
Prefaţă: 


Un corifeu al suferinței 
Părintele Justin Pârvu 


Părintele Adrian a fost o figură rară în cadrul 
neamului nostru, pentru că din fragedă copilărie acest om 
s-a arătat a fi ales de Dumnezeu, pregătit parcă pentru o 
misiune aparte pentru Ortodoxia românească. Încercările 
şi întâmplările miraculoase din copilăria lui vin să ne 
întărească această convingere. Părintele Adrian a fost ales 
din pântecele maicii sale să fie un ostaş luptător în armata 
lui Hristos, atât pe plan religios, cât şi pe plan cultural. A 
fost omul suferinţei, un corifeu al suferinței, începând cu 
Antonescu şi până în prezent, el a fost mingea de lovitură 
a tuturor politicienilor. Este omul care a trăit o viaţă de 
ascet şi isihast şi a sfârşit ca un mucenic. 

De aceea, pentru noi, trecerea lui dincolo este 
totodată şi o mare bucurie, pentru că s-a dus în împărăția 
sfinților să formeze buchetul de rugăciune alături de 
Corneliu Codreanu, pe care Părintele Adrian îl avea ca 
model, alături de Părintele Petroniu Tănase şi Părintele 
Arsenie Papacioc şi, nu în ultimul rând, alături de 
Părintele Daniil Sandu Tudor,  povăţuitorul lui 
duhovnicesc, şi de ceata tuturor sfinților români. El a fost 
un luptător de frunte nu doar pentru ortodoxia românească, 
ci pentru toată Europa creştină. 

Este un Luceafăr duhovnicesc al pământului 
României. Şi de aceea Dumnezeu i-a dăruit lungime de 
zile, deoarece orice zi în plus a Părintelui Adrian era un 
câştig pentru neamul nostru, prin sfaturile şi rugăciunile cu 
care a întărit pe mulți creştini. Mai ales că nu s-a temut de 

nimic pe lumea aceasta, şi a combătut prin faptă şi prin 
cuvânt atât ateismul comunist, cât şi ecumenismul, erezia 
zilelor noastre şi a tuturor rătăcirilor, sectelor care slujesc 
idealului  antihristic new-age. Eroismul său asupra 
întunericului new-age-ist să fie pildă tuturor credincioşilor 
care vor să înfrunte urgiile antihristice de azi şi de mâine. 

Pentru noi nu există criză. Singura noastră criză este 
că nu am fost veghetori ai neamului şi ai tradiţiei noastre 
ortodoxe, şi am lăsat să pătrundă în mijlocul comunității 
creştine lupi răpitori — fie ei politici, fie religioşi. Păstorii 
noştri au cam amețit repede de slava lumească şi nu au 
putut să se impună în apărarea drepturilor Ortodoxiei, 
după cum s-ar fi cuvenit. Părintele Adrian îi va smeri în 
fața tronului Dumnezeirii. Noi am avut soarta aceasta 
nefastă să avem nişte creştini căldicei, cărora, chipurile, 
le-a plăcut mai mult liniştea. Pentru că întâistătătorii noştri 
ne-au dat mereu cu liniştea, cu pacea, cu cumințenia — 
virtute pusă la mare cinste în educația religioasă ateist 
comunistă. Dar această falsă cumințenie ne-a acoperit 
toate neghinele pătrunse cu vicleşug în sânul Bisericii 
noastre şi, de atâtea bălării aduse din Răsărit şi din Apus, 
nu am mai avut ochi să le vedem, sau poate că a fost mai 
comod să le astupăm. Dar românul nostru, cum am mai 
spus, nu a fost aşa dintotdeauna, el are sânge de dac şi 
brâncovenesc, eroi care au luptat cu preţul vieții nu doar 
pentru apărarea nației noastre ortodoxe, ci am fost poarta 
dintre Răsărit şi Apus, prin care am oprit aici orice trecere 
păgână. 

Părintele Adrian a îmbinat foarte frumos aceste 
calități creştine, pe care orice creştin e dator să le câştige — 
rugător trezvitor şi mărturisitor neînfricat. lar dacă îl iubim 
pe Părintele Adrian, dovedim aceasta numai dacă îi vom 
urma exemplul şi nu vom pune în gura lui false învățături, 

ca să ne cadă nouă mai bine. Pentru că sunt mulți 
propovăduitori care numai se laudă cu popularitatea 
Părintelui Adrian, dar în realitate ei sunt lupi răpitori. 

Suntem aşa de ofiliți şi oprimați încât nu mai 
deschidem mintea, nu mai deschidem nici ochii, nici gura. 
Stăm într-o cuminţenie, să-mi fie cu iertare, prostească. 
Faima cuminţeniei noastre s-a dus peste tot în lume, încât 
a ajuns străinul să facă glume pe seama acestei cuminţenii 
a românilor. Părintele Adrian a fost aşa de puternic încât şi 
diavolul s-a temut de rezistența sa, prigonitorii înşişi 
obosind în a-l înfrunta. Aceasta este o pildă pentru noi, că, 
dacă vom avea curajul să mărturisim fără de tăgadă, şi 
diavolul va slăbi de puterea pe care Hristos ne-o va da şi 
va lucra prin noi. Este o dovadă în plus că puterile 
diavolului sunt mult limitate față de puterea dumnezeiască 
a lui Hristos. 

Să dea Dumnezeu să înțelegem acest adevăr din 
propria noastră experiență, şi nu doar din pilde. Este o vină 
a noastră că nu am ştiut să veghem şi să păzim bunurile 
acestea morale şi spirituale pe care acest neam le-a 
acumulat prin înaintaşii noştri... 


Notă editorială: 


Cuvântul părintelui Justin Pârvu despre părintele 
Adrian Făgeţeanu a fost preluat din interviul „Să ne rugăm 
să ne înmulțească Domnul secerătorii, că sunt puțini”, 
(apărut în revista Atitudini, nr. 19/2011, p. 22). Interviul a 
fost realizat de monahia Fotini. 

Volumul de faţă conţine o parte din interviurile luate 
părintelui Adrian Făgeţeanu de Andrei Dârlău. La 
interviuri au mai participat şi Sorin Buşiţă, maica Teofana 
Popescu, Andreea Şerban, Iulia Chirea, Paul Grigoriu şi 
fratele Ciprian, care la vremea realizării interviurilor se 
afla la Mănăstirea Lainici. 

Întrucât unele dintre idei se repetau chiar de mai 
multe ori, a fost necesară o selecţie a lor. În acelaşi timp, 
pentru a facilita receptarea materialelor — care au fost 
gândite inițial ca o mărturie filmată, nu scrisă —, a fost 
nevoie şi de o anumită aranjare a fragmentelor de interviu 
— în partea biografică s-a ținut seama de ordinea 
cronologică, iar în rest, de aranjarea tematică. 

Am considerat că, fiind prima carte cu şi despre 
părintele Adrian Făgeţeanu, este potrivit să nu includ 
anumite luări de poziţie care ar fi putut genera răstălmăciri 
sau denaturări. Responsabilitatea unei lucrări exhaustive 
cu şi despre învățăturile părintelui Adrian revine, evident, 
ucenicilor săi. Nefăcând parte dintre aceştia, m-am 
mulțumit să coordonez un prim volum care, nădăjduiesc, îl 
va aduce pe părintele Adrian în sufletele multora dintre cei 
care nu au avut bucuria de a-l cunoaşte... 


Ciprian Voicilă 


VIAŢA MEA 


Părinte, v-aţi născut pe 16 noiembrie 1912... Vă 
rugăm să ne vorbiţi despre părinţii dumneavoastră, 
despre tatăl dumneavoastră, preotul Mihail, şi mama 
Aurora, din Deleni... 

Aş putea să vă spun ceva... 

Să începem cronologic, dacă ați fi de acord. 

De când eram mic, sau de când? 

Da. Sau, dacă ştiţi şi despre strămoşii lor, din 
Bucovina. 

Da, vă spun. Tatăl meu s-a numit Mihail. El mi-a 
povestit odată, plângând, ceva din viața lui. La 5 ani i-a 
murit mama, iar la 8 ani i-a murit tatăl. Dar el avea un 
frățior cu doi ani mai mic ca el. Iar frățiorul plângea să-i 
dea papa. De unde să-i dea, dacă nu avea nici tată, nici 
mamă? Nici el n-avea ce mânca, ce să-i dea frăţiorului? Şi 
atunci, ce 1-a venit în minte lui taică-meu, când era copil şi 
el? Mi-a spus el, plângând, că a căzut în genunchi la 
icoana Mântuitorului, şi a vorbit cu Mântuitorul aşa: 
„Doamne, Doamne! Tanti Ileana are vacă, mătuşa de 
dincoace de gard are capră, cealaltă are cutare... Doamne, 
dă-mi şi mie ceva, ca să dau papa la frățior!” El spunea că 
a căzut în genunchi la icoana Mântuitorului şi a vorbit cu 
El, cum am vorbit eu, o dată, cu Ștefan Vodă la Putna. Tot 
direct am vorbit, nu prin translator, şi i-am spus: „Măria 
Ta, ce-ai făcut de i-ai putut birui pe tătari, pe unguri, pe 
mahomedani, pe toți, şi noi, românii de acum, suntem 
robii jidovimii?” Aşa i-am spus lui Ştefan, la mormânt, 


9 


copil fiind — elev de liceu. Directorul ne-a dus cu tot liceul 
în excursie la Putna. 

Și [Ștefan Vodă] v-a răspuns? 

N-am auzit cu urechile astea. 

Cum i-a răspuns Mântuitorul tatălui 
dumneavoastră, când s-a rugat atunci? 

Vă spun, vă spun... El s-a rugat dimineața, când 
plângea fratele lui să-i dea papa. Seara, aude bătăi în 
poartă. Şi a ieşit la poartă să vadă cine bate, ce vrea. Erau 
vreo patru persoane la poartă, şi i-au spus: „Măi, Mihai, 
uite ce-i, tatăl tău a fost meşter zidar, el ne-a învățat 
zidărie pe toți. (Pe atunci nu dădea instituția certificate — 
care-i lucrător, care-i calfă, care-i meşter, ci meşterul 
dădea diplome.) El ne-a învăţat să facem şi treabă, el ne-a 
dat şi diplome fiecăruia din noi. Şi noi azi am terminat de 
zidit o şcoală mare, mare de tot, într-o mahala a 
Cernăuţilor — şi atunci era obiceiul că nu-ți dădea în rate 
banii, ți-i dădea la recepție —, şi am primit fiecare o sumă 
mare. Meşterul, cea mai mare, calfa — a doua, lucrătorii de 
rând atâta... Şi noi ne-am dus întâi unde se merge când 
primeşti bani”. Unde se merge? 

La orfani... La bancă... 

Nu, întâi la restaurant! Nu sunteţi realişti! Sunteţi 
extratereştri... „Ne-am dus la restaurant şi a durat cam 
mult, că şi noi am avut bani mulți.” Şi nu erau nişte sfrijiți, 
erau sănătoşi, nu? Şi încăpea în ei şi rachiul şi berea. Era 
mai mare consumul de bere, erau fabrici foarte bune. „Și 
am băut, am băut, şi la urmă, unul din noi a spus: «Măi, 
noi am încasat atâția bani datorită învăţăturii pe care 
ne-am primit-o de la bătrânul care a murit. Şi uite, copiii 
lui nu au pe lume nici măcar un protectory»”... Cum se dă 
la copiii minori. Şi zice: „Hai, ce să facem?” Şi unul din ei 
a propus: „Hai să mergem în târgul de vite!” S-au dus în 

târgul de vite, dar se făcuse seara de-acuma, târziu. Vitele 
bune erau toate vândute. Şi a rămas o vacă slabă, bătrână, 
pe care nu voia s-o cumpere nimeni. „Şi atunci noi am 
profitat că n-a cumpărat-o nimeni, ca să lase din preț”. Şi a 
lăsat din preţ. Ştiţi ce s-a întâmplat cu şvabul care a dus să 
vândă vaca? 

Nu! 

Cum nu ştiţi? Oameni în vârstă, majori, şi nu ştiţi?! 
Un şvab, când a văzut că vaca lui bătrână începe să îi 
împungă pe copii, singura soluţie era să o vândă, nu? S-a 
dus în târgul de vite şi întreabă cineva: „De vânzare 
vaca?” „Da!” „De ce-o vinzi?” „Păi, e şi rea, împunge 
copiii, şi dă puţin lapte, şi cutare...” — motive pentru care 
să o vândă. Un oltean zice: „Măi, tu nu ştii să vinzi vaca, 
dă-mi s-o vând eu!” Întreabă cineva: „De vânzare vaca?” 
„Da!” „N-am cu ce-o hrăni! Dacă aş hrăni-o, n-ar fi aşa 
slabă ca acuma!” „Dar dă lapte?” „Cum să nu dea? Dacă-i 
dai mâncare, trebuie să dea lapte!” „Dar nu-i rea?” „Dar 
cum să fie rea? Dacă atâţia ani am tinut-o, n-am ţinut-o de 
rea, nu?” Şi şvabul, auzind ce frumos vorbeşte ăla de vacă, 
zice: „Măi, în cazul ăsta n-o mai vând!” Reclama e 
sufletul comerțului, nu? Şi tata aude bătăi la poartă, şi ăia 
îi spun: „Uite, tatăl tău ne-a învățat meserie, noi azi am 
luat banii. Am mers cam târziu în târg, n-am găsit o vacă 
mai tânără. Tu n-ai unde s-o paşti, dar uite, pe toate 
şanțurile e plin de iarbă. O paşti prin şanţuri. Uite, ţi-am 
adus şi funie, s-o duci. Îţi iei şi un băț în mână, când ea 
merge prea repede s-o mai potoleşti. Şi o rogi pe tanti 
cutare, din vecini, s-o mulgă, că tu nu poţi s-o mulgi, nu? 

I-a ascultat Dumnezeu rugăciunea, nu? 

Tata spunea, plângând, că aşa e adevărul. Mi-a mai 
spus ceva: că învățătorul din suburbia Cernăuţilor, de unde 
locuia el, când a văzut că el n-are ce mânca, dar la şcoală 

are note foarte bune, a spus la băieții bogătaşilor care nu 
învățau: „Mă, voi o să rămâneți repetenţi, că nu-l luați 
meditator pe Mihail”. Şi l-a trimis ălora ca meditator, deşi 
el le era coleg. Şi atunci, mergând să facă cu ei şi 
matematică şi toate, sigur că mamele colegilor lui îi 
dădeau să mănânce ceva, nu? Şi el spunea: „Eu câteodată 
beam o jumătate de ceaşcă de lapte, şi luam să-i duc şi lui 
Nicolae să mănânce”. Şi îi spuneau: „Nu, nu! Bea tot 
laptele, că îți dăm acasă o sticlă!” 

Tatăl dumneavoastră s-a făcut preot. 

A fost preot, da. Chiar preot, nu popă! El nu dădea 
voie niciodată naşului să spună ce nume să pună la copil, 
şi nici părinților. El consulta numai calendarul şi punea 
nume întreg: Mihail, loan — nu Ionel, nu Ionuț. Nu punea 
niciodată două nume. Şi mai avea o calitate, că nu cerea de 
la oameni să-i dea bani, cum cer popii. El, cum spunea şi 
Sfântul Apostol Pavel: „Ceilalţi apostoli primesc ajutoare. 
Eu, nu. Eu fac corturi şi trăiesc din facerea de corturi, nu 
din ajutoare de la alții. Fiecare apostol are şi el o soră 
(adică nu soră de sânge) care-l ajută la făcut mâncare sau 
ce trebuie. Eu, nu”. Aşa că el, ce făcea bani, pentru noi, 
pentru copii, făcea din agricultură. Semăna sfeclă de zahăr 
şi încasa mai mult decât pentru cartofi sau pentru alte 
cereale. 

A avut parohie în comuna Deleni, nu? 

Da. 

Și Aurora, mama dumneavoastră? 

Mama era originară din Bosanci, Suceava. În casă la 
bunicii ei, familia Blându, au venit istoricul Dimitrie 
Onciul, cu Ciprian Porumbescu, cu Pangrati, arhimandritul 
de la [Mănăstirea] Sfântul Ioan de la Suceava, şi cu alți 
români-români, şi au hotărât alipirea Bucovinei de patria 
mumă. Guvernul austriac, când a aflat lucrul ăsta, prin 

spioni, i-a condamnat la închisoare, a desfiinţat societatea, 
iar pe ei i-a pedepsit rău. 

În Cernăuţi era asta, nu? 

Nu, în Bosanci, Suceava. Această familie era 
deosebită de mulţi dintre bosânceni. Şi bosâncenii au 
calități deosebite — toți sunt gospodari foarte buni. Pe 
vremea aceea, când eram eu copil şi copilăream acolo, ei 
spuneau că e păcat mare să faci ţuică din prune. Ei 
spuneau perje, nu prune. Pentru că Dumnezeu, când a dat 
oamenilor, aşa spune Psalmistul: pentru animale a dat 
iarbă, iar pentru oameni legume, nu? Deci să se hrănească 
din legume şi din fructe, din pomi, din toate alea. Zice: 
„Noi avem voie să mâncăm prune, să facem magiun, dar 
nu ţuică, să ne îmbătăm”. Aşa era atunci. Dar ei erau 
foarte zgârciți. Dacă o cioară lua o prună, o urmăreau 
şapte sate şi, dacă vedeau că n-au prins-o, ziceau: „Acuma, 
să nu fie degeaba, măcar să fie de sufletul bunicului.” 

Mai târziu satul Bosanci n-a fost colectivizat, nu? 

Nu, nu. 

Oameni foarte dăârji! 

Când s-a făcut colectivizarea, satul n-a primit 
colectivizarea. La toate maşinile securiştilor le-au dat foc. 
Au dat foc la toate maşinile securiştilor. Le-au răsturnat şi 
au dat foc. Cu ei nu te jucai! Când au venit evreii să facă 
prăvălii în Bosanci, întâi i-au primit. Când au văzut că au 
făcut şi cârciumi, şi le dau şi alcool, care le face rău, le-au 
pus fiecare în vedere: „Vă ducem cu căruţa noastră unde 
vreți, numai să nu fiți aici! Vă dăm răgaz de atâtea zile sau 
săptămâni, în ziua cutare venim toţi cu caii — că aveau cai 
buni, cum aveau hergheliile regale, cai de rasă, buni. Şi la 
Rădăuţi era herghelie, şi la ei în sat — şi noi vă ducem fără 
niciun ban, dar cine nu pleacă, nu-l mai găsiţi viu aici”. Nu 
te jucai cu ei. 

Oare nu e necreştineşte să te porți aşa?... Cum poți 
să te aperi de cel care vrea să-ţi facă rău, dar totodată să 
faci ce-a spus Hristos: să întorci şi celălalt obraz?. 

Da, şi eu am propovăduit aşa cum spuneţi, pentru că 
niciodată n-am făcut decât ce-a spus Hristos. El a spus: 
„Iubiţi-i şi pe vrăjmaşii voştri”. Şi eu niciodată nu i-am 
urât pe evrei — numai pe jidani! 

Care-i diferenţa? 

Românul face diferenţa între greci şi fanarioți. El e 
numai contra fanarioților, nu e contra grecilor. Şi eu n-am 
nimic cu evreii, numai cu jidanii. Pentru că evreii 
adevărați au respectat Vechiul Testament. Jidanii n-au 
nimic din Vechiul Testament, ei sunt cu Talmudul, care 
spune: „Pe cel mai bun dintre goimi, ucide-l!” Şi 
Mântuitorul spune să-l iubeşti pe vrăjmaşul tău, nu pe 
vrăjmaşul lui Dumnezeu. V-am răspuns? 

Da, ne-aţi răspuns. Mai vorbiţi-ne despre familia 
dumneavoastră. Aţi avut fraţi, surori? 

Am avut o soră, care era foarte bună la inimă. De 
câte ori mă bătea tata, ea plângea ca şi cum ar fi bătut-o pe 
ea. Eu nu plângeam, dar ea plângea. Şi, ori de câte ori o 
trăgeam de păr, ea, în loc să-mi răsplătească cu aceeaşi 
plată, nici măcar nu mă pâra la tata. Când tata n-a vrut 
să-mi mai dea bani la şcoală, ea-i cerea bani pentru ciorapi 
pentru ea, tata-i dădea şi ea-mi dădea mie banii. 

Sora era mai mare sau mai mică decât 
dumneavoastră? 

Era mai mică cu doi ani. Ea învăţa foarte bine. 
Având noi un unchi medic la Paris, după bacalaureat ea 
s-a dus şi s-a înscris la Sorbona, la Universitate. A avut 
diplomă de onoare, față de sute de străini din toate țările. 
Când s-a întors de acolo la Cernăuţi, la societatea Junimea, 
băieții au dat iama. Ea nu era ca ciuma pădurii, ci era cultă 

şi vioaie. Ea a acceptat prietenia unui profesor de fizică. 
Acela a venit cu ea în luna decembrie la tata: „Părinte, am 
venit să cer mâna fiicei dumneavoastră”. Tata zice: „Ea e 
de acord?” „Da”. „Atunci şi eu sunt de acord. Când faceţi 
cununia?” El zice: „Păi, tatăl meu mi-a spus că la toamnă 
o să taie şi un vițel, o să aibă şi un butoi de vin bun, avem 
şi rațe şi gâşte şi găini şi purcei, să facem nuntă mare.” 
Tata... i-a sărit ţandăra. Zice: „Mata pe unde ai intrat aici?” 
„Păi, ați văzut că pe aici, pe uşa asta...” „leşi afară!” A 
ieşit. După un timp, intră [din noul: „Părinte, 
dumneavoastră sunteţi de altă părere?” „Da, sunt de altă 
părere. Noi acuma suntem la sfârşitul lui decembrie. De la 
Crăciun până la Sfântul loan n-avem voie să facem 
cununii, dar a doua zi după Sfântul loan să faceţi cununia. 
Cum o să trăiţi fără cununie?” Acuma le-a spus clar: „Cum 
să trăiţi fără cununie?” Nu? Dacă ai fi sfântul sfinților, cât 
poţi să stai fără păcat? „Păi, cum să facem? Noi, aşa, fără 
rude, fără colegi?” „Fără nimic! Şi se face zaiafetul la 
primul copil.” 

Și tatăl dumneavoastră i-a cununat, nu? 

Da. Şi aşa au făcut. Au făcut cununia foarte restrânsă 
şi, după vreo zece luni, sora mea a născut un băieţel, 
Gruia. Şi atunci a făcut zaiafetul cela cu vițel, cu butoi de 
vin, cu rațe, cu gâşte, cu purcei, cu tot ce este, cu filme, cu 
fotografii... Cumnatul meu a făcut o glumă foarte 
frumoasă. S-a dus la un giuvaergiu din Cernăuţi şi a pus la 
diploma ei de onoare o ramă de aur şi pe urmă a luat un 
cuiuț şi a bătut diploma deasupra prispei. „Acuma avem 
copil. N-avem nevoie de profesoară de franceză, nu? 
Avem nevoie de mamă şi de bucătăreasă, nu?” Toată 
lumea a râs, nimeni nu s-a supărat. Şi ea a continuat, 
totuşi... 

Când aveaţi cinci ani, aţi avut un accident cu o 
căruţă şi era să muriţi. 

Nu era accident, era vina mea. Eu sunt născut în 
1912. În 1914, s-a declarat războiul mondial. În satul 
nostru a venit o ceată de chirghizi din Rusia, foarte 
sălbatici. Nu numai că prădau tot ce era — şi cai, şi vaci, şi 
viței, şi gâşte, şi găini, şi tot ce avea omul, dar erau brutali. 
Dacă nu înţelegeai ce vorbeau ei — şi cine să înțeleagă ce 
vorbeau chirghizii, nu? —, dădeau cu patul armei în spate, 
au tras şi cu puşca în oameni. Erau foarte violenți, foarte 
sălbatici. Până să ajungă ei în satul nostru, tata era pe 
front, ca militar... 

Înainte de a fi preot, nu? 

Nu, nu! Ca preot. Pe front, fiecare regiment avea un 
preot militar, ca să-i spovedească, să-i înmormânteze. I s-a 
dat un cal bun şi el mergea din loc în loc, chiar pe front, la 
tranşee, să spovedească, să împărtăşească, să-i mai ajute. 
Mama era cu mine şi cu sora mea, mai mică cu doi ani ca 
mine, deci abia avea câteva luni, abia se născuse. Şi ce-a 
făcut mama? A ascuns caii în şură, la uşa de la şură a pus 
snopi peste snopi, că astupau uşa, iar cailor le-a dat şi ovăz 
şi fân, ca ei să ronțăiască, să nu necheze, să nu ştie 
chirghizii că acolo sunt cai. Şi ei au trecut pe acolo, s-au 
uitat şi la şură, şi în grajd, şi în toate părțile şi nu au luat 
caii. Când ei au trecut în alt sat, mama a pus caii la haraba 
— harabaua e mai mare decât o căruţă obişnuită —, a pus 
porumb, grâu, făină, toate hainele, covoarele. Mama mâna 
caii, pe sora mea o ținea în braţe şi mâna şi caii, iar pe 
mine m-a dat în seama unei fetițe din vecini. Vecinii ne-au 
rugat: „Dacă vă refugiați, luaţi-o şi pe fata mea, să nu vie 
chirghizii să-i facă vreun rău”. Şi ne-am refugiat cu sute, 
sute, sute de căruțe... Nu numai din satul nostru, ci din 
toată regiunea Bucovinei. Fiind sute de căruțe, când intram 

într-un sat, nu mai era lărgime, nu? Când eram pe câmp, 
mergeau şi pe câmp şi pe de lături. Or, căruţa era încărcată 
nu cu sute de kilograme, cred că avea peste 2000 kg cu tot 
ce avea. Când urca pe o grămadă de prundiş, scârțâia. Dar 
pe mine mă interesa scârțâitul, şi voiam să ştiu de ce 
scârțâie — putea să fie ceva sub căruță. Stând în brațe la 
fata ceea care s-a refugiat, ea se uita după alți băieți, nu? 
Eu, în timpul cela m-am uitat să văd cine scârțâie. 
Uitându-mă cine scârțâie, am căzut din haraba şi ultima 
roată din spate mi-a trecut pe aici [arată spre abdomen]. 
Mi-au ieşit intestinele, eram plin de sânge şi nu mai 
suflam. 

Foarte grav! 

Foarte grav... Oamenii toți țipau la mama: „Mamă 
criminală, că n-ai avut grijă de copil!” Dar cum să aibă 
grijă şi în spate şi în față, nu? 

Câţi ani aveaţi? 

Doi ani şi câteva luni. 

Și mai ţineţi minte? Sau vi s-a povestit? 

Nu, mi-a spus mama. Eu țin minte altceva, o să vă 
spun imediat ce. Şi, mergând mai departe, toți oamenii 
țipau la ea: „De ce duci cadavrul sute de kilometri? La 
primul sat la care ajungem, dă-l popii de acolo, să-l 
îngroape! Cum ai să duci cadavrul ăsta sute de kilometri? 
Cine ştie ce se mai întâmplă pe drum, nu?” Şi aşa a făcut 
mama: în primul sat unde a ajuns, a întrebat unde stă 
părintele. M-a dus acolo. Şi părintele a spus: „Eu nu pot 
să-l ţin în casa mea, du-l la cântăreţ!” Cântărețul nu era un 
cântăreţ cu şcoala de cântări, era cel mai bătrân om, care 
ştia pe de rost cântările - aşa era obiceiul în satele cu 
țărani. M-a dus mama acolo, i-a dat nişte bănuţi, i-a dat 
cămăşuţă curată. Mama țesea în casă, şi cămăşile mele de 
noapte erau mult mai lungi ca mine — ca să țină mai mulți 

ani, nu? Dacă era din in, nu ţinea? Nu era ca acuma, din 
bumbacul ăsta. Şi i-a dat toate astea şi i-a dat şi adresa 
bunicilor mei din Bosanci. Până să ştie unde-i groapa... 
„Eu, când m-oi întoarce din refugiu, să ştiu unde să mă 
duc la cimitir, nu?” Şi m-a dat acolo. Eu, fiind plin şi de 
fecale şi de sânge, soția lui m-a spălat cu apă călduță, m-a 
spălat bine, cu săpun, cu tot ce trebuie, m-a pus pe masă, 
mi-a pus lumânarea ceea în spirală, de comând. Adică se 
pune pe piept la mort o lumânare de ceară de albine în 
formă de spirală şi numai cu vârful în sus. Adică ea e 
rotundă, rotundă, rotundă, din ce în ce mai mare, mai 
mare, mai mare, iar ultima e cu un vârf care se strânge, ăla 
tot îl tragi, tot îl tragi, şi ţine toată noaptea, dacă nu şi mai 
mult. Şi cântărețul îi spune: „Babo, ia închide fereastra”. 
„Păi, e închisă.” „Închide uşa.” „E închisă.” „Atunci de ce 
clipoceşte lumânarea?” Baba: „Unde vezi tu curent?” 
„Uite, vino încoace, lângă lumânare!” Ea, când vine lângă 
lumânare, vede că copilul suflă. E fenomen simplu: ea, 
când m-a spălat cu apă călduță, tot umblând mereu pe la 
inimă, inima mi s-a pus în mişcare. 

Extraordinar! 

Şi inima n-are de lucru, şi pune şi plămânii în 
mişcare! 

Extraordinar! Minune dumnezeiască! 

Nu-i prima, nici ultima. Aşa a fost. Şi el, ce-a făcut? 
Zice: „Măi, babo, dar doamna aceea care ne-a dat bani, 
ne-a dat şi adresa unde merge ea”. În loc să-i spună unde-i 
mormântul, trebuie să-i spună acuma că o-nviat copilul, 
nu? Şi omul ce a făcut? A ieşit la drum. Căruţele 
continuau să fugă cu refugiații. Şi el a strigat vreo două, 
trei ceasuri: „Măi, care din voi merge în Suceava, la 
Bosanci?” Şi, după vreo două ceasuri, unul zice: „Eu, dar 
ce ai? Fugi şi dumneata de aici?” „Nu! Uite ce s-a 

întâmplat!” — şi i-a povestit ce s-a întâmplat. „Du-te cu 
scrisoarea aceasta la Bosanci, şi ai să vezi că doamna 
aceea are să-ți răsplătească această oboseală, această 
bunăvoință!” Şi aşa a făcut. El a dus scrisoarea la mama. 
Mama n-a putut să mai vie cu căruța înapoi, era imposibil 
să vie împotriva atâtor căruțe. A venit pe jos. M-a luat în 
braţe şi... Ea a întrebat mereu dacă o căruță merge la 
Suceava, şi când a aflat că merge, m-a luat cu ea. Întâi m-a 
legat cu foarte multe faşe de astea aici, unde era spart, 
unde ieşiseră intestinele. Şi m-a dus la Suceava... De aici, 
încep eu să povestesc, nu mama. Eu mi-am revenit — nu 
numai cu viaţa şi cu plămânii şi cu inima, şi mi s-a părut la 
Suceava — acolo, spitalul e înconjurat de foarte mulţi brazi. 
Şi atâta ţin minte, că acolo unde am ajuns era un scrânciob 
înalt de la pământ la cer, şi o doamnă îmbrăcată în alb — eu 
credeam că e o sfântă, ori înger, ori Maica Domnului, 
cineva. Mă dă uţa cu scrânciobul cela înalt de la pământ la 
cer — pentru că atunci când m-a luat în braţe un medic, ori 
o doctoriță, ori o asistentă, ori cine o fi fost, era îmbrăcat 
în alb şi-mi spunea: „Nani, nani”, că eu plângeam de 
durere. Mie mi se părea că mă dă uţa cu scrânciobul cela. 
Şi dacă vedeam deasupra cerul şi jos pământul, nu-i înalt 
ca de la pământ la cer? Ei, pe urmă — aşa-mi amintesc! 
Restul nu-mi amintesc, că m-au anesteziat şi mi-au făcut 
operația. Restul mi-a povestit mama, nu e interesant 
nimica. Interesant e asta, ce am văzut eu. 

Și ați făcut în Suceava şcoala sau liceul? 

Nu, nu. Într-un orășel, Corleni. Eram elev acolo şi, 
în vacanța de vară — atunci, vacanţa era mare, şi învă- 
țământul începea în septembrie, nu? —, eu am chemat 
câţiva colegi să mergem la un iaz foarte mare din Podneni, 
unde era liceul, să facem baie. Eu nu ştiam să înot. Un 
prieten de-al meu, Ştefan Mateevici, era şi premiantul 

întâi, şi pictor foarte bun, şi înotător foarte bun. Şi ne-am 
dus tot grupul la acest iaz foarte mare, în lungime mai 
mare de un kilometru, iar în lăţime, să spunem câteva sute 
de metri, dar adânc. Înotătorii au început să înoate de pe 
un mal la celălalt. Eu, pentru că nu ştiam să înot, mi-era 
ruşine să le spun că nu ştiu. M-am dus mai deoparte, să nu 
mă vadă nimeni că nu înot, dar să mă spăl. Şi m-am 
dezbrăcat şi am intrat în apă, dar acolo unde am intrat în 
apă, malul nu era lin, panta era abruptă. Şi eu am alunecat 
ŞI... Ştiţi unde am ajuns? La fundul apei! E logic! 
Mateevici trecea iazul dintr-o latură până în cealaltă şi la 
un moment dat începe să strige: „Bă, o dihanie m-a prins 
de picior şi mă trage la fundul iazului!” Au sărit toți 
înotătorii lângă el, să-l scoată de la dihanie. Scoţându-l pe 
el, eram şi eu, prins de piciorul lui. Şi m-au pus pe mal, cu 
gura în jos, au început să facă mişcări ca să iasă apa din 
plămâni şi... am înviat! 

Asta e important ce vă spun acuma, important 
pentru toți românii din ţară, şi pentru toţi creştinii: 
directorul Liceului Internat „Dimitrie Cantemir” era 
Bodnărescu Leonida, un creştin desăvârşit — creştin 
desăvârşit! Noi nu-l iubeam, pentru că în orice clipă îl 
vedeam în spatele nostru. El venea şi când mergeam la 
WC, să vadă dacă am tras apa şi dacă e curat după ce a 
făcut fiecare trebuşoara. Or, noi nu puteam să-l iubim, 
dacă el ne controla şi la aşa ceva. Dar el voia binele 
nostru, să ne facă educația, să nu facem ceva neplăcut 
pentru altul. El ne-a învăţat foarte multe rugăciuni, foarte 
multe cântări religioase, foarte multe cântece naționaliste — 
începând cu Horea, Cloşca şi Crişan, cu Tudor 
Vladimirescu, cu Mihai Viteazul, cu Ştefan Vodă, cu tot 
ce vreți. Pe urmă, el s-a dus la Putna. Sunt alte fapte bune 
făcute de el, pe care nu vi le-am spus. El i-a adunat pe toți 

copiii orfani de război din Bucovina, care deja nu mai 
aveau tată, şi erau şi orfani şi săraci. l-a adunat acolo, 
câteva sute, din toată Bucovina. El umbla pe la toți 
directorii de fabrică: „Uite, n-am cu ce să le cumpăr 
uniformă!” — că elevii atunci purtau uniformă cu număr, 
nu? „N-au ghete, n-au mănuşi, n-au fular, n-au astea de 
iarnă!” Şi cerşea zi de zi, la toţi care aveau bani, ca să le 
cumpere la copii. El a plătit excursia de la Putna. El scria 
acasă la fiecare părinte: „Uite, vacanţa de Crăciun începe 
în ziua cutare. Copilul vine cu trenul în gara dumitale la 
ora cutare — el ştia, după mersul trenurilor, când ajunge 
copilul —, să stai cu sania, cu un cojoc, cu bundiţă, cu ce ai 
acolo!” El avea grijă să scrie la fiecare din timp, ce trebuie 
să facă fiecare mamă şi bunică. El, când a venit la el un 
copil orfan, sărac, căruia noi acuma îi spunem Sfântul loan 
Hozevitul, orfan şi foarte sărac, şi învăţa foarte bine la 
liceu, notă mare, a făcut ce-a făcut învățătorul din satul 
tatălui meu cu tatăl meu, a spus la bogătaşi: „Copiii nu 
primesc nota de trecere dintr-o clasă în alta, dacă nu-l iau 
meditator pe loan!” Şi aşa l-a întreținut el pe loan 
Hozevitul, de-a devenit sfânt, pentru că el l-a învăţat şi 
carte şi el l-a trimis şi în Țara Sfântă şi peste tot. 

Leonida Bodnărescu, nu? 

Da. loan Hozevitul a fost ajutat foarte, foarte, foarte 
mult de el. Acest Leonida ne ducea în excursie la Putna, 
unde eu am stat de vorbă cu Ştefan Vodă. Avea grijă de 
toți copiii. Seara, mergea la fiecare copil să-l întrebe: „Tu 
ţi-ai făcut lecţiile? Ia să văd! Uite, la matematică, aici, ai 
greşit. la corectează! la corectează, să nu uiţi ce spun eu! 
Cum trebuie să scrii? Dar de ce spui aşa? Aşa trebuie 
calculat, aşa trebuie făcut!” Corecta şi celelalte, nu numai 
matematica. Şi spunea: „Să îi spui mâine la dom” profesor 
să te examineze, că eu l-am rugat! Şi ai să vezi că el o să-ți 

mărească nota! Că, pe ce-ai făcut, ţi-a dat notă proastă”. El 
ne ducea la biserică mereu şi făcea cor la strană, el ne-a 
dus la anumite înmormântări ale unor eroi. El ne învăța 
cum se face serenada la fete, când om fi mari. Nu 
glumesc! El ne spunea: „Când ai întâlnit domnişoara la 
bal, să ştii că ea are rochie de mătase albă, tu să te speli 
bine pe mâini! Ceri voie la tăticul şi mămica ei. După ce 
dansezi, o duci la bufet, să guste ceva. Pe urmă, îi duci 
flori şi-i scrii frumos. Din când în când, ia-ți nişte colegi 
şi-i faci serenadă unde locuieşte ea, şi ai să vezi că ea 
aprinde un chibrit sau ceva, că e atentă, noaptea, că-i face 
cineva serenadă...” 

Dar taţii fetelor ce ziceau? 

Păi, ei erau foarte mulțumiți toți de felul cum ne 
învăţa pe noi. Pentru că ne învăţa numai lucruri bune. El 
ne-a învăţat şah pe fiecare. Şi lua în fiecare zi pe rând: o 
dată şase copii, a doua zi tot şase, şi alții, alții, la el la 
masă. Spunea: „Nu ţine aşa nici cuțitul, nici lingurița! Aşa 
se pune zahărul în cafea sau în cafeaua cu lapte, aşa se 
face cutare, aşa se face cutare, aşa se taie cărnița, aşa se 
face cutare. Ai şervețele, ai cutare. Să fie totul curat şi 
civilizat!” 

Vă făcea educaţie din toate punctele de vedere. 

Din toate punctele de vedere! Adică era şi creştin 
bun, şi educator bun. S-a mai întâmplat ceva cu el. Avea 
doi băieţi. Unul luase premiul întâi la viteza cicliştilor — 
ştiţi că parcursul cu cicliştii e o cursă lungă, dintr-o 
localitate, face peste 100 km, nu? Altul era fotbalist, şi 
amândoi au murit din aceeaşi cauză: după ce au luat 
premiu şi au fost primii, pentru că era vară şi foarte cald, 
s-au dus la un izvor foarte rece, au băut apă foarte multă, 
au avut aprindere de plămâni şi au murit amândoi. El 
atunci s-a sfătuit cu soția sa — nu mai aveau copii, el n-a 

vrut să mai rămână director la liceul internat. Ea s-a retras 
la o mănăstire de maici, cu hramul Sfântului loan 
Botezătorul. El s-a dus la Mănăstirea Putna, a devenit 
călugăr şi a murit călugăr. 

Ce materii v-au plăcut mai mult? 

Latina mi-a plăcut atât de mult, că am învăţat epopei 
pe de rost. [Părintele recită în latină] — „Romulus şi Remus 
au plecat pe mare de la Troia şi au ajuns în Lavinia, care 
mai târziu a devenit Roma”. 

Deci, cultură clasică. De aceea aţi ales dreptul? 

Nu de aceea. Tatăl meu, într-o zi, îmi spune: „Măi 
băiete, pe cine iubeşti tu cel mai mult dintre noi?” Tatăl 
meu era sigur că am să răspund: „Pe bunica din Bosanci” - 
pentru că bunica din Bosanci venea la noi, acolo, la 
frontieră. Şi venea primăvara, nici măcar nu stătea bine 
zăpada, ca să dea drumul la treabă. Şi stătea până-n 
toamnă, când se desfăcea porumbul, şi după aia spunea: 
„Nu mai am cu cine să mă lupt, plec acasă, la Bosanci”. 
Dar ea, când venea, îmi aducea cel puţin 18-20 de 
bocceluțe pline cu turtă dulce, cu bomboane, cu 
zaharicale, cu fructe zaharisite, cu tot ce e mai bun, pentru 
că eram singurul nepot al ei, nu? Nu era normal? Era 
bunica după mamă, nu? Şi am spus: „Nu, tată! Eu cel mai 
mult îi iubesc pe țărani”. „Dar țăranii ce ti-au făcut? Ce 
ti-au dat?” „Nu mi-au dat, dar văd că din zori până-n 
noapte muncesc. Nimeni nu le ține partea. Când au pământ 
de la strămoşi, vin străinii şi iau pământul — pentru că el, 
țăranul, bând la cârciumă, a făcut datorii. Nimeni nu-l 
apără, pentru că nu are cu ce-i plăti pe avocaţi. ŞI atunci, 
țin cu el, nu-i normal?” „Măi, băiete, tu spui serios?” „Da, 
tată!” „Deci, nu o iubeşti mai mult pe bunica decât pe 
țărani?” „Nu!” „Atunci, când ai să termini liceul şi ai să 

dai bacalaureatul, să te faci avocat.” De aceea m-am dus la 
Drept. 

Am înţeles... Tata era preot în Bosanci? Și-a luat 
parohie în Bosanci? 

Nu, bunicul avea acolo. 

Dar tatăl, Mihail? 

Tatăl Mihail, avea la frontieră, la Deleni. 

A rămas acolo, la Deleni, cu parohia? 

Da. 

Unde aţi făcut Dreptul? 

La Cernăuţi. 

Cum a fost facultatea? 

Bună. Am avut profesori mari. Numai unul nu era 
român-român. Aşa spun eu, de două ori la cine era român. 

V-aţi luat licenţa în Drept şi ați fost apoi avocat la 
Baia... 

La Fălticeni. Baroul Baia. Nu în localitatea Baia. 
Aşa se numea baroul din Fălticeni: Baroul Baia. Fălticeni 
era în județul Baia, atunci. 

V-a fost foarte greu, n-aţi avut succes ca avocat... 

Nu. 

Aveați concurență mare. 

Eram numai doi români. În Moldova, în Fălticeni, 
erau numai 8% români. 

Ceilalţi ce erau? 

Evrei! 

Toți? 

Adică nu erau evrei. Erau jidani. Şi noi, cei doi 
români, n-am putut rezista acolo la avocatură. N-aveam 
nici cu ce plăti gazda, măcar. Deşi la început mi-a dat tata 
bani şi mi-am cumpărat o pălărie cu bor mare, mare, ca de 
poet, o geantă specială pentru avocat, nu? N-aveam cu ce 
plăti nici gazda, măcar. Şi atunci, şi el şi eu am intrat 

conţopişti la stat, ca să avem salariu, că nu trăiam din 
avocatură. 

Ați terminat Dreptul cu notă mare? 

Nu prea mare. Dar îmi plăcea. Şi mai ales 
profesorului îi plăcea că eu cunosc latina bine, vin mereu 
cu citate din Dreptul roman, şi unii profesori care, 
câteodată, erau prea riguroşi cu studenţii, erau profesori 
care nu dădeau nota de trecere nici după trei-patru ani de 
studii... Şi mie îmi dădeau note mari pentru că le 
răspundeam la ce voiau ei. 

Ce licenţă aţi făcut? Licenţa, teza de diplomă, mai 
ştiţi ce temă avea? 

Nu mai ştiu, nu era prea mare. V-am spus, numai la 
ăştia care-mi plăceau mie aveam notă mare, la ceilalți, nu. 
Aşa era şi la liceu, învăţțam bine numai la profesorii 
care-mi erau simpatici — la franceză, la... 

Și erați înscris la Junimea. 

Da. A fost desfiinţată când au cerut ăştia alipirea 
Bucovinei la patria mamă. Societatea Arboroasa, aceea a 
lui Dimitrie Onciul, a lui Ciprian Porumbescu, a 
arhimandritului Pangrati a fost desființată când au fost 
condamnați ei. 

Și ce făceaţi la Junimea? Scriaţi? 

Nu, nu, eu n-am scris niciodată. O singură dată, când 
eram în clasa a I-a de liceu, a venit o colegă cu un 
carnețel aurit. Nu văzusem până atunci un carnețel aurit. 
Şi zice: „Uite, toți colegii mi-au scris ceva în carneţelul 
meu, scrie-mi şi tu!” Şi i-am scris: „Fii tare ca o stâncă şi 
nu uita că eşti româncă”. Mai am o poezie în care vorbeam 
de lacrimi, pe care am scris-o altei fete: 

„Lângă geam eu stau alene 

Şi în depărtări privesc. 

Două lacrimi pun pe gene, 

Că la tine mă gândesc.” 

E frumoasă. Şi la Suceava ați fost la un congres 
legionar... 

Da, da. Era preşedintele studențimii pe toată ţara, un 
om minunat, Şerban Milcoveanu, care trăieşte şi acum, în 
Bucureşti. Are foarte multe scrieri tipărite despre cel pe 
care-l urăsc cel mai mult francmasonii şi jidanii — el era 
cel mai apropiat de Corneliu Codreanu. Eu mergeam la 
Rarău când eram elev. Părintele stareţ Efrem totdeauna-mi 
spunea: „Măi Alexandre, ce mă fac? N-am decât două 
chilii şi bucătărie, şi, când vin credincioşii aici, unde să-i 
culc când plouă, când e frig, când e ceva?” Eu mai 
glumeam cu el, de multe ori, zicând că eu mi-am ales 
„hotelul fân”. Odată el a zis: „Măi, acuma a venit la mine 
Căpitanul cu o echipă de tineri. Ei taie copaci din pădure, 
cioplesc şi-mi fac o cabană. Acuma am să pot primi sute 
de credincioşi. Mâine să te scoli şi tu mai de dimineaţă, să 
mergi să-i ajuţi la treabă!” „Bine, părinte, mă duc 
Dimineaţă m-am sculat, m-am dus acolo. Deodată, văd că 
vine cineva, într-un pulover modest, un om înalt, frumos, 
Şi ei încep să-i cânte Ștefan Vodă al Moldovei. El îi opreşte 
— dar nu îi opreşte ca militarii. Eu, când am auzit că a venit 
Căpitanul, am crezut că e un domn căpitan de la militărie. 
Şi dimineaţă, când mă duc acolo şi încep ei să cânte Ștefan 
Vodă, el îi opreşte, dar foarte fin. Militarii spun: „Tăceţi!”, 
însă el a spus: „Vă rog frumos să cântăm ceva lui 
Dumnezeu, nu mie”. Şi el începe aşa: „Cu noi este 
Dumnezeu. Înţelegeți, neamuri, şi vă plecaţi”. Eu n-am de 
lucru şi spun: „Domnu” Căpitan” — au râs toți când m-au 
auzit; eu nu ştiam cine-i — zic: „Domnu” Căpitan, ăsta e un 
cântec al evreilor!” „Tinere, nu! Evreii cântă aşa: «Înţe- 
legeţi, neamuri, şi vă plecaţi nouă, evreilor». Ăsta e cântec 
ortodox, că noi spunem: «Înţelegeţi, neamuri, şi vă plecaţi 

lui Dumnezeu, nu nouă!” Am rămas paf. Mi-a închis şi 
gura şi am înţeles că nu e vorba de un căpitan militar. 

Ce fel de om era Căpitanul? 

Vă spun: tot ce a făcut, a făcut împotriva ateismului 
comunist. Şi el, şi Moţa. Şi Şerban Milcoveanu era unul 
dintre cei mai apropiați de el. L-am cunoscut pe urmă pe 
Sebastian Erhan. Sebastian Erhan era cel mai vechi în 
Mişcarea  Legionară. Pe mulți i-am cunoscut. lar 
Căpitanul, după ce mi-a spus: „Nu, tinere, ăsta e cântec 
creştin ortodox, să ne închinăm lui Dumnezeu”, mi-a 
explicat multe lucruri. Mai târziu l-am căutat eu, când 
plecase de la Rarău. Am ajutat şi eu la clădirea din 
Bucureşti. L-am cunoscut pe generalul Vivi Cantacuzino. 
Am cunoscut pe multe din căpeteniile Mişcării. Când au 
murit Moţa şi Marin, eu i-am petrecut cu trenul de la 
frontieră, de la gara Grigori, până în Bucureşti, unde au 
fost înmormântați. Aşa m-am apropiat mereu, mereu de 
Mişcare, şi acuma nu-i zi în care să nu mă rog pentru ei. 

N-ați intrat în Mișcare, totuşi, la Suceava, la 
congresul legionar? 

Eu nicio secundă n-am făcut parte din partid. Am 
fost numai dintre cei care se rugau pentru ei, dintre cei 
care luau parte la a clădi ceva, a face ceva. La congrese, la 
lucrări chiar riscante. V-am spus că am fost la 
înmormântarea lui Moţa şi Marin. lar în puşcărie ei mă 
considerau de-al lor. 

Dar de ce n-aţi aderat, de ce n-aţi intrat în Mişcare 
atunci, la Suceava, la congres? 

Păi, nu eram cu ei? 

Dar n-aţi aderat oficial... 

Ce înseamnă oficial? 

Ca membru. 

La congres nu era niciun ne-legionar. Numai 
legionari. Şi la Suceava, şi la Craiova, cu Şerban 
Milcoveanu, erau numai şi numai legionari. Şi în 
închisoare, şi după închisoare, toți cu comandant am 
lucrat. Am lucrat şi în Fălticeni, tot cu ei. Şi-n alte părți, 
tot cu ei. Dar nu făceam paradă. 

În 1939 aţi dat un concurs la Bucureşti şi aţi intrat 
în poliție. 

V-am spus că, neavând cu ce plăti gazda, amândoi 
românii am intrat la stat pe post de conţopişti. Eu am 
intrat, am reuşit între primii la concurs. Profesorii care ne 
examinau erau cei mai mari jurişti din țară, printre care şi 
preşedintele Curţii de Justiţie, aşa încât concursul a fost şi 
greu şi serios. Am reuşit, mi s-a propus să rămân în 
Bucureşti, la conducerea poliţiei — nu conducător, ci să fac 
parte din conducerea pentru Bucureşti, nu pentru 
provincie. Dar Luţica — ştiţi cine e Luţica? 

Luţica din familia Băncilă? 

Să vă spun ceva. Există o zicală care spune: „La 
fântâna cea de piatră, stau băieţii şi bat dintr-un tăbuieț de 
fată. Staţi, băieți, nu vă băteţi, că mai vine-un tăbuieț!” Şi 
mai era [un tăbuieţ de fată] la Fălticeni, la familia Băncilă. 
Şi atunci, eu am ţinut să fiu numit la Fălticeni, nu în altă 
parte. 

Cum ați cunoscut-o? 

Simplu. Am luat parte la un fel de concurs al unor 
elevi care au dat bacalaureatul. Şi în acel concurs era şi o 
rudă de-a mea. Şi văd că vine o domnişoară, cu frățiorul ei 
mai mic, mult mai mic ca ea, ca vârstă, şi se interesează la 
secretariat acolo ce condiții sunt să dea acest examen 
ş.a.m.d., ce acte trebuie să aducă, ce trebuie să 
pregătească, ce materii, ce cutare... Şi asist la convorbirea 
ei cu fratele ei. Şi ea ce-i spune? „Măi, Mitică, trebuie să 

înveți, măi! Să nu aştepţi protecție, să nu aştepţi altceva. 
Nu-ţi ajută nici Dumnezeu dacă nu înveţi tu.” Pe mine m-a 
impresionat discuția asta şi am stat pe un scaun aproape de 
ea, şi ea a continuat, tot în sensul ăsta, să-i spună de ce 
trebuie el să înveţe. „Cu cât eşti mai pregătit, eşti mai util 
pe urmă altora.” Şi multe lucruri pe care le spunea numai 
cineva cu experienţă în educaţie. Şi atunci am întrebat-o 
cine e. Mi-a spus că e studentă la Medicină şi, fiind din 
Fălticeni, am vizitat-o. Mama ei era văduvă. Locuiau chiar 
pe strada Creangă, în Fălticeni; mama ei se numea Aneta, 
tatăl ei, Leonte; mai avea un frate, Gheorghe, mai avea o 
soră Catrileana. Dar, din clipa în care am încercat s-o 
îmbrățişez pe această studentă, ea s-a opus. Nu-mi dădea 
voie decât cel mult, cel mult, să-i sărut mâna. Cel mult, nu 
cel puţin! lar mama ei, din prima zi, a spus: „Eu, dacă văd 
că eşti cuminte, te consider ca pe fiul meu”. 

Bunicul ei, care fusese [Ipreot]catehet, a fost 
deshumat şi nu îi era putrezită mâna. 

Da, mâna cu care ţinea crucea şi crucea nu erau 
putrede, deşi trecuseră mulți ani. Restul corpului era 
putred. Dar crucea şi mâna în care ţinea el crucea cu care 
binecuvânta erau noi-nouţe. 

Minune! 

Şi culoarea la mână! 

Ce înseamnă asta, părinte? Minunea asta. 

Ce-aţi gândit, aceea este... 

Şi voiați să vă căsătoriţi cu fata. 

Da. Dar eu totdeauna simțeam că dacă am să fac şi 
cu doctoratul, am să fiu şi eu cu titlul de doctor, cum e ea 
ca medic, e cu titlul de doctor, nu? Şi am amânat mereu. 
Între timp, am fost şi arestat, am fost şi pe front. 

Dar până atunci aţi fost şef al Biroului de siguranță 
din Fălticeni, nu? 

Da, am fost un timp. Întâi am fost şeful biroului de 
populaţie, pe urmă am ținut de siguranță. Dar cu timpul 
am ajuns şi la închisoare şi la front, deci n-am mai fost 
lângă ea. 

Dar nişte evrei au depus mărturie că i-aţi ajutat 
când erați la siguranță: Avram Esfrog, Șloim Zilberman... 

Mulți, mulți... 

I-aţi ajutat, nu? 

Atunci când am fost închis, au venit la Tribunalul 
militar şi au depus în favoarea mea, că nu i-am persecutat. 
Dar nu asta interesează. Ea, cu timpul, adică ea când a 
terminat Medicina, a ajuns doctoriță la Huşi. Ea, doctoriță 
la Huşi, eu am plecat voluntar pe front. M-am dus la ea 
să-mi iau rămas bun. Până atunci, v-am spus, nu-mi dădea 
voie să-i sărut nici fruntea măcar, nici fața, nici nimic, 
numai mâna, iar atunci ea a fost mai... [M-am gândit:] 
„Dacă stau toată noaptea aici, ce se întâmplă, nu? Deci, de 
unde ştiu eu că m-oi mai întoarce de pe front?” Dacă ar fi 
amânat ea amabilitatea, era bine, dar... În noaptea aceea nu 
se putea, nu? lar pe front mă puteam răni de moarte. 

Și asta vi s-a şi întâmplat... 

Atunci când am fost rănit, m-am gândit că aşa cum 
sunt, deşi eram rănit la maxilar, nu la picioare sau mai 
aproape de picioare, mai bine mă duc la Putna şi, pentru că 
Dumnezeu m-a salvat, îmi închin viața mănăstirii. Ea n-a 
vrut să creadă că îmi închin viaţa mănăstirii, l-a trimis pe 
fratele ei la Putna să mă întrebe dacă am fost lovit la 
creier, împuşcat la creier. Eu nu i-am dat un răspuns clar, 
dar am rămas la Putna. Şi ea atunci s-a căsătorit cu un 
medic, care mai târziu a ajuns profesor de medicină şi cel 
mai bun savant împotriva poluării aerului, apei, şi a ţinut 
conferinţe, în Franța şi-n alte țări, a făcut onoare medicinii 
româneşti, a scris multe cărți şi au trăit împreună într-o 

armonie perfectă. Deci, a fost bine tot ce-a hotărât 
Dumnezeu. 

Pe front aţi avut acel accident foarte grav, la 
Stalingrad... 

Nu accident, o rană. Maxilarul inferior a fost smuls 
cu totul de o schijă de şrapnel foarte puternică, şi se ţinea 
numai dintr-o parte. Schija a smuls de aici maxilarul, dar 
aici nu s-a rupt, în partea astalaltă. Bălăngănea. Medicii 
şi-au dat cu părerea că voi trăi cel mult două ore, cât curge 
sânge la un curcan. În timpul ăsta a aterizat forţat un avion 
de vânătoare, de observație. Un ofiţer, pe care eu îl 
dezgropasem când fusese acoperit de pământ de o bombă 
mare, de avion, a venit la aviatori şi le-a cerut să mă ia, să 
mă salveze. Ei au spus că nu pot. El le-a pus pistolul în 
tâmplă, şi atunci unul a şoptit către celălalt: „Îl luăm vreo 
300-400 de metri, cât are putere pistolul, mai mult, îl 
aruncăm.” După vreo 400 de metri, sau aşa ceva, pilotul îi 
spune observatorului: „Aruncă-l!” „Nu vreau să-l arunc!” 
„De ce nu vrei?” „Noi trebuia să ne aprindem în aer şi să 
murim amândoi, şi am scăpat, Dumnezeu nu ne-a lăsat să 
ne aprindem, şi acuma cum vrei să-l arunc pe ăsta? Nu-l 
arunc!” N-a vrut. Aveau aparat de telegrafie fără fir şi, la 
600 de km de unde era aeroportul, au dat înştiinţare că au 
un musafir nepoftit în avion. Acolo ne-a aşteptat o doamnă 
de la Crucea Roşie, spitalul era înștiințat, şi-n loc să fiu 
mort în două ore, eram deja pe masa de operaţie la spitalul 
militar. 

La Suceava? 

Nu! Spital de front, în Rusia. 

Și v-aţi întors în 1943 şi ați mers la Putna. Şi l-ați 
cunoscut pe mitropolitul Tit Simedrea. Dânsul v-a 
închinoviat? 

Da, dar cum? Eu m-am hotărât să-mi închin restul 
vieții monahismului. Dar nu mă pricepeam ce trebuie să 
fac când vin la o mănăstire, habar nu aveam. Auzisem 
multe lucruri. Când mergi la papa, trebuie să săruți 
papucul... altele... Eu habar nu aveam să spun „Prea 
cuvioase”, sau „Bună ziua”, sau „Să trăieşti” sau... nu 
ştiam nimic. Dar mi-am adus aminte că un coleg de-al 
meu, prieten, coleg de şcoală, de clasă, Ştefan Slăvoacă, e 
directorul Internatului Teologic din Cernăuţi. M-am dus la 
el, ca să-mi spună el ce trebuie să fac. Sun la el, acolo 
unde avea biroul, la Teologie şi, în loc să iasă el, iese alt 
arhimandrit. Zice: „Pe cine căutaţi?” „Pe părintele Ştefan 
Slăvoacă”. Era un profesor foarte bun, a scris foarte multe 
cărți de predici, cred că era profesor de filosofie creştină — 
catedra asta acum nici nu mai există. Şi iese acela, 
arhimandritul Maximilian Ivanovici. „Pe cine căutaţi?” 
„Pe părintele Slăvoacă.” „Trebuie să vă spun că cel puţin 
două săptămâni nu-l găsiți. Dar, uite, dacă vă interesează 
ceva în legătură cu facultatea, poate aveţi pe cineva să 
intre la facultate la noi, eu vă stau la dispoziţie, vă dau eu 
ce vă interesează.” Zic: „Nu mă interesează să dau pe 
altcineva la Teologie, mă interesează ce trebuie să fac eu 
ca să intru la mănăstire”. „Dar cine sunteţi?” Şi-i spun 
povestea pe care v-am spus-o. Şi el îmi spune: „Nu te 
sfătuiesc să intri acuma la mănăstire, pentru că, având 
Facultatea de Drept, de Litere şi Filosofie, şi acuma eşti 
cum eşti, orice stareţ va crede că ai să vrei să-i iei locul 
odată”. Aşa mi-a spus el. În timp ce el îmi spunea că nu-i 
bine să intru la mănăstire, vine un om de serviciu de acolo 
şi spune: „Părinte arhimandrit, vă cheamă mitropolitul Tit 
la birou”. El mă ia de mână: „Hai cu mine! Eu n-am putut 
să-ți dau răspunsul care-ţi place, vino, că te duc la 
mitropolit”. M-a luat şi m-a târât la el. l-a spus 

mitropolitului ce mi s-a întâmplat şi de ce am venit. 
Mitropolitul i-a spus: „Du-te şi dă-i de treabă”. Pe masă 
avea două volume din Istoria monahismului din România. 
A început să lăcrimeze: „Ce făcea Daniil Sihastrul şi alți 
călugări, pe vremuri, şi ce-au ajuns mănăstirile acuma!” Şi 
mi-a spus aşa: „Părintele ţi-a dat un sfat cum a crezut el, 
sincer. Eu îți dau alt sfat. Peste două săptămâni, eu am să 
merg la Putna. Acolo este un stareț căruia nu-i e frică că-i 
ia cineva locul. O să te duc eu la el, peste două săptămâni. 
Acuma, nu pot, că acuma trebuie să merg în altă parte, să 
sfințesc nişte biserici”. Eu am ieşit de la el şi mi-am zis 
aşa: „De ce să vin eu peste două săptămâni? Eu mă duc la 
gară şi întreb când este tren spre Putna”. Chiar atunci, 
când am ieşit de la mitropolit. M-am dus la gară la 
Cernăuţi. „Când este tren?” Zice: „După masă, la ora 
cutare”. M-am dus la gară, am luat trenul până la Rădăuţi, 
de acolo mocănița care urcă pe munte. Am ajuns pe la 
două noaptea la gara din Putna. Toţi m-au sfătuit să stau în 
sala de aşteptare până dimineaţă. Aşa am făcut. Dimineaţa, 
am ieşit din sala de aşteptare, m-am dus la şosea şi întreb 
care e drumul la mănăstire. „Uite, mergeţi pe aici, pe 
aici...” Când ajung în curtea mănăstirii, curtea era plină de 
țărani şi toți țăranii aveau cel puţin două straițe pline cu de 
toate, că au adus daruri la mănăstire. Era hramul 
mănăstirii, 15 august. Eu am intrat în biserică. Slujbă 
frumoasă, în sobor, cor minunat, toți cântau. Strana bună, 
slujba frumoasă. După slujbă, starețul i-a rugat pe toți 
țăranii să meargă la masă. Eu mi-am zis: „Ei au adus de 
toate, în două-trei traiste fiecare. Eu n-am adus nimica, ce 
să caut eu la masă?” Am rămas în biserică şi, v-am spus 
mai înainte, m-am dus la mormântul lui Ştefan, cum 
făcusem când eram elev, dus în excursie de Bodnărescu, 
aşa am făcut şi atunci: „Măria Ta, ce-i de făcut?” Sigur, 

fără niciun răspuns. Peste vreo jumătate de oră, văd că 
intră un călugăr să caute nişte cărți acolo, că i-a cerut 
părintele să-i ducă unde era masa de obşte a tuturor. Erau 
împărțiți în două, că nu încăpeau toți țăranii într-o singură 
sală, oricât de mare ar fi fost. Şi călugărul mă întreabă: 
„Dumneata ce faci aici?” Zic: „Eu n-am adus nimica, de 
aceea nu mă duc la masă.” „Atunci, pentru ce ai venit la 
mănăstire?” „Am venit să vorbesc cu părintele stareţ, că 
vreau să intru în mănăstire.” El m-a luat de mână şi m-a 
târât fără voia mea până acolo unde era masa. Erau acuma 
spre sfârşite. Mâncaseră şi felul întâi, şi doi, erau acuma la 
cozonac şi la cafele şi la... Şi el spune: „Părinte stareţ, 
tânărul acesta spune că vrea să vorbească cu Prea Cuvioşia 
voastră”. Şi el zice: „Ia vino încoace!” Când mă apropii - 
„Ce vrei?” „Vreau să intru în mănăstire.” „Dumneata, de 
mănăstire? Dumneata, care nu asculți nici de tatăl matale, 
şi care spui la profesori: «Dom” profesor, n-ai voie să-i 
spui colegului meu Prostule! Sau Leneşule! Dumneata 
trebuie să-i dai nota care merită, dar n-ai voie să-l jigneşti 
pe colegul meu». Dumneata la ce te pricepi? Ştii să mulgi 
vacile?” „Nu ştiu.” „Ştii să faci cutare?” „Nu ştiu.” „Ce 
ştii să faci?” „Ştiu să cosesc fân, grâu nu pot, că se spune 
că vine spic lângă spic, cum cosesc unii, fără să se 
încrucească” „Atunci de ce-mi eşti bun aici? Nu eşti bun 
de nimica! Nu eşti bun de nimica! ! Nu eşti bun de 
nimica!” Eu m-am speriat: „Dacă mi-a spus că eu nu 
ascult de tata şi am spus la profesori aşa, exact aşa am 
făcut! Ăsta cunoaşte şi gândurile acuma, ce mă fac eu?” 
El, atunci când a văzut că eu tremur, zice: „Măi 
Alexandre, nu-mi spuneai tu mie King Kong, când eram 
copii şi ne luam la trântă?” Pentru că el, când ne luam la 
trântă, îți dădea cu capul în piept şi cădeai jos. Era foarte 
tare în dovleac. Şi pe urmă m-a primit. El m-a îndemnat să 

merg la Slobozia, el m-a ajutat în toate. El mi-a fost şi 
stareţ, şi naş de călugărie, şi cel mai bun prieten. 

Cum îl chema? 

Prelipceanu Paisie. El mi-a fost şi duhovnic, el mi-a 
fost toate, iar mai târziu a venit şi el la Antim, şi atunci 
i-am fost eu duhovnic lui. El e înmormântat la Putna 
acuma. Eu am venit la Antim, la un părinte care se cheamă 
Damian Stog. El făcea prescurile pentru Mănăstirea Antim 
şi pentru multe, multe biserici din Bucureşti, că el a trăit 
ca prescurar. leromonah! Dar în chilia lui de la Antim, 
dacă venea un călugăr — din Moldova, din Ardeal, din 
Basarabia, de unde venea, din orice parte a lumii, care 
avea interese la Bucureşti —, el spunea: „Uite ce e, eu nu 
pot să rămân în chilie. Am treabă, trebuie să mă duc 
undeva!” Şi-i punea acolo şi pâine, şi mâncare, şi băutură, 
şi toate, şi-l lăsa să doarmă în chilia lui, iar el dormea pe 
Jos în prescurărie, pe duşumele. Vă spun aceasta, ca să ştiţi 
cine era părintele Damian Stog. El şi-a dorit, după mulți 
ani, să meargă la Ierusalim, şi părintele Sofian i-a dat voie. 
S-a dus la Ierusalim, s-a dus la Iordan să vadă Iordanul, şi, 
când a intrat în lordan, în aceeaşi clipă, jidanii l-au 
împuşcat, şi nu i-au ridicat trupul mai mult de opt luni de 
acolo şi a fost mâncat de păsări, de... Ştiu eu?... De 
şobolani. Nu ştiu dacă e clar ce v-am spus. 

Da, da. 

Jidanii au tras de departe în el, când era la Iordan. 

Părinte, despre gruparea Rugul Aprins de la 
Mănăstirea Antim, din care aţi făcut parte, ce ne puteţi 
spune? A fost ideea lui Tit Simedrea? 

Nu, Tit Simedrea numai l-a corectat pe Sandu 
Tudor, adică l-a încurajat. Ideea nu-i a lui. Sandu Tudor a 
pornit întâi cu un gând viclean la Sfântul Munte. El avea 
mare talent la scris, foarte mare talent, nu mare! Poate aţi 

citit Acatistul Rugul Aprins, scris de el... Aţi văzut, are o 
fineţe, şi de ziarist şi de scriitor, chiar Firmilian, 
mitropolitul de aici, al Olteniei, l-a chemat ca el să-i 
corecteze toate cărțile pe care le-a scris el în limba lui, să 
le facă mai literar. Sandu Tudor, nu ştiu din ce motiv, avea 
încredere în mine ca să-l ajut la organizare. E greu să 
organizezi un grup mare de persoane dacă n-ai pe cineva 
ca organizator, adică mai energic. El nu era iubit din cauză 
că făcea observaţii la toți, când greşea cineva. Odată a 
vorbit atât de mult împotriva vorbăreților şi a celorlalți, că 
eu am făcut o glumă. Schimnicii, în vechime, n-aveau voie 
să vorbească decât şapte cuvinte pe zi. Zic: „Părinte, 
pentru că mulți schimnici n-au vorbit şapte cuvinte, ci 
numai două pe zi, s-a cumulat o sumă de cuvinte nespuse. 
Acum, părintele Daniil le debitează pe cele ce nu s-au spus 
în decursul veacurilor, nu?” Au râs toți, dar el nu s-a 
supărat, ştia că eu îl iubesc. Ceilalți nu-l iubeau, pentru că 
era prea riguros, le făcea observații tot timpul. Eu l-am 
iubit pentru că el era riguros cu el, în primul rând, nu cu 
ceilalți. 

Dar era un om dur? 

Da, dar întâi cu el, nu cu alţii. Şi el mă punea, pentru 
că avea de gând să organizeze nişte cursuri de misticism la 
Govora, mă trimitea: „Du-te acolo, faci rost de toate 
camerele, să fie curate, spoite, curățate, pături, mâncare, 
tot ce trebuie să facă”. Şi eu făceam ca cel puțin două 
săptămâni să aibă toţi ce le trebuie. 

Poate fi înviat Rugul Aprins în ziua de azi? 

Adică reactivat? Nici vorbă! 

Măcar ca idee? 

Nici vorbă! Eu am studiat foarte multe. Herodot şi 
toți istoricii antici care au vorbit despre geți şi daci, în 
scrierile lor. Şi toți istoricii spun cam aşa: „Dacă geții sau 

dacii ar fi fost uniţi, niciun Alexandru Macedon, niciun 
Cezar, niciun împărat persan nu ar fi putut să-i biruiască”. 
Şi eu cu asta dovedesc că suntem descendenţii lor, că nici 
românii nu se pot uni trei sau patru pentru credință sau 
pentru autohtonie sau pentru o idee românească sau 
creştină. Nu-i cea mai bună dovadă că suntem 
descendenţii lor? Eu am înfiinţat... nu ştiu dacă ştiţi asta, 
că am şi eu un copil din flori. Se cheamă Aşezământul 
Studenţesc Sfântul Apostol Andrei. Apostolul Andrei i-a 
încreştinat pe daci. Şi Sfântul Apostol Pavel spune: 
„Creştinii au mulți învățători, dar părinte e numai acela 
care te duce la botez, la Hristos”. Deci, părintele românilor 
trebuie să fie Apostolul Andrei, nu alții. Şi când i-am spus 
fraza patriarhului Teoctist: „Uite ce spune Sfântul Apostol 
Pavel, şi noi, în tot Bucureştiul — care are două sute de 
biserici — nu avem niciuna cu hramul celuia care i-a 
încreştinat pe strămoşii noştri”, atunci Teoctist a spus: 
„Lasă, că la Biserica Neamului am să pun ca hram Sfântul 
Apostol Andrei”. 

Erau oameni deosebiți la Rugul Aprins, Vasile 
Voiculescu, părintele Arsenie Papacioc... 

Am stat chiar cu el în celulă, cu Voiculescu. 

Părintele Dumitru Stăniloae, părintele Sofian, 
părintele Ghiuş, părintele Petroniu... 

Părintele Petroniu era cel mai serios dintre toţi 
călugării de la Antim, adică cel mai evlavios şi cel mai 
smerit. 

Acum e la Prodromu. 

La Prodromu... şi acolo e cel mai bun. Numai că 
acuma n-aude. 

Mai era Alexandru Elian, eminescolog. Și părintele 
Arsenie Papacioc, care acum este la Techirghiol. 

Da... noi de trei ori ne-am întâlnit în puşcărie, în 
aceeaşi celulă. 

Părintele Felix Dubneac... 

Da, acuma şi Roman Braga şi Felix Dubneac sunt în 
America, acolo fac slujbe la o biserică. 

Alexandru Mironescu... 

Da, mare profesor universitar. 

Andrei Scrima... 

Andrei  Scrima... nu-s de aceeaşi părere cu 
dumneavoastră. Părintele Daniil, adică Sandu Tudor, îi 
spunea Sinkliticos. Sinclitic înseamnă adică... ca şi domnu” 
Goe, ca şi orice alintat, care crede că dacă e pur sânge nu 
se amestecă cu țăranul, cu opincarul. Şi, aflând de el 
regele Indiei, a făcut o vizită la preşedintele țării şi l-a 
cerut pe el. Şi atunci nu s-au putut opune, dacă regele 
Indiei a cerut pe cineva preşedintelui. 

[E vorba de vizita vicepreşedintelui Sarvepalli 
Radhakrishnan în România, din anul 1956...] 

L-a luat la el, l-a luat la universităţile cele mai mari, 
budiste, şi el, fiind alintat ca domnu” Goe, s-a lăsat 
influenţat de budism... De câte ori venea la Antim, eu i-am 
spus: „Dacă cunoşti bine budismul, scrie o carte în care să 
faci comparație între concepția budistă şi creştinism”. 
Totdeauna m-a amânat, mi-a dat să apelez la alții, el n-a 
vrut să facă. El se împărtăşea fără spovedanie. Ajunsese să 
facă tot fără să [ia binecuvântare]... Măcar, dacă n-are 
încredere într-un duhovnic, să meargă la altul, sau să-i 
spună părintelui Sofian, sau să ceară părerea sau sfatul... 
Nu! El n-avea nevoie de nimeni mai mare ca el. Şi a mai 
făcut ceva. I-a scris într-un ziar pe toţi cei de la Rugul 
Aprins, numele şi prenumele şi strada şi numărul, aşa că 
securiştii, după ziarul acela, ne-au luat pe toți şi ne-au 
arestat. Mă iertați, a trebuit să vă spun adevărul. Eu nu 

spun că a fost cu rea intenţie la el, dar naivitatea înaintea 
lui Dumnezeu e îngăduită numai copilaşilor. Ceilalţi se 
cheamă că vând şi pârăsc. Aşa spune aici, în carte: că „vă 
vor vinde...” Adică fraţii voştri creştini vă vor vinde pe cei 
care vă afişaţi că purtați cruce, aveţi icoane, vă rugați şi nu 
faceţi totul în taină, cum vrea Dumnezeu, adică numai în 
duh şi-n adevăr. 

Părinte, când aţi fost arestat, de ce aţi fost acuzat? 

Ei, faptul că ne rugam pentru binele creştinismului 
l-au clasificat, după codul lor penal, ca activitate intensă 
contra clasei muncitoare. Am fost arestat la Căldăruşani, 
într-un chip puțin mai romantic. Părintele stareț de acolo 
mi-a spus: „Părinte Adrian, eu trebuie să merg cu şareta 
până la Moara Vlăsiei — primul sat de la Căldăruşani, cel 
mai apropiat; înainte se numea Codrul Vlăsiei. Acuma-i 
spune Moara Săracă. Înainte era Codrul Vlăsiei, unde 
veneau haiducii şi luptau împotriva fanarioților. Când 
prindeau un boier fanariot, cu caleaşca, cu bani, îi luau 
banii şi-i dădeau la săracii români — aţi auzit, nu? Nu luau 
pentru ei. Între haiduci, cel mai celebru a fost cel de la 
Caracal, Iancu Jianu. Dar el era boier. Deci, el nu fura de 
la fanarioți pentru el, că el avea bani şi moşie, el fura ca să 
dea la săraci, ani de zile, nu o singură dată! Deci, el avea 
oamenii lui, care-i spuneau: „Uite, acuma a pornit de 
undeva o caleaşcă, un poştalion cu atâția cai, un fanariot” 
— şi el ieşea acolo înainte şi îi lua banii şi dădea pe urmă la 
săraci. Nu la aceiaşi săraci. Ştiţi cumva o întâmplare de-a 
lui? Cu vaca? 

Nu! 

Pot să vă spun. Unui țăran i se spune câtă dajdie 
trebuie să dea, că s-a pus de fanarioți dajdie şi pe fumărit, 
şi pe oierit, adică ei spuneau că atâta era porunca 
fanariotului, mai ales a boierului, a voievodului fanariot, 

dacă tu aveai şapte oi, el spunea să dai dajdie zece oi, lâna. 
Câte hornuri ai la casă, pe fumărit — impozit! El spunea 
odată că vedea de aici câte hornuri ai, pe urmă de acolo... 

Vedea mai multe! 

Păi, trebuia... ce însemna vameş? El plătea dajdia 
pentru alții, dar pe urmă lua de la acela mai mult, nu? EI, 
săracul, degeaba să facă pe vameşul? Să nu câştige şi el? 
Şi un ţăran primeşte poruncă să dea atâta, or, el n-are. Şi 
atunci, singura soluţie pe care o avea el la gospodărie era 
să-şi vândă vaca. Merge cu vaca prin pădure şi-l întâlneşte 
Iancu Jianu. „Unde mergi?” „La târg!” „Dar ce vrei să 
faci?” „Să vând vaca.” „Dar de ce-o vinzi? N-ai copii?” 
„Ba am copii, am atâţia, şi eu, şi nevasta...” „Şi de ceo 
vinzi?” „Păi, uite ce mi-au spus fanarioții!” Şi atunci, 
Iancu Jianu zice: „la piteşte vaca mai încolo, după un 
tufiş!” A stat el acolo şi, deodată, când vine un rădvan cu 
un fanariot, opreşte caleaşca, îi ia banii, pe el îl trimite mai 
departe fără bani, fără pungă, şi pe urmă dă banii la sărac: 
„Du vaca înapoi acasă, la copii!” Ca să ştie toți! 

Ați fost arestat într-un mod mai deosebit, spuneați... 

Da. Părintele stareţ zice: „Mie mi-e urât să merg 
singur cu cabrioleta la Moara săracă, vino şi — cum se 
spunea între noi — cuvioşia ta!” Bine... Mă urc şi eu lângă 
el, el mână calul şi, după ce facem un kilometru de la 
mănăstire spre sat — numai un kilometru! —, ajungem la 
şosea. Eu mă urc în şaretă, merg cu părintele un kilometru 
şi ceva, ajung la şosea, şi acolo era o dubă. Ştiţi ce 
înseamnă dubă, nu? O maşină care n-are geamuri, totul e 
negru. Şi domnii securişti spun: „Să trăieşti, tovarăşe 
colonel! Bine că ni l-ai adus!” — pentru că pentru ei era 
penibil să vină în mănăstire, să mă aresteze în mănăstire, 
să audă toţi că au venit securiştii şi au arestat un călugăr 
sau ieromonah. Nu era mai bine că mă duce plocon? 

Deci, starețul era colonel? 

Da, dar până atunci n-am ştiut nici că e colonel, nici 
că la Moara Săracă la şosea era duba pentru puşcăriaşi. El, 
acuma, datorită faptului că a fost colonel, a ajuns episcop. 

Cum îl chema, părinte? 

Aaaaa! Dacă-mi aduci buletin că eşti de la securitate, 
îți spun. Am destule de astea în chilie, care înregistrează... 

V-au bătut foarte tare în închisoare, părinte? Aţi 
fost bătut de multe ori? 

Da. Odată eram dus de la Suceava la Jilava. 
Închisoarea din Suceava e foarte aproape de mănăstirea de 
acolo... Nu Sfântul Ioan, este altă mănăstire acolo. Şi văd 
că intră într-o zi un securist în celulă. N-a trecut nicio 
secundă de când a intrat, întâi mi-a dat cu bâta în cap, pe 
urmă a început cu picioarele să-mi dea în burtă, şi mai Jos 
de burtă. M-a trântit jos, şi a început să dea cu toată setea, 
să mă distrugă. Eu m-am uitat, probabil, nu speriat, ci mai 
mult ciudat, la el... El: „Ce te uiţi aşa la mine?” Zic: „Aţi 
auzit că am făcut eu aşa ceva cu altul şi vreți să vă 
răzbunaţi? Sunt de acord. Dar, dacă nu ştii cine sunt, 
ce-am făcut, de ce dai cu atâta sete, cu atâta cruzime?” Şi 
el îmi spune: „Ce crezi, că eu n-am conştiinţă?” În loc de 
„0f” şi „au”, am început să râd. „Ai conştiinţă!” Or, ei nici 
n-aveau altă metodă. 

Am mai citit cărţi despre cum a fost în închisoare. Şi 
eu nu înțeleg cum au rezistat acolo... Știu că mulți au 
cedat, sub tortură. Cum se poate rezista în astfel de 
condiţii? 

Chiar mulți preoți, la Aiud, s-au dezis, au spus: „Noi 
am făcut pentru salariu, am propovăduit Evanghelia, nu 
credem în Dumnezeu!” 

Dumneavoastră cum aţi rezistat, părinte? 

Nu ştiu, n-am rezistat eu. Nu ştiu. Nu vă pot 
răspunde. Nu e constituţia fizică care a rezistat. În 
antichitate şi-n vremurile vechi, când o armată biruia pe 
alta, scotea amândoi ochii la toţi, numai unuia îi scotea un 
singur ochi, să meargă acasă, să spună ce-au păţit ceilalți, 
ca să nu se mai opună ţara la duşmanul respectiv. Părintele 
Daniil [Sandu Tudor] a fost bătut până ce l-au omorât şi 
l-au aruncat la groapa cu gunoi. Or, Dumnezeu vrea ca 
unul să nu moară, să spună la alţii ce s-a întâmplat. Nu e 
rezistența mea. Eu n-am ştiut că o să-mi dea atâţia ani 
Dumnezeu, nici n-am cerut. 

Atunci când vă aruncau cruciulița la gunoi... 

Da, o aruncau mereu în coşul cu gunoi. Şi eu de 
şapte ori m-am dus şi am luat-o. Ei îmi dădeau şi peste 
mână, peste toate, eu nu mă lăsam. Şi i-am obosit eu pe ei. 

Și v-au lăsat-o, până la urmă? 

Mi-au lăsat-o. 

Unde era asta? La care închisoare? 

La Aiud. 

Acolo a fost cea mai cruntă închisoare? La Aiud? 

Nu. Cea mai cruntă a fost la Piteşti, unde tot doi 
jidovi, Nikolski, general, şi încă un colonel jidan, i-au pus 
să se omoare ei între ei. 

Ați fost la Piteşti? 

Nu. M-aţi întrebat care a fost cea mai cruntă 
închisoare. 

Dar care a fost cea mai rea în care aţi fost închis 
sfinția voastră? 

Aiudul. Şi la Poarta Albă, la Ostrov, Dunăre - Marea 
Neagră, când s-a făcut canalul acela... Ne-a trimis să 
facem noi canalul. Şi acolo au murit foarte mulți. 

Și cum se purtau cu dumneavoastră? Cu deţinuţii? 

Simplu! De exemplu, dacă nu le convenea ceva, 
iarna, când era gerul mai mare, mă puneau într-o carceră 
afară, o carceră de lemn, afară, nu era în clădire, în baraca 
unde erau deţinuţii. Îmi spuneau să mă dezbrac şi turnau 
apă rece pe mine. Dacă aş fi fost de tot gol, poate că nu era 
aşa rău, dar, fiind puţin îmbrăcat, apa aceea îngheţa pe 
mine. Şi odată mi-au înghețat mâinile, a căzut şi pielea, şi 
sub piele, încât se vedeau şi vinele, şi oasele. Am fost pe 
urmă, după ieşirea din puşcărie, la mulţi dermatologi, şi la 
Deva şi la multe spitale, la dermatologie, să-mi refac 
pielea. Şi foarte greu s-a refăcut, după mulți, mulți ani. 

La Gherla aţi fost? 

Nu. Am fost la Jilava şase ani, la Braşov un an, la 
Făgăraş trei ani, şi la Aiud, din '58 până-n '64 în august 
sau septembrie, aşa ceva. 

Și la Canal? 

La Canal cred că un an şi jumate. La Canal eram pus 
să încarce nişte vagoane cu prundiş, şi alte munci. Acolo au 
murit, pot să spun, mai mulți ca la Aiud, mai mulți 
deţinuţi. Acolo erau trei barăci mari numai cu preoți. Aşa 
de mulţi preoți! 

În ce perioadă aţi fost la Canal? 

'62-'63-'64, atunci. Ultimii ani. A fost decretul acela 
din '64 al lui Ceauşescu, care ne-a scos din puşcărie. 

Ați fost arestat de mai multe ori, întâi în 1945. În 
'45 aţi fost arestat prima oară, un an de zile, după aceea 
în '50. Prima oară aţi fost la Ialomița. Și aţi înființat o 
celulă, un cuib legionar la Suceava, cu colegii de la 
Teologie. 

Asta-i altceva. 

Cuibul ,„ Reînvierea”, parcă... 

Da, s-a înființat. Dar aceia au fost duşi tot la Aiud, 
dar s-au lepădat. Unul era chiar din Bosanci. 

Până la urmă ați fost condamnat printr-o înscenare. 
A fost o înscenare acel proces. 

Nu e nici prima, nici ultima. Acuma ştiţi ce scriu doi 
jidani despre mine? Ei sunt istorici la Academia Română. 
Şi cartea se cheamă aşa: Ce-a suferit Biserica Ortodoxă în 
timpul comunismului. [Lucian] Turcescu şi încă unul, am 
aici cartea scrisă de ei. Ei spun că eu am fost arestat la 
Suceava şi la Fălticeni pentru atrocitățile pe care le-am 
făcut împotriva evreilor când s-a retras armata română de 
pe front şi evreii au întâmpinat-o cu grenade, cu sticle, cu 
benzină aprinsă şi cu altele, şi că eu i-am chinuit atunci pe 
evrei. Eu atunci eram demult în mănăstire, nu eram pe 
front, nici nu m-am retras cu ceilalți de pe front. Adevărul 
nu e ce scriu ei. Şi le-am răspuns aşa: noi am avut un 
cărturar mare în Moldova, pe Grigore Ureche, cronicarul, 
care a spus: „Prieten mi-e Platon, prieten mi-e Aristotel, 
dar cel mai mare prieten trebuie să fie pentru un istoric, 
oricare istoric din lume, Adevărul — Adevărul cu A, adică 
Dumnezeu”. Or, ăştia fac cea mai mare minciună şi spun 
că şi părintele Sofian, şi părintele Benedict, şi toţi ăştia au 
fost legionăroi, legionăroi, legionăroi. Că au chinuit, că au 
făcut cutare atrocități împotriva evreilor, împotriva tuturor. 
Părintele Benedict n-ar fi lovit un ţânțar — Doamne, 
fereşte! Dacă-l pişca un ţânţar, el nu-l atingea. Sau o 
muscă. Şi ei spun c-a fost criminal! 

Cu securiştii care v-au bătut în închisoare v-aţi mai 
întâlnit pe urmă? 

Nu! Nici nu m-a interesat. Unul, Blehan, fecior de 
cantor din laşi, mi-a spus: „Ce crezi, că eu n-am 
conştiinţă?” În durerea cea mare, când trebuia să gem, să 
oftez, eu am râs: conştiinţă! 

Da, pentru că el învățase în şcolile lui că altceva 
înseamnă conştiinţă. Aţi făcut un recurs în anulare 
împotriva sentinței şi aţi fost achitat. 

Da, pentru că eu, când am fost predat de către 
stareţul meu la duba neagră, la Aiud, m-au condamnat la 
20 de ani de temniţă grea, muncă silnică pentru activitate 
intensă, iar la Jilava, când am fost ridicat de curtea 
militară, mai mulți judecători militari m-au achitat cu 
unanimitate de voturi, cu sentința cea mai favorabilă. Nici 
măcar nu s-au mutat în camera de deliberare, m-au achitat 
de pe scaun. Această sentință şi acuma o am la mine. 
Achitare cu unanimitate de voturi de pe scaun. Şi eu 
atunci, la Aiud, când am fost condamnat la 20 de ani, am 
făcut recurs — că nu se pot da două pedepse pentru acelaşi 
fapt şi să fie atât de diferite. Aşa spune toată legea, încă de 
pe timpul romanilor. Or, latinii spun: non bis in idem, nu 
se pot da două sentințe pentru acelaşi fapt, pedepse 
diferite, nu? Şi aveam şi dovezi că n-am mai făcut nicio 
activitate. Unde era s-o fac? La maici, la mănăstire? Sau 
unde, în biserică? În închisoare am făcut sau unde? Dacă 
eu am fost arestat una după alta, nu? Unde era să fac 
această activitate? Dar procurorul a spus: „Nu, se respinge 
cererea de recurs şi i se va aplica pedeapsa cea mai grea”. 
Eu am fost condamnat pentru două fapte, cea mai grea era 
asta de douăzeci de ani muncă silnică. Adică nu numai că 
nu mi-a dat voie să fac recurs, ci a aplicat pedeapsa cea 
mai grea, fără drept de recurs. Şi acuma am o sentință 
nouă, similară. Bine, nu contează. Chiar râd părinții de 
aici: „De ce mai crezi că o să se facă dreptate? La ce mai 
spui că faci recurs? Ştii precis că n-o să-ți facă nimeni 
dreptate!” 

Acum Zece ani, în '96, aţi fost achitat de 37 de 
judecători. Tribunalul militar a dat o sentință de 
achitare... 

Curtea supremă! 

Dar doi dintre judecători au avut o opinie diferită 
de ceilalți. 

Doi, doi! Nu împotriva sentinței, ci altă motivare. 

Altă încadrare, la alt punct. 

Altă încadrare, da. N-are valoare. Nicio judecătorie 
n-a avut în vedere acest lucru. 

Dar sentința de achitare e valabilă, aţi fost 
reabilitat. 

Păi, reabilitat. Dar terenul pe care l-am cumpărat eu, 
când mi-a trimis tata bani, ca să-mi fac casă cu pomi, cu 
tot ce-am vrut cu, mi s-a luat şi nu se mai dă... 

Cu cei din alte loturi v-aţi întâlnit în închisoare? Pe 
Nicu Steinhardt, pe părintele Steinhardt, l-aţi cunoscut? 

Pe el nu l-am cunoscut. 

Nici pe Valeriu Gafencu? 

Ba da. L-am cunoscut şi pe [pastorul Richard] 
Wurmbrandt şi, spre deosebire de toţi care l-au cunoscut, 
eu mi-am dat seama că-i şarlatan. Spre deosebire de toţi 
ceilalți, eu am afirmat şi am dovedit şi la toţi ceilalți: e 
viclean şi şarlatan! 

Ştiţi că era să iasă pe locul întâi, dintre cei mai mari 
români? 

El, când suferea cu plămânii, ceilalți, deşi nici ei 
n-aveau mâncare să supraviețuiască, i-au dat lui. El a spus: 
„Prima dată când ies din puşcărie, am să mă botez 
ortodox!” — a spus-o numai de formă. Pe urmă, ştiţi ce a 
declarat el? Dacă eu sunt evreu şi puteam să primesc 
pachete câte vreau de la JOINT [sistemul mondial de 

ajutorare a evreilor], de ce să iau eu de la un legionar 
mâncare? Vedeţi ce fals? 

Și pe Valeriu Gafencu cum l-ați cunoscut? 

L-am cunoscut, dar am stat foarte puţin lângă el. Pe 
cine am admirat eu cel mai mult dintre toți puşcăriaşii a 
fost un ţăran, Ilie Imbrescu, din comuna Socetu, de aici, 
aproape, lângă Roşiorii de Vede. Pentru că, orice i-ar fi 
făcut, ori îl băteau, ori îl omorau, el niciodată nu şi-a 
schimbat poziția lui de creştin şi român. Român, român! 
Cea mai mare pildă de statornicie. Mântuitorul a spus aşa: 
„Ce-aţi ieşit să vedeţi în pustie, la loan Botezătorul? O 
trestie bătută de vânt? Nu! Un stâlp care, orice-ai face 
împotriva lui, nu se mişcă şi nu se schimbă”. 

L-aţi cunoscut pe Mircea Vulcănescu? 

Nu. Adică ştiam de el, dar n-am stat în aceeaşi 
celulă. 

Mai vorbiţi-ne despre Rugul Aprins, părinte... 

În primul rând, rugul aprins arde şi nu mistuieşte, 
adică cine se aprinde cu rugăciunea către Dumnezeu, 
trupul lui, sufletul lui rămâne aprins, nu numai că nu se 
preface în cenuşă, cum se preface şi lemnul şi cărbunele şi 
huila şi toate se prefac în cenuşă, şi chiar şi tămâia se 
preface în cenuşă. De ce? Pentru că la tămâie sunt două 
părți. Tămâia când e aprinsă o parte se face cenuşă, o parte 
mireasmă. Mireasma se ridică la altarul cel mai de sus al 
lui Dumnezeu — mireasma duhovnicească, nu? lar cenuşa 
rămâne în fundul cădelniţei. De aceea, la un creştin, ca să 
ajungă sus, ajunge numai mireasma duhovnicească, iar 
restul înseamnă smerenie. Adică un creştin, când se roagă, 
are nevoie şi de partea de smerenie, şi de partea de 
nădejde, care ajunge la altarul cel mai de sus, pe care ÎI are 
Dumnezeu în cer. Nădejdea te duce cel mai sus, iar 
smerenia te lasă cel mai jos. Maica Domnului, când 

cântăm în cinstea ei, cântăm: Dumnezeu a căutat spre 
smerenia roabei Sale. Saul, care-L prigonise pe Hristos, a 
devenit foarte smerit amintindu-și mereu cât L-a prigonit 
pe Hristos şi pe toți creştinii. Şi, având el această 
smerenie, Dumnezeu, în trup sau în afară de trup, l-a 
ridicat până la al treilea cer. Deci, Dumnezeu numai pe cei 
smeriți îi înalță. Din cele zece fecioare din pilda 
Mântuitorului, numai cinci erau milostive şi smerite. 
Celelalte au bătut la uşă după ce Mântuitorul a intrat cu 
cele smerite în cămara de nuntă: „Doamne, Doamne, 
deschide-ne nouă!” Aşa fac doamnele, domnişoarele care 
nu-s smerite: „Şi eu sunt fecioară!” Şi Mântuitorul spune: 
„Nu vă cunosc pe voi! Plecaţi de aici!” Pentru că numai pe 
cele smerite şi milostive le-a luat Dumnezeu în cămara de 
nuntă. Numai cei smeriți pot deveni mireasa lui Hristos. 

Rugul Aprins simbolizează focul sufletesc lăuntric, 
duhovnicesc, care e mai puternic decât orice foc material, 
dar nu mistuie, nu te distruge pe tine, ci te înviorează... 
Cum spune Proorocul David: „Înnoi-se-vor ca ale 
vulturului tinerețile tale”, atunci când te rogi la Dumnezeu. 
Şi părintele Daniil [Sandu Tudor] şi toţi care au participat 
la Rugul Aprins asta au vrut: să revigoreze legătura 
creştinului din timpul marxismului cu Dumnezeu, să 
întinerească toți prin rugăciune, să prindă puteri mai mari. 

De Ivan Kulâghin ați auzit? De la Optina? 

Da. Şi nu numai că am auzit, ci l-am şi văzut, am şi 
vorbit cu el. El a fost arestat şi trebuia omorât de comu- 
nişti. El era duhovnicul nu numai al credincioşilor care 
erau omorâţi în puşcărie, ci şi duhovnicul preoților, 
călugărilor şi chiar al mitropoliţilor. Aşa era de bun 
duhovnic, încât mitropoliţii se spovedeau la el. El l-a 
convins pe un paznic de închisoare, pe un gardian, că se va 
ruga toată viața lui pentru el dacă-i facilitează o fugă, şi 

acela i-a facilitat-o. El auzise de la alții că-n Munții 
Carpaţi sunt nişte sihaştri care se roagă pentru 
pravoslavnicii din Rusia, care sunt chinuiți de către 
comunişti. Şi el a vrut să ajungă la aceşti sihaştri, de aceea 
a fugit din Rusia în România. Şi a umblat pe la diferite 
Sihăstrii, şi metoace, şi astea, care-s mai departe de 
mănăstiri, nu? Aproape toate mănăstirile mari au un schit 
mai sus, şi Tismana, şi oricare, nu? A umblat, a umblat, a 
umblat şi n-a găsit chiar ce i s-a spus. Şi atunci a venit la 
Cernica, de la Cernica a auzit de Antim, a venit la Antim 
şi a aflat aici de părintele Gheorghe Roşca, care era 
basarabean, şi de alți preoţi şi duhovnici care păstrau 
foarte bine şi Ortodoxia, şi duhovnicia, adică şi pentru 
credincioşii care veneau la spovadă. Aflând comuniştii ce 
face el, l-au pârât la comandamentul sovietic din 
Constanţa. Atunci aveam comandament sovietic la 
Constanţa, cum avem acum comandament american la 
Constanţa, nu? Şi atunci, ei l-au arestat de la Antim, l-au 
judecat la tribunalul lor militar ca spion, l-au condamnat la 
moarte, şi l-au trimis în Siberia până ce se va face 
executarea. Adică i-au dat un răgaz să facă contestaţie. El 
a trimis odată pe cineva din Constanţa la Antim, ca să-i 
dăm un cojoc, ştia că are să meargă în Siberia. De atunci, 
nu mai ştiu nimic despre el. Nu mai avem niciun semn de 
la el. Şi de la Putna au arestat nişte călugări şi i-au dus în 
Siberia, şi nu s-au mai întors nici după 30 de ani. 

El a adus la Antim tradiția isihastă de la Optina, a 
lui Paisie Velicikovski? 

Nu, nu! Paisie Velicikovski era al nostru, Paisie 
Velicikovski n-a adus rânduiala părinților din Rusia, el a 
făcut aici rânduiala mai deosebită, Paisie. 

Dar ce influență a avut Ivan Kulâghin asupra 
Rugului Aprins? 

Mare! Pentru că noi, când am aflat câți au fost 
omorâţi în închisorile ruseşti, nu ne-am întărit? Ba da! Şi 
el era un exemplu, deşi el trebuia omorât, dar a riscat totul 
ca să fugă de acolo, dintr-o închisoare, să fie urmărit atâta, 
şi la urmă iarăşi prins şi condamnat la moarte. Pentru noi, 
asta nu era exemplu? 

Cu părintele Sofian aţi fost în celulă? 

Nu. 

Nici cu părintele Stăniloae? 

Cu părintele Stăniloae am fost. Cel mai mult am stat 
cu Vasile Voiculescu, poetul, împreună. 

Ce fel de om era Vasile Voiculescu? 

Nu numai smerit, modest, dar de-o blândeţe serafică. 
De-o bunătate şi o blândeţe serafică. Odată, nişte caralii — 
ăia erau securiştii care ne păzeau — l-au pus să ducă un 
butoi mare, or, el era slab, firav, nu putea. Şi i-au spus: 
„Dacă nu poți să munceşti, n-ai dreptul nici să mănânci”. 
Şi l-au oprit să i se dea mâncare de la bucătărie. Şi aşa, cu 
mâncarea aceea, mulți au murit de foame. Nici aceea n-au 
vrut să i-o dea. Şi atunci noi, vreo câțiva de lângă el, am 
vrut să-i dăm din pâinea noastră — pâinea era cel mai 
consistent aliment, dar era atât de subțire, că noi spuneam, 
nu ştiu dacă în glumă sau în serios, că se vede prin ea. 
Adică o felie de pâine cât palma era de trei ori mai subțire 
decât degetul. Şi noi rupeam dintr-a noastră, câţiva, trei, 
patru, cinci, şase, ca să-i dăm lui. El nu voia şi eu l-am 
forțat: „Asta e sinucidere. Dacă nu primeşti, faci un păcat 
mai mare!” Şi până la urmă, a primit. 

Pe părintele Mina Dobzeu l-ați întâlnit, părinte? 

L-am cunoscut. 

Dar pe Valeriu Gafencu? 

N-am stat cu el, dar mereu primeam ştiri prin perete, 
ştiţi cum aveam, telegrafie fără fir la pereți, ştiam morse... 

Deci, comunicaţi cu ceilalți... 

Da, comunicam. 

Și cum era Valeriu Gafencu? 

Nu era numai el! De el s-a vorbit mai mult, dar erau 
mulți de ăştia. V-am spus că eu am stat cu un ţăran de 
lângă Roşiorii de Vede, din satul Socetu, pe care l-am 
admirat mai mult decât pe Gafencu şi pe toţi. Ăsta era 
țăran simplu, dar atât de altruist şi atât de hotărât, de 
statornic, orice îi făceau, ori îl băteau să-l omoare, orice, el 
nu-şi schimba atitudinea deloc, niciodată. 

Dar Arsenie Papacioc? 

Cu el de trei ori am fost împreună în închisoare. 

Și cum era părintele? 

El era mai... Hai să vă spun şi asta, deşi n-aş fi vrut. 
Mişcarea Legionară ştiţi de cine a fost înființată, nu? 

[Corneliu] Zelea Codreanu. 

Da. Şi v-am spus că el ne-a tâlcuit de ce-a făcut-o: a 
făcut-o pentru apărarea Ortodoxiei. El nu era antisemit 
niciodată, niciodată, nici o secundă în viaţa lui! Dar, între 
legionari, mai ales după moartea lui Codreanu, s-au ivit 
alții, care nu erau de acord cu Zelea Codreanu. Mai ales 
când a venit Horia Sima la conducere, s-au ivit şi 
antisemiţi. Când eram eu elev la Cernăuţi şi student la 
Cernăuţi şi la Drept şi la Teologie, antisemiţi erau foarte 
puţini studenţi, numai cei ai lui A.C. Cuza. A.C. Cuza ştiţi 
cine era, da? Un profesor universitar care, fiind descendent 
din familia Cuza, era un fel de reacție la franecmasonul 
care a fost domnitor — şi care a secularizat averea 
mănăstirească! Şi fiindcă acela, în Franţa, a absolvit 
academia cea mai mare, Moulin Rouge — deci, nu era 
numai cel mai mare bețiv şi destrăbălat, curvar, şi tot 
antihrist, anti, anti, antihrist —, de aceea l-au ales 
francmasonii domnitor. Şi atunci el, făcând parte din 

familia Cuza, a vrut să facă ceva împotriva 
francmasoneriei şi a ateilor. Şi el a dat la tineri zvastica. 
Nimeni n-a vrut zvastica, nici legionarii, nici alt partid din 
țara noastră, numai A.C. Cuza. De aia a avut foarte puțini 
partizani, câțiva de unde era el profesor universitar. Fiind 
mulți legionari în puşcărie, foarte puțini erau antisemiti, 
foarte puţini. Abia târziu, după revolta aceea a lui Horia 
Sima împotriva lui Antonescu, s-au ivit antisemiți. Până 
atunci nu erau. 

Ce încercări mai deosebite aţi avut în viață? 

Eram funcţionar. Nu puteam să rezist ca avocat. ŞI o 
comisie a oraşului — era emblema lui Antonescu — va să 
zică: preşedintele de tribunal, preşedintele administraţiei 
financiare, directorul băncii naționale, primarul oraşului, 
un medic, iarăşi cineva de la inspectorat, erau într-o 
comisie a aşa-zisului patronaj — să vândă lucrurile statului 
şi banii pe care-i încasau trebuia depuşi la bancă, nu? Eu 
eram secretarul acestei comisii. Ei au spus: „Noi n-avem 
casier. Secretarul să ducă banii la bancă!” Dar banii erau 
foarte mulţi, vreo şase geamantane mari, pline cu bancnote 
apăsate. O sumă enormă! Şi eu, după ce mi-au spus asta, 
era cam târziu, imediat am luat un taxi, am pus şase 
geamantane în taxi, m-am dus la bancă. Şi ce-mi spune 
casierul? „Dumneata îţi baţi joc de mine? Cum pot eu să 
număr asta până seara? Vino mâine dimineaţă, dar în zori, 
de cu noapte să vii, ca să pot eu să număr toţi banii ăştia!” 
Simplu! M-am dus la hotel, era peste drum de primărie, şi 
toate camerele la etajele I, II, III erau ocupate. Pe mine 
m-au pus la cucurigu, la mansardă, sus de tot. Am dus şi 
geamantanele şi mi-am dus şi lucrurile mele personale 
acolo... Altă dată, mai mergeam şi eu la o bere sau ceva, 
nu? Acuma, cum să merg, dacă geamantanele mă țin lângă 
ele, m-au arestat lângă ele? Şi atunci, am încuiat uşa la 

cameră şi m-am culcat, ce să fac, nu? Deodată, aud 
noaptea — eu am dormit bine până în noapte, nu? — zgomot 
mare prin tot hotelul. Ce se întâmplase? Eram la hotelul 
ăsta trimis, dar el avea, în podul hotelului, şi nişte obiecte 
aruncate de comisia asta. Dar în aceste obiecte erau şi 
lucruri pe care hoţii puteau să le folosească, să le vândă: 
plăpumi, perne, pături, pentru că primăria nu avea loc 
destul la ea, l-a rugat pe directorul hotelului, pe 
proprietarul hotelului, să le pună în podul lui. El le-a pus şi 
le-a încuiat, dar hoţii, probabil, ştiau şi iarba fiarelor, ca să 
descuie. Şi au descuiat şi au început să fure. Şi, pentru că 
era noapte şi podul nu avea becuri electrice, ei, săracii, au 
aprins ce-au avut. Aprinzând ce-au avut şi cotrobăind după 
ce-i bun de vânzare şi ce-i bun de furat, lumânărica şi ce 
mai aveau ei aprins s-a atins de aceste pături şi au luat foc. 
Şi, luând foc hotelul, fugim toţi pe trepte... Când fug toți, 
n-ai loc pe uşă — ştiţi ce s-a întâmplat la Costeşti, nu? 
Spune românul: „Să trăieşti ca popa de la Costeşti!”, că el 
a ars în biserică atunci. N-au putut ieşi credincioşii, toți 
s-au înghesuit, nu dădeau voie să iasă un copil sau un 
bătrân, toţi s-au dus la uşă, uşa, din cauza înghesuielii, s-a 
închis, şi el le-a spus: „Oameni buni, ardeţi aici, dacă nu 
ieşiţi... Eu nu ies, până ce nu ieşiţi toți!” Ei n-au vrut să 
creadă, până ce s-au hotărât, până ce au ieşit, popa a rămas 
acolo şi a ars. De aceea spune: „Să trăieşti ca popa de la 
Costeşti!” Aşa s-a întâmplat şi aici. N-au putut să iasă, 
unele femei s-au aruncat pe fereastră, nu de la etajul cinci 
sau şase, ci de la etajul întâi şi doi, n-au păţit mortal nimic, 
dar au fost fracturi şi alte lucruri. lar cu, ce-am făcut? 
Când mi-am dat seama că e plin de fum şi de toate, de foc, 
am luat cearceaful de pe pat de la hotel, l-am pus pe 
duşumele, şi am răsturnat geamantanele pe cearceaf. Şi din 
el am făcut aşa, un fel de sac... am luat şi fața de plapumă, 

am avut două boccele, cum mi-aducea bunica bomboane şi 
turtă dulce, douăzeci de bocceluţe. Şi am ieşit cu ele. 
Norocul meu a fost că la uşă tocmai intra un prieten de-al 
meu, să vadă ce-i cu hotelul. Şi când m-a văzut, că eu nici 
n-aveam haine pe mine, aşa am ieşit, cum eram în pat, în 
pijamale, nu era mare scofală. I-am dat lui cele două 
boccele şi eu am revenit ca să iau lucrurile de preț. Aveam 
câteva obiecte la care ţineam foarte mult, mai ales o 
icoană de la Ierusalim, nişte sfeşnice despre care 
specialiştii mi-au spus că sunt de patru secole. Mai aveam 
nişte lucruri aşa, deosebite, m-am urcat şi trebuia să le 
salvez, şi din lucrurile mele, nu numai banii. N-am putut 
să mai ajung în camera aceea. Era atât de des fumul, atât 
de mult, că n-am putut să mai ajung. Atunci am ieşit şi 
m-am dus la primărie să dorm în camera oficială, nu? 
Când am ajuns în camera oficială, după vreun ceas sau 
două, sună telefonul în camera oficială. lau receptorul. 
Zice: „Dumneata eşti de la primărie?” Zic: „Nu chiar de la 
primărie, dar sunt în primărie.” „Cine eşti?” „Făgeţeanu 
sunt.” „Păi, pe dumneata te caut! Eu sunt chestorul 
poliţiei. Am auzit că dumneata trebuia să dai toți banii la 
bancă şi, în loc să dai banii la bancă, i-ai dus la hotel. De 
la hotel, i-ai dus în altă parte, ai dat foc la hotel, ca să 
scapi cu banii.” Râdeţi, dar aşa a fost! Eu n-am răspuns că 
nu-i adevărat. Zic: „Bine, atunci veniţi, dacă vreţi să mă 
arestați, veniţi aici!” Când au venit, i-am arătat bocceluțele 
cu bani şi el şi-a cerut scuze şi a spus: „Bine”. Dar eu, 
dacă nu luam banii, şi dacă nu coboram a doua oară de 
acolo, de la etajul la care eram, şi nu puteam să sar ca 
cucoanele acelea care şi-au fracturat mâinile, aş fi murit, 
nu? 
Da... 

Când eram la Fălticeni a venit un doctor în drept de 
la Cluj, şi m-am bucurat foarte mult, că zic: „Acuma nu 
mai sunt singurul care lupt împotriva corupției, a venit şi 
tânărul ăsta cult, din Cluj”. Se numea Iorga Gheorghe. Şi 
i-am spus: „Mă bucur că ai venit, că de acuma înainte nu 
mai permitem la subalternii noştri să ia bani de la prăvălii 
şi de la toți!” El a spus: „Bine, bine! Să nu ia!” La un 
moment dat, şeful poliției pleacă din Fălticeni la Bacău, 
fusese numit chestor. Şi el, fiind secretarul poliției, trebuia 
să predea altuia inventarul. Din inventar, afară de birouri, 
scaune şi tot ce avea poliția, făcea parte şi o birjă, şi 
hamuri — cele mai frumoase din Fălticeni. Noi i-am obligat 
pe cei care erau cu birjele, cei care duceau la gară sau 
unde duceau, i-am obligat ca în fiecare zi să stea două 
birje la poliţie, când e un incendiu sau ceva în oraş, noi nu 
aveam maşină. Atunci poliția nu primea bani de la 
minister, să aibă, să fie dotate. V-am spus, şi salariile lor 
nu erau mari, pentru că ştiau că iau bacşiş. Şi atunci, 
domnul Iorga ce a făcut? Pentru că şeful poliției a plecat la 
Bacău, ca şi chestor, şi celălalt venea din Buzău, ca să fie 
şeful poliţiei la Fălticeni, zice: „Eu, acuma, nu-i mai dau la 
şeful ăsta hamurile şi birja, pentru că nu-i trecut în 
inventar”. Ăsta era cadoul birjarilor. Nu făcea parte din 
inventarul poliției. Şi atunci i-am spus aşa: „Domnu? 
Iorga, la început ai spus că eşti de acord cu mine, să 
terminăm cu corupția, nu? Acum, avem de făcut asta. Şi 
Vlad Ţepeş îi trăgea în ţeapă pe cei care trădau. Eu nu te 
trag în țeapă. Eu te arestez!” Aşa am făcut: am pus 
hamurile pe spatele lui şi l-am purtat prin oraş ca pe un 
hoţ. El m-a reclamat la Inspectoratul din Iaşi. Inspectoratul 
din laşi a spus: „Pentru că l-ai arestat fără mandat de 
arestare de la procuror, ai călcat o lege. A doua, l-ai arestat 
pe superiorul tău. A treia, te-ai comportat aşa. Ai să 

1? 


suporţi consecinţele”. Care au fost consecințele? L-au 
făcut pe el şef, pe urmă, şi el m-a trimis pe mine în lagăr la 
Slobozia-lalomiţa, ca şi comunist. 

Ca şi comunist? 

Da! Uite, îți arăt hârtia. Am stat cu Gheorghiu-Dej, 
cu Gheorghe Petrescu şi cu toţi comuniştii. Dacă eram 
oltean, ajungeam patriarh. Pentru că preotul care l-a 
adăpostit pe Gheorghiu-Dej vreo două nopți, n-a ajuns 
patriarh? 

[E vorba de patriarhul Justinian Marina, care l-a 
adăpostit pe Gheorghe Gheorghiu-Dej după ce acesta 
evadase din lagărul de la Târgu Jiu în anul 1944.] 

Pentru că l-a adăpostit pe Dej... Şi pe urmă m-au 
trimis la Slobozia cu evreii, tot aşa, în lagăr. Şi pe urmă 
am fost trimis, arestat de comunişti pentru activitate 
intensă contra clasei muncitoare, unde au venit evreii şi au 
spus că eu nu i-am persecutat. Am achitare cu unanimitate 
de voturi, cea mai favorabilă posibilă, ca după două luni să 
mă aresteze din nou, tot pentru activitate intensă contra 
comuniştilor. Din Crasna, Gorj, aproape de Lainici, din 
altar m-au luat, m-au arestat şi m-au dus la Aiud. Mi-au 
dat până la douăzeci de ani de temniţă grea pentru 
activitate intensă [contra clasei muncitoare]. Or, în dreptul 
roman şi în toate drepturile lumii spune că pentru aceeaşi 
faptă nu poţi să ai două condamnări diferite, adică o dată 
achitare şi o dată condamnare. 

Părinte, pe starețul de la Govora, Gherasim Bica, 
care a trecut şi el prin închisorile comuniste, l-ați 
Cunoscut? 

Da, cum să nu! Un stareț foarte bun! Când era acolo 
fostul stareţ de la Cernica, acela, deşi noi aveam grâu 
mult, nu dădea grâul la moară, ca să facă făină, să facem 
pâine, ci-l vindea, pentru că avea de adunat nişte bani. Nu 

ştiu care din cele 79 de conştiinţe pe care le avea el îi dicta 
acest lucru, să adune bani. Încât — vă spun sincer ce vă 
spun acuma, în faţa lui Dumnezeu spun adevărul —, am 
ajuns timpul când călugării noştri şi ieromonahii şi cei 
care erau la Govora aveam nişte ridichi de alea de iarnă, 
alea le cojeam, le întindeam în sare, şi mâncam cu 
mămăligă rece. Vă rog să mă credeți! Starețul acela a 
plecat de acolo şi pe urmă a venit părintele Bica, care ne-a 
dat grâu... Chiar pe mine m-a trimis la moară, să fac făină 
albă, albă, albă, pâine bună, bună, bună, la noi, la cuptorul 
de la mănăstire. Ne-a dat voie să folosim şi laptele de la 
vaci şi brânza, şi aveam şi vin, şi mâncare bună şi toate 
bune — de aceea spun că a fost un stareţ bun. 

Dar a fost arestat! 

Da. Nu numai asta. El a îngrijit de nişte orfani, 
orfani de părinți, şi săraci, i-a dat la şcoală şi la liceu şi la 
Medicină la facultate, şi aceia au ieşit medici. Şi actualul 
mitropolit de Cluj, Bartolomeu, a fost dat la şcoală de el, 
întreținut de el, şi haine şi tot ce-i trebuia îi dădea el, şi a 
ajuns unde a ajuns. A ajuns preşedintele studențimii 
mediciniştilor din Cluj şi a făcut pe marele viteaz, când au 
intrat ruşii în ţară, să spună: „De la frontieră până la 
Mănăştur, lângă Cluj, sunt comuniştii, de aici înainte, noi 
stăpânim, n-au ce căuta comuniştii!” 

Ce ne puteţi spune despre stareţul Calinic Caravan 
de la Lainici, care v-a primit în '64... 

Securiştii de la Novaci au venit în noaptea de ajun şi 
m-au arestat din altar, când slujeam. M-au dus la Aiud. 
Când am scăpat, în '64, prin decret, era ordinul să mă 
întorc de unde am fost arestat — să mă întorc la 
Crasna-Gorj, pentru că trebuie să fiu sub supravegherea 
autorităţilor. Să ştie cine vine la mine, şi dacă se întâmplă 
ceva, nu? Şi eu am venit aici, la Crasna-Gorj, şi când 

stareţul nou numit de comunişti m-a văzut că am intrat în 
mănăstire, mi-a zis: „Dacă în cinci minute n-ai trecut de 
poartă, îți rămâne capul pe butucul de lemne!” Eu de-abia 
mă puteam ţine pe picioare. Toţi eram aşa, care am ieşit 
din închisoare, fără putere. Eram fără vlagă, palid şi fără 
putere. Un ţăran din Crasna intrase atunci pe poartă şi a 
auzit ce a spus starețul. Pe urmă, când stareţul s-a retras şi 
eu am ieşit pe poartă, mi-a spus: „Părinte, du-te la Lainici, 
că acolo este un om al lui Dumnezeu, acela n-o să se 
poarte cu dumneata cum se poartă starețul nostru de aici”. 
Am venit la Lainici. Când a văzut părintele că eram palid 
şi tremuram şi nu puteam să stau mult timp nici în picioare 
— mă sprijineam de pereţi, de orice —, a zis: „Mie nu poţi 
să-mi fii de folos aşa”. A băgat mâna în buzunar după 
bani: „Du-te la Târgu Jiu, la spital, vezi ce spun medicii, 
ce medicamente îți trebuie”. Aşa am făcut, am venit la 
Târgu Jiu la spital, unde mi-au spus ce reţete îmi trebuie. 
M-am dus la farmacie, am luat medicamente şi m-am 
întors la Lainici. Părintele Calinic mi-a zis: „Nu-mi eşti 
bun de nimic. Dar, uite ce e: eu doresc de mult să găsesc 
un om care să-i înveţe carte pe frățiorii ăştia de aici. Sunt 
unii care n-au nici măcar şcoala elementară. Or, vreau să 
treacă examenele şi la elementară şi la liceu şi la toate!” Şi 
am făcut lecții cu ei, şi-n timp ce făceam lecţii cu ei, el 
nu-ndrăznea nici măcar să-i cheme să curețe cartofi la 
bucătărie, el curăța cartofi, el fierbea mâncarea, ca să-i 
lase pe ei să înveţe... 

Mai există oameni care ar putea să scrie o istorie 
adevărată, părinte? Acum, pentru copiii noştri. 

Nu demult i-am făcut o vizită lui Şerban 
Milcoveanu, cel care a fost preşedintele studențimii la 
congresul studențesc din Craiova. Pe toată ţara. Era 
preşedintele studențimii din toată ţara. El l-a înţeles cel 

mai bine pe Căpitan, şi toată Mişcarea. Are foarte multe 
scrieri, foarte multe. Eu le-am cumpărat acuma, nu demult, 
dar sunt orb şi nu pot citi, şi nici n-are cine să-mi citească, 
eu nu-s supărat, nu-s necăjit pe părintele Macarie că nu-mi 
citeşte, pentru că Marta n-avea voie să fie supărată pe 
Maria, că n-o ajută la bucătărie. Părintele se roagă mult şi 
eu n-am dreptul să-i spun: „la citeşte-mi scrisoarea asta 
sau scrie cutare, să răspund cuiva”, nu? Părintele Macarie 
de nouă ani şi-a părăsit toate interesele lui şi mă ajută. Ştiţi 
că orbii au dreptul la un însoțitor. Dar el a părăsit toate 
interesele lui — şi facultatea, şi toate, toate, toate — ca să 
mă ajute pe mine, un handicapat. Şi e cel mai bun prieten, 
pentru că el îmi face observație de câte ori greşesc. Ori 
când fac o glumă pe care nu trebuia s-o fac, ori când strig 
la cineva, el îmi face observaţie. Ce spune Biserica? 
Certa-mă-va dreptul şi mă va mustra, iar untdelemn al 
păcătoşilor să nu ungă capul meu. Cei care mă laudă, 
aceia mă bagă în iad, care mă laudă. Dar el, care-mi face 
observaţii, mă duce la adevăr. 

E important să lăsaţi nişte mărturii... 

La Aiud, odată, ne-au concentrat într-o cameră mai 
mulți, cu paturi de fier suprapuse. Şi erau doi cu acelaşi 
nume: Ionescu Victor. Şi unul [dintre ei] se roagă aşa: 
„Am auzit spunându-se în biserică: «Dumnezeul nostru, în 
cer şi pe pământ, toate câte a vrut a făcut». Deci, Tu, 
Doamne, dacă vrei, poţi să mă scoţi din Aiud, să merg 
acasă, să-mi iau salariul, să-ngrijesc de soţie, de copii. 
Dar, Doamne, fii atent: eu sunt Ionescu care dorm jos, nu 
pe patul de sus!” Râdeţi, dar e de plâns! Se poate numi 
creştin acela care crede că Dumnezeu habar n-are cine e? 

Sau care vrea doar binele lui... 

Nu e de plâns? Dacă un creştin nici atâta nu ştie... că 
Dumnezeu e atotştiutor. 

Da, [Dumnezeu] ştie tot, ştie tot... 

Pe cel care se roagă doar pentru el nu-l va asculta 
Dumnezeu niciodată! Nu numai pe fariseu [nu l-a 
ascultat]. Niciodată. Mântuitorul spune mai clar: „Cine 
vrea să se mântuiască numai el, nu se va mântui”. Capul 
familiei e acela care se jertfeşte pentru mântuirea tuturor 
din familia lui, de care răspunde el. Mântuitorul S-a jertfit 
pentru toți cei care sunt în Biserica Creştină. Deci, de 
aceea e capul Bisericii Mântuitorul, că S-a jertfit pentru 
toți; de aceea capul familiei e capul familiei, ca să se 
jertfească — întâi învățând pe soţie, pe copii, pe părinți, pe 
fraţi, ce trebuie să facă ca să se mântuiască, zi şi noapte 
asta să fie prima lui grijă, aşa cum un căpitan de corabie 
cu pânze nu are să-şi salveze viaţa până ce nu-i salvează 
întâi pe toți... 

Vă este frică de moarte? 

Nu. O aştept. Nu ştiu dacă aţi auzit ce s-a întâmplat 
odată. În timpul securităţii, a bătut cineva la uşă noaptea, 
după miezul nopții, la un legionar. Şi întreabă: „Cine-i?” 
Ăla n-a răspuns. „Cine-i?” N-a răspuns. „Cine-i, omule? 
Răspunde, că altfel nu deschid!” Şi spune: „Moartea!” 
„Slavă Domnului! Am crezut că e securitatea!” Părintele 
Daniil [Sandu Tudor] a fost omorât în bătăi la Aiud. Eu n- 
am fost omorât pentru că Dumnezeu a vrut... În vechime, 
când o armată învingea altă armată, le scoteau amândoi 
ochii la toţi, numai unuia îi scoteau un singur ochi, şi-l 
trimiteau acasă să spună ce s-a întâmplat. Aşa Dumnezeu 
m-a trimis pe mine să fiu mărturie de ce s-a întâmplat... 

MĂRTURIA MEA 


Despre voia lui Dumnezeu 


Cum ştim care e voia lui Dumnezeu, părinte? 

Voia lui Dumnezeu e rezumată în Evanghelie în 
două fraze foarte mici, scurte: „Să Îl iubeşti pe Domnul 
Dumnezeu din toate puterile, din toate, toate, iar pe 
aproapele tău ca pe tine însuţi”. Pe aproapele tău ca pe tine 
însuți! Iar când învățătorul de lege L-a întrebat: „Dar cine 
e aproapele meu?”, pentru că el nu considera că-i aproape 
decât ăla care-i de aceeaşi părere cu el. Or, Mântuitorul a 
zis nu... Nici preotul, nici levitul nu-i aproapele tău, 
evreule. Nici preotul iudaic, nici levitul, ci un samarinean, 
adică din altă lume, din altă... Însuşi Dumnezeu, 
Mântuitorul... Pentru că i-a arătat că preotul şi levitul au 
trecut pe alături. Părintele a explicat foarte frumos azi, la 
predică, că simbolic asta înseamnă că Vechiul Testament 
nu ne ajută la mântuire, este numai o pregătire pentru 
mântuire, pentru Noul Testament. Aşa cum la şcoală întâi 
mergi într-o clasă care te pregăteşte pentru cea superioară. 
Întâi înveţi alfabetul, gramatica, şi pe urmă înveţi şi alte 
lucruri din ştiinţă. 


Despre puterea Sfântului Botez 

Când vii la botez, orice păcat ai fi făcut, se iartă! 
Orice, orice, orice! Eu am botezat odată un aşa-zis tânăr, 
sau semi-tânăr, semi-bătrân, care trecuse de 40 de ani. 
Părinții lui cu vreo 70 de ani înainte plecaseră în China şi 
n-au găsit un preot ortodox să-l boteze, deşi acolo sunt, dar 
n-au căutat. Nu l-au botezat. El, după ce a crescut mare, a 
intrat într-o clică de bandiți, a făcut şi furturi şi mai multe 
rele, şi, când a prins de veste că poliția chineză îl caută, a 
fugit din China în România. Şi m-am pomenit, când eram 
la Antim, că vine la mine: „Părinte, eu am patruzeci şi 
atâția de ani şi nu sunt botezat”. M-am mirat, la vârsta 
asta!... Zic: „Dar părinţii dumitale au murit când erai mic 
sau cum s-a întâmplat? Când te-ai născut sau cum? Sau 
n-ai părinți, sau cum?” Şi el mi-a explicat ceea ce v-am 
spus. Ce să fac eu? Că n-am aşa o cristelniță de mare, nu? 
M-am dus la un dulgher care face butoaie, i-am comandat 
un butoi nou, unul mare, mare, că el era înalt. Am spus 
să-mi facă şi două scări, una să meargă de la duşumele 
până la buza butoiului şi alta în butoi. L-am dezbrăcat, 
i-am ajutat să se dezbrace, şi l-am ajutat — că eram tânăr 
atunci, puternic şi sportiv — să urce pe scară, l-am ţinut să 
coboare înăuntru şi de trei ori l-am afundat cu capul în 
apă: „Se botează robul lui Dumnezeu în numele Tatălui, şi 
al Fiului şi al Duhului Sfânt, Amin”. Nu-i simplu? Şi i 
s-au iertat toate păcatele, toate crimele lui. V-am spus asta 
numai ca să înțelegeți că prin botez se iartă orice. Orice! 
Ştiţi că eu am stat mulţi ani la puşcărie. În timpul ăsta, noi 
nu aveam voie nici să scriem la mama, nici să primim de 
la mama vreo veste. Un om care stă mai mult de zece ani 
sau douăzeci în puşcărie nu ştie nimic: mama mai trăieşte, 
sau ce se întâmplă, nu? Ştiu că nu avea salariu, nu avea 
bani; mai trăieşte? Nu? Şi primul gând al meu, după ce am 
ieşit din puşcărie: s-o văd pe mama! Mama locuia în 

Petroşani, aici, aproape. Şi am făcut rost de bănuţii de tren 
ŞI... merg la Petroşani cu trenul. Când cobor din tren — 
eram cu haină de asta, adică nu aveam la puşcărie aşa 
ceva, dar când am fost arestat, aveam, şi mi-au dat-o de la 
magazie. Şi, coborând în haina asta din tren, se apropie de 
mine vreo trei momârlani — aşa le spunea la Petroşani la 
țărani: momârlani. „Sunteţi preot?” „Da, dar ce e?” „Am 
fost aici, la părintele, la biserică. Doamna preoteasă ne-a 
spus că părintele două zile nu vine, că-i plecat undeva. Şi 
medicul mi-a spus că moare copilul. Şi dacă el vine peste 
două zile... ne-a spus: chemați orice preot pe care-l 
întâlniți, chemaţi-l aici, la biserica noastră, să-l boteze 
repede, cât mai repede!” Când am auzit, am grăbit şi eu 
pasul, deşi nu prea aveam putere. Am ajuns la o bisericuţă 
foarte frumoasă, pe malul unui pârâu. Mi-a plăcut 
bisericuţa, ca pictură... Repede m-am îmbrăcat în 
veşminte, am citit rugăciunile de îmbrăcare şi de toate. Ei 
au venit cu copilul şi tot mă grăbeau să fac mai repede, 
deşi eu nu făceam încet totul, dar ei se temeau că moare, 
moare, moare... Şi după ce-am început eu botezul, mai ales 
lepădările, de trei ori Crezul, de trei ori toate — şi ei erau 
supăraţi, că de ce spun de trei ori?! Dar la noi în carte 
spune că dacă nu faci de trei ori (lepădările de Satana), 
dacă nu face preotul slujba cum trebuie, copilul va fi 
bolnav, pentru că n-ai făcut după rânduiala dictată de 
Duhul Sfânt. Şi, după ce am citit toate rugăciunile astea de 
pregătire, am spus: „Se botează robul lui Dumnezeu, loan, 
în numele Tatălui, Amin” — îl bag în apă; „al Fiului, 
Amin” — îl bag în apă, şi a treia oară... Şi prima şi a doua 
oară şi a treia oară, el a țipat, copilul, pentru că apa era 
foarte rece. Şi eu le-am spus: „Măi, oameni buni, de ce 
spuneți voi că moare? Ăsta nu-i... un om care ţipă, nu are 
putere?” Păi, un muribund... 

Nu mai zice nimic un muribund. Și a trăit... 

Şi urmarea: mama murise, cumnata mea murise, sora 
mea murise. Şi trăia în Petroşani numai nepotul meu de 
soră, care e profesor la Institutul Minier — de rezistența 
materialelor, profesor universitar. Şi el merge odată cu 
maşina, iarna, şi fiindcă n-a pus destul antigel, sau cum îi 
spune, maşina n-a pornit. A pornit din garaj, fiindcă era la 
vale, dar, când a ajuns la loc şes, n-a vrut să mai meargă. 
Motorul în niciun caz nu s-a aprins. Şi el vede un tânăr pe 
margine, şi-l roagă: „Uite ce te rog: să-mi împingi puțin 
maşina până ce, dacă văd că are viteză şi eu pornesc 
motorul, el se aprinde după aceea!” Şi acela împinge. El 
bagă mâna în buzunar, să-i dea şi el un bănuţ, dar acela 
spune: „Domnul Vlad, vă cunosc, sunteți nepotul 
părintelui Adrian, acela care mi-a spus că nu mor la 
botez”. Şi n-a vrut să-i ia banii. 

Dacă un copil este botezat aşa, repede, din cauză că 
e în pericol să moară, dacă supravieţuieşte, trebuie să mai 
facă o dată botezul, aşa cum trebuie? Să-l cufunde şi să-l 
ungă... 

Nu trebuie cufundat încă o dată! 


Despre duhovnicul iscusit 


Cum se poate recunoaşte un duhovnic bun? 

Duhovnic bun e numai acela rău! Numai cel riguros, 
care ține cont de ce învățături i-a dat Duhul Sfânt, în 
Molitfelnic, în Aghiasmatar şi-n toate cărțile noastre. Ăla 
care-ţi dă împărtăşania prea deasă, să iei împărtăşania cum 
iei ciorba, în fiecare zi, ăla nu-i duhovnic. 

Nu numai despre asta e vorba, părinte. 

Nu, nu numai atât. Cel care te povăţuieşte. Capul 
familiei trebuie să răspundă de mântuirea tuturor din 
familie, numai atunci se mântuieşte. Se spune în cartea 
noastră că Dumnezeu a crescut-o pe Fecioara, pe Prunca 
aceea, până ce a ajuns Maica Domnului. Creşterea 
înseamnă educație în sensul mântuirii, nu? 

Un duhovnic trebuie să-ţi simtă sufletul, să-ți simtă 
rana, Sau să simtă prin Duhul Sfânt... 

Nu, nu! Numai ce spui din gură. El, din ceea ce spui, 
trebuie să deducă, să intuiască în ce stare eşti. Pentru că un 
medic veterinar are o sarcină mult mai grea decât cel 
uman. Pacientul uman, ori e copil, ori e matur, spune: „Mă 
doare aici, sau aici, sau aici!” — nu? Dar vita nu-i spune, el 
trebuie să constate. Or, el, fiind duhovnic, noi suntem ca 
un fel de mieluşel în faţa lui, sau purcel, el trebuie să ştie 
ce mă doare sau unde trebuie să pună medicamentul. 
Canonul nu-i pe viață pentru păcat, este medicamentul ca 
să-ți revii la Hristos. 

Și, prin spovedanie, prin părintele duhovnic, ne 
vorbeşte Dumnezeu, prin Duhul Sfânt. Dar există situații 
în care nu poate fi aşa? Dacă, poate, credinciosul... nu 
ştiu... 

Da, există! Multe! Şi foarte mulți duhovnici, săracii, 
trec alături, adică Mântuitorul a spus că atunci când a 
căzut un om între tâlhari, întâi a trecut un preot şi nu s-a 
interesat de el. Pe urmă, un levit, care e un fel de ajutor de 
preot, cum e asistentul la un doctor, a trecut alăturea. Abia 
un samarinean, adică din altă lume [Mântuitorul], a venit, 
i-a turnat vin şi untdelemn — vinul înseamnă nădejde, 
untdelemnul înseamnă milă —, pe urmă l-a dus la o casă de 
oaspeţi şi a dat doi dinari — înseamnă să-i îngrijească şi 
trupul, şi sufletul, şi abia acela l-a salvat. Tot Dumnezeu. 

Pocăinţa cum se începe, părinte? 

În momentul în care îţi dai seama că nu eşti mai bun 
decât vameşul. Dacă fariseul n-ar fi spus nebunia aceasta: 
„Mulţumescu-ţi Ţie, Doamne, că nu-s ca acesta”, poate că 
s-ar fi mântuit şi el. Dar, când s-a comparat că-i mai bun — 
„Mulţumesc, Doamne, că nu-s ca vameşul” —, a mers în 
fundul iadului. Deci, pocăinţa în care-ţi dai seama că nu 
eşti mai bun ca altul, ci dimpotrivă. Pentru că, atunci când 
te împărtăşeşti, ce spui: „Dintre păcătoşi, cel dintâi sunt 
eu”. 

Tăierea voii nu e numai pentru monahi, e şi pentru 
mireni? 

Da. 

Și dacă e tăierea voii, de cine să ascultăm, ca 
mireni? 

Vă spun: dacă nu cunoşti bine voia lui Dumnezeu, 
caută-ți un duhovnic bun. Pentru că nu toți au posibilitatea 
să cunoască şi Scriptura şi scrierile Sfinților Părinţi, nu? 
Dar să ai un duhovnic... Orice creştin are dreptul să-şi 
aleagă duhovnicul, nu e obligat să meargă la preotul care 
l-a botezat sau la cel de parohie, nici la instituția unde 
aparține, nici nicăieri. Poate să găsească pe cine vrea el, în 
care are încredere. 

Și dacă nu ştim ce să alegem, căsătorie sau cale 
monahală? 

Acum vă spun ceva, dacă nu ştii să alegi, nu e greu 
să mai întrebi şi pe alții — rudă, prieten, vecin: „Măi, pe 
cine ai duhovnic? Şi e duhovnic bun?” Am să vă spun 
ceva ce n-o să vă placă acuma. Dintre toți duhovnicii mari 
şi buni care sunt aici, la Lainici, eu mă spovedesc la cel 
mai tânăr. O să mă întrebaţi de ce. Pentru că e singurul 
care nu-şi dă aere de duhovnic. V-am spus că duhovnicii 
care sunt filmați, dau interviuri, sunt fotografiați şi se scrie 
despre ei nu ştiu pe unde, nu-s cei mai buni duhovnici, nu- 

s cei mai smeriţi, cei mai duhovniceşti şi cei mai plăcuți de 
Dumnezeu. Eu, dintre toți duhovnicii din ţara noastră, am 
considerat că cel mai iubit de Dumnezeu este părintele 
Macarie de la Pasărea. N-a dat niciodată interviuri, nu s-a 
lăsat fotografiat, nu s-a pronunţat că cuvântul lui e suprem. 

Da, dar nu mai primea lume. 

Blând şi smerit, blând şi smerit. Aşa a fost şi 
părintele Sofian de la Antim, blând şi smerit. 

Ce alți duhovnici de la noi mai iubiți, părinte? 

Păi, nu contează aprecierea mea, v-am spus: 
Dumnezeu îi iubeşte pe cei blânzi şi smeriţi. Aşa nu are 
rost şi nici nu-i bine să vă înşir eu pe cineva. 

Părinte, dar cum putem şti că duhovnicul căruia ne- 
am încredințat sufletul ne duce pe calea cea bună? 

Orice creştin nu e obligat să meargă nici la parohul 
care l-a botezat, nici la cel de la mănăstire, ci la cine crede 
că poate avea încredere. 

De exemplu, la noi în mănăstire, părintele nostru nu 
e de acord — este tânăr el, are 30 de ani — nu este de 
acord ca maicile să meargă să se spovedească la un 
părinte mai bătrân. Nu a interzis, dar atitudinal, este 
împotrivă. 

Eu am spus: orice creştin de pe lume îşi alege 
duhovnicul pe care-l vrea el, nu pe care i-l impune cineva. 
Eu, aici, din câţi părinţi sunt la Lainici, îi trimit pe toţi la 
cel mai tânăr — dacă vrei, mergi şi sfinția ta. 

Dar maica îl are duhovnic pe părintele Arsenie 
Papacioc. 

Bine. De trei ori în viaţa mea am fost împreună — și- 
n puşcărie, şi-n alte împrejurări şi am mare respect pentru 
el. El a avut o condamnare mai mare ca a mea, a fost bătut 
mai rău ca mine, a suferit mai mult ca mine. 

Despre iertarea păcatelor 


Despre patimi, părinte, ce ne puteți spune? Cum se 
pot învinge patimile? 

Oricine-şi dă seama cine este şi cere ajutor să 
biruiască patima, Dumnezeu îl ajută şi biruieşte. Nu 
singur. 

Dar ne îndulcim, părinte, de dulcegăriile astea. 

Diavolul îi arată fiecărui om că păcatul e mult mai 
dulce decât să facă porunca lui Dumnezeu. Fiului rătăcit - 
care a cheltuit toată averea cu desfrânatele, îndrăcitele, a 
fost pus să pască porcii - îi dădea roşcove. Roşcovele sunt 
ca păstaia, care au sâmburi roşiatici dulci. Diavolul spune 
că-i mult mai dulce păcatul decât să faci porunca lui 
Dumnezeu, să asuzi în muncă şi să câştigi tot ce ai prin 
sudoarea feței şi prin jertfă, prin osteneală... 

Cum simte omul că i s-au iertat păcatele? 

Măi, când te-ai certat... La mine au fost ieri doi soți 
din Bucureşti, pe care i-am cunoscut cu vreo 20 de ani în 
urmă, şi ei se iubeau şi erau în pace, şi au cinci copil. Şi 
acum au venit, ea să-l pârască că a lovit-o, el să spună: 
„Da, am lovit-o, că m-a scos din răbdări! N-a vrut să se 
mai ocupe de copii, s-a dus în dealul Patriarhiei, şi a spus 
că pe ea o interesează dealul Patriarhiei, nu copiii şi soțul. 
Eu mi-am ieşit din răbdări şi am lovit-o. Ea s-a dus la 
medicul legist şi a scos un certificat, să mă bage în 
puşcărie...” Şi eu i-am împăcat. El a fugărit-o: „Uite, 
pleacă la maică-ta, dacă nu vrei să ai grijă de copii”. Eu 
i-am împăcat şi, nu-s în pace? Păi, atunci când s-au iertat 
unul pe altul, nu e pace? Şi când simţi în viață pace, nu 
înseamnă că?... Da... 

Ce înseamnă de fapt suflet viu, părinte? 

Ia gândiţi-vă puţin la un domnu” Goe — domnu” Goe! 
— care a spus: „Tată, dă-mi partea mea de avere!” Tatăl a 
trebuit să-i dea, că tatăl care nu ascultă de domnu” Goe... 
nu? Acest domn Goe şi-a luat averea, a plecat într-o ţară 
străină de Dumnezeu, deci o ţară unde domneau îndrăciții, 
a ajuns slugă la porci. Diavolul l-a convins că e foarte greu 
să împlineşti porunca lui Dumnezeu. Că Dumnezeu spune: 
„În sudoarea feței să-ţi mănânci pâinea”, nu? În sudoarea 
feței să-ţi câştigi nota la şcoală, în sudoarea feței să-ţi 
câştigi diploma, salariul şi tot ce ai. Numai cine munceşte! 
Nu ştiu dacă v-am spus că a venit aici o profesoară cu 
elevele ei de la religie, şi una avea trei cruciuliţe. O întreb: 
„De ce ai trei cruciulițe?” „Mă duc la olimpiadă, ca să iau 
nota cea mai mare!” Dumnezeu nu-ți ajută dacă nu 
munceşti! Dumnezeu îţi ajută numai după ce ai citit şi ai 
învăţat, să-ți aduci aminte ce ai citit, ca să răspunzi, pentru 
notă mare. Nu, dacă nu înveți, pentru trei tinichele să-ți 
dea notă mare! Cine munceşte mai mult pentru notă, 
pentru diplomă, pentru orice, atunci... Cu cât e mai 
pregătit, cu atât e mai util altora — şi ca medic, şi ca 
inginer, şi ca dulgher, şi ca orice! 


Despre mântuirea celor opriţi de la împărtăşanie 


Părinte, un om, dacă nu face rugăciuni, dar vine la 
biserică, poate să se mântuiască fără rugăciuni? 

Nu! Dacă vii la biserică, eşti în biserică, auzi tot ce 
se face, vezi tot ce se face, dar, dacă n-ai legătura între tine 
şi Dumnezeu — asta e rugăciunea, nu? Eu, dacă stau lângă 
mata, ce legătură e între noi? Poţi să stai chiar lipit de 
cineva, dacă n-ai ceva comun cu sufletul, cu rugăciunea, 
n-ai nici... n-ai! Dacă n-ai nici rugăciunea cu Dumnezeu, 

atunci ce ai? Ce legătură ai? Degeaba stai în biserică, dacă 
nu te rogi, n-ai legătură cu Dumnezeu. 

În cazuri extreme, se poate să te mântuieşti şi fără 
împărtăşanie, spovedanie... 

Nu extreme! Nu extreme! Ia citeşte aici, citeşte tare, 
să audă toți. 

„Fiule, atâția ani poruncesc dumnezeieştii Părinți 
să nu te împărtăşeşti cu Sfintele Taine, ci numai să bei 
agheasmă mare. Şi, de vei ține să nu te împărtăşeşti, ţi se 
vor dezlega păcatele tale. ” 

Deci, dacă se dezleagă păcatele, nu eşti vrednic de 
rai? Eu dumneavoastră vă răspund. Deci, ce spun dumne- 
zeieştii Părinți? Ce înseamnă dumnezeieştii Părinți? Aceia 
care au primit Duhul Sfânt în ziua Cincizecimii, a 
Rusaliilor... Duhul Sfânt a venit în chip de limbi de foc 
peste fiecare apostol şi le-a spus: „Pentru cutare păcat, 
atâta canon; pentru cutare păcat, atâta canon; pentru păcate 
mici, canon mic, pentru păcate mari, canon mare şi greu”, 
nu? Când mergi la spovedanie şi preotul îți spune că 
pentru cutare păcat, un timp de, cât îți spune el, la păcate 
mici, chiar un an, spune: „Nu te împărtăşeşti!”, sau trei 
ani, sau şapte, nu te împărtăşeşti, în loc de împărtăşanie iei 
agheasma mare de la Bobotează. 

„Şi de vei ține să nu te împărtăşeşti, fi se vor 
dezlega păcatele tale. ” 

Şi de vei aştepta acest lucru, se vor dezlega păcatele 
tale şi ai dreptul la rai. 

„lar de vei îndrăzni peste porunca Sfinților Părinţi 
să te împărtăşeșşti, te vei socoti al doilea Tuda. ” 

Deci, dacă totuşi nu vrei să respecţi aceasta, şi te 
împărtăşeşti, te vei socoti acelaşi cu Iuda, vei avea soarta 
lui Iuda. 

Părinte, cum simte omul că i s-au iertat păcatele? 

Cine dintre dumneavoastră ştie rugăciunea cea mică, 
scurtă, de după masa de prânz: „Mulţumim ie, Hristoase 
Dumnezeul nostru, că ne-ai săturat pe noi... 

...de bunătățile Tale cele pământeşti; nu ne lăsa pe 
noi lipsiţi nici de cereasca Ta împărăție, ci, precum în mij- 
locul ucenicilor Tăi ai venit, Mântuitorule, pace dându-le 
lor, aşa vino şi la noi şi ne mântuieşte. Amin”. 

Rugăciune scurtă, mică. Dar din ea învăţăm totul. Ce 
înseamnă pace dându-le lor? Împăcarea cu Dumnezeu. Şi, 
dacă te împaci cu Dumnezeu, nu-i mântuire? Precum în 
mijlocul ucenicilor Tăi ai venit (...), aşa vino şi la noi şi ne 
mântuieşte. Vedeţi, dintr-o rugăciune mică, dacă eşti atent, 
înveți totul. Când ai o pace în suflet, nu mai ai grijă: „Vai, 
ce-am făcut!”, nu? „Ce-o să fie?” Pentru că la Judecata de 
apoi se vădesc toate. 


Despre puterea credinţei 


Părinte, gândurile ce pondere au într-o vindecare? 

Mare! Mare, mare! Adică numai convingerea: „Cine 
crede, dacă crezi acestea...” Ştiţi ce a spus Mântuitorul: 
„Cine crede cu putere, orice va crede se va întâmpla”. 

Cum se poate dobândi această credință? Există ca 
dar de la Dumnezeu sau se poate creşte în această 
credință? 

Nu, e dar, dar Dumnezeu nu-ţi dă în dar dacă nu 
ceri. Deci, insistența cu care ceri şi încrederea pe care o ai, 
nădejdea pe care o ai că Dumnezeu îţi va împlini, aceea te 
ajută. Dar să nu aştepţi să-ți dea Dumnezeu fără să baţi şi 
fără să ceri ce ai zis. Dar rugăciunea trebuie făcută 
permanent. 

Chiar atunci când ea nu este vie, părinte? Când... 

Măi, omule, înainte de brichetă, de cutie de 
chibrituri, cu ce se aprindea focul? 

Cu piatra! Cu iasca. Cu cremene. 

Da. Şi înainte de cremene? 

Cu lemne. Se frecau două lemne. 

Frecai două lemne până se înfierbântau şi luau foc. 
Deci, asta înseamnă insistența. Nu când îţi vine pe chelie 
numai! 


Despre Împărăția lui Dumnezeu 


Părinte, despre Împărăţia lui Dumnezeu ne puteţi 
spune ceva? 

Mântuitorul spune: căutaţi întâi Împărăţia, şi toate 
celelalte vi se adaugă, că Dumnezeu are grijă să vă dea şi 
toate cele trupeşti, şi tot ce aveţi de mâncare, de îmbrăcat, 
de toate, şi nu daţi prioritate la bijuterii sau la altceva. Întâi 
Împărăţia, iar celelalte vi se dau. 

Sfântul Serafim de Sarov spunea că scopul vieţii este 
dobândirea harului Duhului Sfânt. 

Da, exact. Pentru că harul e dar, nu-i dat ca o... 
recompensă pentru vrednicia ta. Numai faptul că-l ceri, 
cum spune: Fericiţi cei săraci cu duhul — înseamnă cei 
care-s săraci pentru a primi duh, nu că-s săraci cu duhul, 
că-s proşti. Care se simt prea săraci şi vor să se 
îmbogăţească în cele duhovniceşti, nu? 

Dar cum dobândim harul Duhului Sfânt? 

Numai prin cerere. „Bate şi ţi se va deschide, caută 
şi vei afla”. Dar asta trebuie să fie ceva permanent, nu din 
când în când... 

Despre rugăciune 


Părinte, în ziua de azi omului îi vine greu să se 
roage. Foarte mulți au probleme cu rugăciunea. 

Da, pentru că rugăciunea este legătura între om şi 
Dumnezeu. Legătura a fost de la început între Dumnezeu 
şi om, s-a rupt această legătură şi, atunci, religia înseamnă 
relegarea legăturii cu Dumnezeu prin rugăciune. 

Și cum să facă cel care nu se poate ruga, e furat de 
alte griji... 

Trebuie şi efortul omului, şi ajutorul lui Dumnezeu, 
fără Dumnezeu nu putem ajunge la rugăciune. Dar, dacă 
cauţi cât de cât să reiei această legătură, Dumnezeu îţi 
ajută şi Biserica noastră are această rugăciune: „Binecu- 
vântat eşti, Doamne! Întâi învaţă-mă îndreptările Tale! Bi- 
necuvântate Stăpâne, înțelepțeşte-mă să înţeleg ce-ai 
învățat! Doamne Preasfinte, luminează-mă!” Are trei faze. 
Deci, toți creştinii aşa țin legătura cu Dumnezeu, prin 
rugăciune. Dar Dumnezeu, când a vorbit de vremurile de 
acum, a spus că va veni vremea când nu ne vom putea 
ruga în obşte, adică în comunitate de credinţă, ci numai în 
duh şi-n adevăr, fiecare. Cum s-au rugat creştinii, primii 
creştini, din catacombe, ascuns, nedescoperiţi, nu în 
public... 

Trebuie să ne rugăm şi pentru cei necredincioşi? Şi 
pentru cei nepocăiţi? 

Şi pentru cei necredincioşi trebuie să ne rugăm, 
pentru că Mântuitorul a spus: „lubeşte-l pe aproapele tău”. 
Nu numai pentru cel care te iubeşte, ci şi pentru vrăjmaşii 
tăi, ca şi ei să ajungă la mântuire, şi atunci numai aşa te 
vei mântui, când te vei ruga pentru toţi care sunt în aceeaşi 
primejdie, în aceleaşi necazuri, în aceeaşi prigoană cu tine. 

Cum putem să ne rugăm pentru cei care au murit 
nepocăiți sau ştim noi că au păcate despre care nu se 
ştie? 

Dumnezeu nu este Dumnezeul morţilor, ci al viilor, 
pentru că şi Vechiul Testament ne spune că este 
Dumnezeul lui Avraam, al lui Iacov, al lui Isaac — or, 
niciunul din ei nu e mort. Deci, în împărăţia lui 
Dumnezeu, şi cei ce sunt în viaţa asta temporară, şi cei ce 
sunt în viaţa veşnică, toţi sunt vii. 

Părinte, dar cei care s-au sinucis? 

Nu, nu se mântuiesc, pentru că Mântuitorul spune: 
„Eu am venit ca viață să fie şi să fie din belşug”, iar cei 
care se sinucid, fiind împotriva vieţii şi împotriva Celui 
care a dat viaţa, care vor să rezolve ei problema 
necazurilor, nu se roagă lui Dumnezeu să-i ajute, să 
rezolve El [problemele lor]. Cei care n-au nădejde nu vor 
avea nădejde niciodată. 

Dar ne putem cumva putea ruga pentru ei? 

Biserica, nu. 

Dar familiile lor? 

Care e slab în credință face ce vrea. Eu am întâlnit 
mulţi care au făcut înmormântare şi pisicii şi câinelui... 

Da, am auzit de asta! 

... ŞI copilului avortat, şi aşa mai departe. Deci, cine 
face, cine vrea să facă paradă, treaba lui. 

Rugăciunea inimii, rugăciunea lui lisus, se poate 
face fiind în lume? 

Cei mai mari teologi ruşi spun că asta e rugăciunea 
cea mai plăcută de Dumnezeu, rugăciunea inimii. Eu am 
fost foarte bun prieten cu părintele Paulin Lecca, 
arhimandritul, care a tradus din ruseşte Spovedania unui 
pelerin rus, despre rugăciunea inimii. A tradus multe 
lucrări filocalice de la ruşi. Şi ruşii se laudă mereu că ei au 

ajuns la concluzia că asta e cea mai bună şi mai plăcută 
rugăciune de Dumnezeu. Mă iertaţi dacă eu am să 
îndrăznesc să-i combat, pentru că atunci când ucenicii 
Mântuitorului I-au cerut: „Învaţă-ne să ne rugăm!”, 
Mântuitorul nu i-a învăţat rugăciunea inimii. Pentru că 
rugăciunea domnească, Tatăl nostru, este completă şi se 
roagă pentru toți rugăciunea, nu? „Dă-ne nouă pâinea..., 
iartă-ne nouă” ş.a.m.d. Ne mântuieşte pe toți, nu? Nu 
numai pe mine, nu? 


Tâlcuire la Psalmul 50 


Dintre dumneavoastră cine ştie cel mai bine Psalmul 
50? 

Îl ştim de la rugăciune, toată lumea. La fel îl ştim 
toți, părinte. Nu există unul care să-l ştie mai grozav. 

Eu te rog să-mi spui: „cele nearătate şi cele ascunse 
ale înțelepciunii Tale mi le-ai arătat mie” — ce înseamnă? 

Cele tainice ale lui Dumnezeu şi tainele sufletului 
meu mi le-a descoperit Dumnezeu. 

Nu-i adevărat! Numai Sfintele Taine, cele şapte 
taine. Care-s cele şapte taine? Ia spune, din Psalmul 50: 
Stropi-mă-vei cu isop şi mă vei curăța, ce taină e? Botezul. 
Auzului meu vei da bucurie şi veselie, ce taină e? Prin auz 
vine credința. Mirungerea. El e ungerea sau pecetea 
darului Duhului Sfânt. După asta ce vine? Ce cuvinte vin? 
Întoarce faţa Ta de la păcatele mele şi toate fărădelegile 
mele  şterge-le. Inimă curată zideşte întru mine — 
împărtăşania. Dacă spune inimă curată — deci, luați, 
mâncaţi şi beți, pentru iertarea păcatelor. După asta? 
Învăța-voi pe cei fărădelege cuvintele Tale — ce-i asta? 
Asta-i spovedania. Învăța-voi pe cei fărădelege căile Tale 

— adică ce e din mine fărădelege! Mai departe: /zbăveşte- 
mă de vărsarea de sânge — care taină e? Maslul. și 
deschide-voi gura mea, Îți voi spune: Osana! Deci, la 
maslu, pentru că la învierea lui Lazăr, asta a fost, când a 
spus şi la prunci să strige Osana! Deci, maslu. După asta, 
ce vine? De-ai fi voit jertfă, ți-aş fi dat — preoția. Şi ultima, 
care e? Fă bine, Doamne — deci, înseamnă că e cea mai 
mare binefacere a lui Dumnezeu, pe care o are Dumnezeu 
pentru Sion. Pentru ce are Dumnezeu cea mai mare 
bunăvoință? Pentru Sion, nu pentru pământ. Pentru ceruri. 
Să se zidească zidurile Ierusalimului — deci, în bunăvoirea 
pe care o are Dumnezeu pentru ceruri, să se zidească 
Biserica luptătoare. Atunci vei binevoi jertfa dreptății, 
prinosul şi arderile de tot, atunci vor pune pe altarul tău 
viței. Deci, care taină e asta? Cununia. Cununia cu Hristos! 
Orice muceniţă ÎI vrea mire pe Hristos, şi bărbaţii la fel, 
să-L aibă mire pe Hristos. Deci, asta e cea mai mare taină. 

Şi când începe cununia aceasta, părinte? Ce simţi în 
suflet? 

Ştie cineva dintre voi... maica, să spună troparul la 
muceniță! 

Mieluşeaua Ta, lisuse, strigă cu mare glas: Pe Tine, 
Mirele meu, Te iubesc, şi pe Tine căutându-Te, mă 
chinuiesc, şi împreună mă răstignesc şi mor pentru Tine, 
ca să şi viez întru Tine. 

Deci, muceniţa asta vrea: să-L aibă mire pe Hristos. 
Şi călugărul la fel. Şi orice creştin asta vrea, să-L aibă 
mire pe Hristos. Asta e taina cununiei. Şi apostolul spune 
că, dintre toate tainele, din cer şi din toate, asta e cea mai 
mare. 

Cununia? 

Păi, nu e cel mai mare să te uneşti cu Hristos în 
veşnicie?Uite, dacă nu crezi, îţi arăt aici! 

Cred, părinte! 

Crezi de frică, că-ţi arăt în carte! Altfel n-ai crede... 

Și credința cum o putem spori, părinte? 

Ia citeşte aici, Jos. 

Aşadar, bărbaţii sunt datori să-şi iubească femeile 
ca pe înseși trupurile lor. Cel ce-şi iubeşte femeia, pe sine 
se iubeşte, căci nimeni vreodată nu şi-a urât trupul său, ci 
fiecare îl hrăneşte şi-l încălzeşte, precum şi Hristos 
Biserica. Pentru că suntem mădulare ale trupului Lui, din 
carnea Lui şi din oasele Lui. 

Lui, cu L mare? 

Da. 

Deci, a lui Dumnezeu. 

De aceea, va lăsa omul pe tatăl său şi pe mama sa şi 
se va alipi de femeia sa şi vor fi amândoi un trup. Taina 
aceasta este mare. 

Cine spune asta? Sfântul Apostol Pavel, în epistola 
către Efeseni. Taina aceasta este cea mai mare, pentru că e 
unirea oricărui creştin cu Hristos, pentru veşnicie. 


Despre iubirea creştină 


Părinte, despre iubire în lumea de astăzi, iubirea 
creştină în lumea de astăzi. Ce forme îmbracă iubirea 
creştină? 

Trebuie să-i iubeşti şi pe vrăjmaşii tăi, trebuie să-i 
iubeşti şi pe cei care te prigonesc, să te rogi ca Dumnezeu 
să-i lumineze, să-i înveţe... Şi aşa va face Dumnezeu. Acei 
care spun acuma că nu Dumnezeu l-a creat pe om, peste 
un timp de..., după ce vor distruge foarte mulți, milioane 
de ortodocşi, vor pune întrebarea: „Dar noi în ce credem?” 
Pentru că aceia care fac filme şi dau scrieri pornografice 

despre Mântuitorul, aceia, la urmă, vor pune întrebarea: 
„Noi în ce credem? I-am distrus pe ortodocşi, dar noi în ce 
credem?” Şi, atunci, Dumnezeu le va arăta — aşa cum a dat 
la Qumran, cum a dat altădată, anumite descoperiri şi 
manuscrise, le va arăta cum a fost adevărul în Vechiul 
Testament, şi atunci vor vedea că Talmudul n-are nimic 
din adevărul lui Dumnezeu. Şi noi trebuie să ne rugăm şi 
Biserica chiar acum se roagă pentru cei chemați, ca 
Dumnezeu să le descopere adevărul ş.a.m.d. 

Părinte, cum dobândim pacea? Războiul nevăzut 
cum îl înfruntăm mai bine? 

În primul rând, să nu-i judecăm pe alţii, să nu ne 
comparăm cu alții, pentru că rugăciunea fariseului: „Mul- 
țumescu-i ie, Doamne, că nu-s ca acest vameş” e rugă- 
ciune de mândrie, de dispreţ, şi Dumnezeu n-a acceptat-o 
şi a ajuns în fundul iadului cel care dispreţuia pe altul. 
Trebuie să ne rugăm pentru toţi. N-avem voie să ne rugăm 
pentru vrăjmaşii lui Hristos, ci numai pentru vrăjmaşii 
noştri. Mântuitorul S-a rugat şi pentru vrăjmaşii Lui: 
„lartă-i, Doamne, că nu ştiu ce fac!” Dar Iuda şi toţi cei 
din sinagoga satanei ştiau ce fac. Mântuitorul S-a rugat 
pentru cei ce nu ştiu ce fac, nu-şi dau seama. 

Părinte, fiind atâta răutate astăzi, ne vorbiţi despre 
comuniune şi comunitate? Cu atâta răutate, astăzi, despre 
comuniune şi comunicare? Între noi şi ceilalți... 

Oamenii de omenie... Trebuie să ne rugăm pentru 
toți. Aici nu există niciun pic de răutate, nicăieri, în 
rugăciune. Răutatea e răspândită tocmai de cele mai mari 
mijloace de transmisiune. Şi la televizor e violenţă, şi la 
toate. Copiii învaţă numai asta: violență, violenţă, 
violență! Chiar unii creştini şi-au dat copilaşii mici la sport 
de karate, să-l ataci pe altul. Poftim? 

Să te aperi, zic ei. 

Că aşa zici mata! Dar când îi dai o direcție la plex, e 
apărare? Când îi dai una şi-i spargi maxilarul, e apărare? 
Boxul e apărare, da? Apărarea Dumnezeu i-o dă fiecărui 
creştin la botez: îngerul păzitor e apărător, nu? lar eu 
cunosc clerici mari, care şi-au luat nişte dulăi, cum avea 
Gorbaciov, nişte câini înalți, aşa, şi oricine venea la el, 
trebuia întâi să-l miroasă câinele dacă-i prieten sau nu, să-l 
apere pe Gorbaciov. Nu-i rânduiala Bisericii să facă 
botezul şi atunci îți dă Dumnezeu îngerul păzitor? Are 
câini sau ştiu eu ce aparate care recepționează şi... să-l 
apere! Şi de ăştia plătiți, cum se cheamă, de la jandarmi... 

Bodyguarzi... 

Aşa, aşa! 


Despre învierea morţilor 


Despre înviere, părinte, ce ne puteţi spune? Despre 
învierea fiecăruia şi învierea de obşte... 

Da. Cel mai clar cuvânt despre tema asta îl spune 
Scriptura, când spune aşa: Pe mine mă aşteaptă drepții 
până ce-mi vei răsplăti mie — adică cei care au intrat în 
Împărăţia cerurilor încă n-au fericirea deplină, până ce nu 
venim şi noi în Împărăţia Cerurilor. Atunci e bucuria cea 
mare, când şi copiii tăi, şi nepoţii tăi, şi toţi se vor mântui. 
De aceea, capul de familie — aşa scrie în cărțile noastre — 
este acela care se străduieşte zi şi noapte pentru mântuirea 
tuturor din casa lui, aşa cum capul Bisericii este Hristos, 
pentru că S-a jertfit pentru mântuirea tuturor. Un căpitan 
de corabie cu pânze n-are voie să sară din corabie când se 
scufundă corabia, decât după ce a salvat femeile şi copiii, 
ceilalți călători, ceilalți marinari, mai bătrâni, mai bolnavi. 
El n-are voie să sară din corabie nici măcar cu ultimul 

marinar, ci abia după ce i-a salvat pe toți are voie să se 
salveze şi el. Aşa şi capul de familie: trebuie să se 
îngrijească de mântuirea tuturor celor de care răspunde el, 
şi abia atunci se va mântui şi el. 


Despre mântuirea celor de aproape ai noştri 


Părinte, dar dacă noi ne mântuim şi din familia 
noastră sunt unii care nu se mântuiesc, cum putem noi fi 
fericiţi? 

Frate scump, dumneata, întrebarea pe care ai pus-o e 
ca şi cum L-ai învinui pe Dumnezeu că n-are milă să-i 
mântuiască pe toți. Atât a spus loan Botezătorul: Mielul 
lui Dumnezeu, care ridică păcatul lumii, şi spune pe urmă 
şi păcatele lumii, nu numai păcatul lumii. Păcatele şi 
păcatul strămoşesc, de la Adam şi până la Mântuitorul. 
Pentru toţi S-a jertfit, şi pentru toţi ceilalți, care au păcătuit 
de la El până la sfârşitul lumii. Astea-s păcatele lumii! 
Deci, dacă Mântuitorul S-a jertfit, a dat învăţătură, a dat 
apostoli, a dat scripturi, a dat învăţători, a dat de toate, de 
toate, de toate, şi unii se sinucid sau nu mai au nădejde, e 
vina Mântuitorului? 

Nu, sigur că nu! 

Păi, atunci, n-are nimic de-a face, dacă şi mata vrei 
mântuirea tuturor din familie, şi ei nu vor, chiar dacă ar fi 
copilul dumitale, şi nu vrea, dumneata nu poți suporta 
consecințele, ci cel care se opune voii lui Dumnezeu şi 
voii tatălui şi mamei şi învățătorului şi tuturor. 

Ce am putea face când avem membri de familie care 
sunt nebotezaţi, poate chiar mai mari decât noi — părinți 
sau... —, cum putem să-i ajutăm, cât timp ei mai sunt lângă 
noi? 

Depinde de metodă. Aveţi mai mult timp răgaz sau 
nu? Îmi daţi voie să fac o mică introducere? Într-un sat, 
vine factorul poştal la o casă şi dă un plic unui un ţăran 
analfabet... Țăranul zice: „Domnu” factor, da” eu nu ştiu să 
citesc...” „N-am timp să-ți citesc eu, caută-ţi pe altcineva!” 
El ia plicul şi iese în stradă, poate întâlneşte pe cineva care 
ştie să citească. Şi întâlneşte pe jandarm, şeful de post. 
„Ce-i, bade Vasile?” „Necaz!” „Ce necaz?” „Ştii că eu nu 
ştiu carte...” „Ştiu!” „Uite, am primit o scrisoare...” 
„Heeei, ai primit o scrisoare! Sigur ai primit de la fecior, 
că feciorul a plecat în armată. O fi de la el. Las” că-ți 
citesc eu!” Ia şeful de jandarmi scrisoarea, desface plicul 
şi spune: „Dragă tată, sunt într-un necaz, cineva mi-a furat 
arma” — şeful de post zice: „I-a furat arma! Derbedeul! 
Nici o armă nu poate să păzească? Ăştia nu merită să 
trăiască! Ăsta e un criminal care nu-şi apără nici măcar 
arma lui!” Tatăl, când aude „criminal”, „derbedeu”, „nu 
merită să trăiască”, întinde mâna, ia scrisoarea, izbucnește 
— nu chiar de faţă cu şeful de post, merge mai încolo — în 
hohote: „Fiul meu, criminal! Criminal! Criminal! Nu 
merită să trăiască! Nu merită... derbedeu... nu poate să-şi 
păzească nici arma... nu poate... nu-i bun de nimic... Eu 
sunt tatăl lui. Eu nu l-am învăţat. Eu sunt vinovat, eu nu 
trebuie să trăiesc, eu! Eu! Eu!” Şi se întâlneşte cu 
învățătorul din sat. „Măi, Vasile, cine te-a bătut?” „Nu m-a 
bătut nimeni, m-a bătut Dumnezeu. Merit să mă bată 
Dumnezeu! Nu merit să trăiesc! Derbedeu, criminal!” 
„Ce-i cu dumneata, dom'le? Cine te-a bătut? De ce 
plângi?” „Cum să nu plâng, dacă nu merit să trăiesc şi nici 
feciorul meu?” „Feciorul dumitale? Dar era cel mai bun 
elev al meu şi cel mai cuminte! Şi cel mai ascultător!” „O 
fi fost, dar acuma uite ce a ajuns! Să nu-şi păzească nici 
măcar arma! Nu-i bun de nimic! Nu merită să trăiască! Nu 

merită...” „la dă-mi scrisoarea!” Ia scrisoarea şi începe el: 
„Dragă tată, cineva mi-a furat arma, acuma sunt pus la 
carceră. Dacă nu voi plăti arma în câteva zile, voi fi trimis 
la închisoarea militară, şi m-am gândit să-ţi cer ajutor, să- 
mi trimiți acuma nişte bani şi eu, când oi scăpa din armată, 
am să muncesc, să-ți restitui banii, să fiu cuminte, să fiu 
cum trebuie, să fiu un cetăţean bun şi om bun”. „Aşa 
scrie?” „Aşa scrie!” „Dragul tatei!...” Ce-aţi înțeles? 

Depinde cine citeşte şi cu ce inimă citeşte. 

Deci, depinde de metodă, de ton şi semiton. Deci, 
unuia care-i ateu, nu poți să-i spui deodată: „Măi, eşti 
nebun, nu crezi în Dumnezeu?” Îi spui: „Măi, eu te 
înțeleg. Acuma, toată lumea e aşa ca şi tine. Şi eu am 
momente de astea, nu?” — atunci când faci păcatul, nu spui 
că Dumnezeu e prezent. Şi nu-i nimeni care să nu fi făcut 
păcate, nu? Numai Dumnezeu e fără păcat în veşnicie. 
Depinde de metodă şi de răbdare, de dragoste — pentru că 
dragostea toate le rabdă, toate le... nu? Nu se semeţeşte, nu 
se laudă, nu caută ale sale, ci binele altuia, nu? 


Despre canonizarea noilor mărturisitori 


Părinte, vă rugăm să ne vorbiți puţin despre Imnul 
Acatist la Rugul Aprins al Maicii Domnului. 

Vă spun ceva: dintre toate acatistele pe care le-am 
citit în viața mea, este cel mai cizelat, cel mai cult, cel mai 
subtil. 

Aşa este! 

Eu am fost foarte apropiat de părintele Daniil, foarte 
apropiat, şi îl cunosc mai bine decât l-au cunoscut toți. 
Mulţi nu l-au iubit pentru că era foarte pretenţios, adică 
pretindea ca fiecare să fie foarte corect în ceea ce vorbeşte 

şi gândeşte, dar el era cel mai pretenţios cu el însuşi. Nu 
era iubit pentru că făcea observații mereu, şi la cucoane, şi 
la toţi, că vorbesc prea mult. 

Vorbiţi-ne un pic despre părintele Daniil. 

El era foarte pregătit din punct de vedere literar, să 
stea de vorbă, încât mulți vlădici de pe vremea lui îl 
chemau ca el să le cizeleze cărțile pe care trebuiau să le 
tipărească. Am fost de față, martor, şi la Firmilian al 
Craiovei, şi la alții, când stătea noaptea întreagă şi lucrau 
cu el, nopţi întregi, să le refacă cărțile, să fie mai literare. 
El a pornit la Sfântul Munte cu un gând perfiiiid!!! Dacă 
un Pitigrilli sau un Damian Stănoiu au câştigat bani cu 
Alegere de stareță şi alte cărți pornografice, el va câştiga 
de o mie de ori mai mult, cu stilul lui, nu? Dar când a 
ajuns acolo şi făcea observații fraților de la unele 
mănăstiri: „Asta-i haină, ce ţi-a dat stareţul? Asta-i 
mâncare, ce-ţi dă stareţul? Asta-i comportare omenească? 
Ăsta-i pesimism!” Şi fraţii i-au răspuns cum nu se aştepta 
nici el, nici nimeni de pe lume: „Ăsta-i stareţul meu, în 
care am încredere, şi Dumnezeu prin el mă va mântui!” N- 
a putut să mai răspundă nimic! A vrut să-i instige pe toți 
împotriva stareților şi, dimpotrivă, fraţii l-au pus la punct 
şi atunci s-a întors în ţară smerit. S-a întâlnit cu Tit 
Simedrea, mitropolitul cel mai cult, şi acesta i-a spus: „Au 
dreptate fraţii, nu tu. Smereşte-te tu!” Şi atunci el s-a 
transformat cu totul din gândurile pe care le aveau 
pitigriliciştii, damianstănoicii — să fie smerit, să se închine, 
să se jertfească pentru credință, pentru biserică, şi de asta a 
fost bătut mai rău decât toți la Aiud şi de asta l-au omorât 
în bătăi. 

A murit martir, da. 

Da. 

Și ar putea fi sanctificat, părinte? Ar putea fi 
canonizat? 

Dar de ce puneţi problemele astea? Cine are dreptul, 
cine are inițiativa la canonizare? 

Sfântul Sinod. 

Nu-i adevărat! 

Puterea poporului, iubirea poporului... 

Nu-i adevărat! Fals, minciună, fals, fals! Numai 
Dumnezeu! Dumnezeu, când a vrut să arate că nădejdea 
unor creştini a slăbit în înviere, după trei sute şi atâția ani, 
la Efes, a desfăcut peştera în care a arătat că aceia erau 
sfinți, pentru că au crezut în înviere. Numai când se 
întâmplă ca la mănăstirea Neamţ, când merg părinții la 
miezonoptică şi se roagă, se roagă, se roagă, şi când ies 
din biserică, văd că s-a întâmplat ceva afară: trotuarul s-a 
ridicat. Şi atunci au săpat şi au dat de nişte oseminte. Or, 
osemintele nu puteau să ridice trotuarul. Deci, numai 
Dumnezeu are inițiativa. Numai când Dumnezeu are 
iniţiativa, atunci se canonizează. În privința asta, vă spun 
foarte sincer şi cu frica lui Dumnezeu adevărul, nu-i aprob 
nici pe legionarii care vor să-l canonizeze pe Codreanu, 
dacă Dumnezeu încă n-a hotărât. Am să vă spun ceva ce 
nu vă place celor care l-aţi iubit sau îl iubiți pe cine-am 
iubit eu cel mai mult în viaţă, pe Corneliu. Am să vă spun 
că Corneliu nu-i de acord cu cei care vor să-l canonizeze. 
Numai Dumnezeu trebuie să ia inițiativa, la timpul 
potrivit... 

De ce nu e de acord? 

Pentru că nu e timpul pentru aşa ceva. V-am spus că 
pe cei şapte tineri din Efes, abia după 378 de ani... Deci, 
Dumnezeu ştie când trebuie să... 

Și cum ne arată Dumnezeu că trebuie canonizat 
cineva? 

Cum a arătat la Neamţ, când s-a ridicat pământul. 

Dar, de pildă, la Ştefan cel Mare cum a arătat? 

A arătat prin alte fapte. N-aş vrea să intru în 
amănunte acuma. Pot să intru, dar nu e momentul, pentru 
că şi părinţi buni, buni, buni, chiar prieteni de-ai mei, 
arhimandriți, au fost împotriva canonizării lui Ştefan, 
pentru că a trăit cu cutare femeie sau cutare, nu? 

Da, şi Petre Ţuţea... 

Dar Constantin a fost mai păcătos ca Ştefan, şi 
Dumnezeu a hotărât canonizarea lui. David a curvit şi apoi 
l-a ucis pe soțul curvei, nu? Şi e mai sfânt ca alții. Deci, 
Dumnezeu, când face socoteala minus şi plus, trage linie şi 
spune: „Nu, binele pe care l-a făcut e mult mai mare decât 
răul”. De aceea am spus că la Ştefan a intervenit 
Dumnezeu, pentru binele pe care l-a făcut el în ţara 
noastră — nu numai în țara noastră! A făcut biserici şi în 
Grecia, şi în Sfântul Munte şi în multe locuri... 


Despre traseul neamului în istorie 


Care ar putea fi legătura între mântuire, între 
mântuirea personală şi neam? 

Da, o întrebare foarte bună, pentru că, chiar în 
Vechiul Testament, Moise a pus această problemă. Moise 
zice: „Eu, pentru păcatele pe care le-am făcut, nu-s 
vrednic să ajung în Ţara Făgăduinței, în Ţara Sfântă şi în 
ceruri, dar singura mea dorință este ca neamul meu să se 
mântuiască”. Deci, iubirea de neam e iubită de Dumnezeu. 
lar Pavel spune şi mai clar: „Chiar dacă eu, pentru că am 
prigonit pe Mântuitorul şi pe creştini, voi fi blestemat, 
anatema, neamul meu să se mântuiască. Eu, chiar dacă aş 
fi anatema, dar neamul meu să se mântuiască!” Deci, 

iubirea de neam este ceea ce o slăveau şi păgânii, şi toți — 
aşa spuneau latinii: Suprema lex, suprema iubire este 
iubirea de neam. Dar, vedeţi, creştinii o înţeleg şi mai 
mult, de aceea voievozii care şi-au iubit neamul şi-au iubit 
şi Biserica şi pe Dumnezeu. 

Dar într-un neam pot fi şi necredincioşi, nu numai 
credincioşi. 

Da, selecția n-o putem face noi şi n-o face nimeni. 
Abia la Judecata de apoi se va cerne. Cernerea a început 
deja... Acuma se face cernere: cine vrea să rămână cu 
Hristos şi Biserica Ortodoxă, şi cine vrea să treacă de 
partea maimuţoilor şi ereticilor. Aţi auzit ce poruncă s-a 
dat? N-au voie nici profesorii de religie, nici alți profesori, 
nici alți educatori, nici preoţii, nici tata şi mama să le 
spună copiilor că Dumnezeu l-a creat pe om — pentru că 
omul a devenit om din maimuţă!!! Cei care se dau drept 
păstrătorii tradiției ortodoxe sunt tocmai aceia care vor să 
desființeze Ortodoxia. Cei care sunt cei mai mari 
francmasoni dau declarații că nu-s francmasoni. Aşa cum 
Dumnezeu a spus: „Eu sunt Cel ce sunt”, adică existenţa 
cea mai evidentă şi în timp şi-n spaţiu, există din veşnicie, 
fără început, fără sfârşit, şi în spațiu, pretutindeni. 
Diavolul spune: „Eu nu exist! De unde aţi născocit voi că 
există diavol?” Că voi, dacă-l veţi crede pe el, că nu există 
diavol, veţi crede că nu există nici Dumnezeu. 

Că noi suntem dumnezei... 

Dom'le, vă dau un singur exemplu. Preşedintele 
Academiei, la înmormântarea unui prieten de-al meu, 
poate aţi auzit de el, Virgil Cândea, a spus: „A fost un om 
de omenie şi acuma a trecut în neant, în non-existenţă”... 
În non-existenţă, aşa zic ei. Deci, antihriştii [zic că] nu 
există existenţă, nici Dumnezeu, nici nimeni. În neant... 

Părinte, ca profesor de religie, dacă nu mai eşti 
lăsat să-ți faci datoria aşa cum trebuie, rămâi profesor de 
religie sau treci la catedra de limba română, unde poţi 
vorbi liniştit copiilor despre Hristos? 

Eu vă sfătuiesc să treceţi la limba română sau la 
orice profesiune vrei. Decât să fii silit să spui că omul e 
maimuţă, mai bine vorbeşti de gramatică şi de fonetică şi 
de silabe... 

Și de Hristos putem vorbi... 

... de etimologie, de alte lucruri. 

Părinte, dacă copiii vor să plece din fara asta, îi 
oprim sau nu?. 

Eeei, săracii... Doamna profesor, cine le-a cumpărat 
calculatoare? Cine le-a cumpărat televizor? Cine le-a făcut 
educaţia să plece? 

Și televizorul, şi părinții, şi şcoala... 

Eu spun că cine a cumpărat, acela e vinovat. Nu ăla 
care-i păgân, de la televiziune şi de la... E mai vinovat tata, 
mama, bunica. 

Ce facem, aruncăm televizorul, părinte? 

Nu trebuie să-l arunci, să nu cadă în cap cuiva. Dar 
vinde-l şi ici o carte bună. 

Ce credeți că putem face noi azi pentru neamul 
nostru? Pentru că tinerii ca noi sunt îngroziţi, că-n 
politică nu-i niciunul bun, şi noi ce putem face? Să ne 
rugăm. Şi altceva? 

Eu l-am cercetat foarte mult pe Herodot şi pe toţi 
istoricii antici. M-am interesat de originea dacilor şi a 
geților. Şi Herodot vorbeşte cu mare respect despre geți şi 
daci, spune „geţi nemuritori”. Dar spune şi Herodot şi toţi 
contemporanii istorici din vremea veche că geții nu erau 
uniţi între ei. Spune Herodot că, dacă ar fi fost uniţi, niciun 
Cezar, niciun Alexandru Macedon, nici nimeni de pe lume 

n-ar fi putut să-i învingă. Dar erau dezbinați. Asta-i cea 
mai mare dovadă că suntem strănepoţii lor, că nu suntem... 
doi români nu se unesc! 

Aşa este! Totuşi, au fost şi încercări de unire... 

Au fost încercări, dar nereuşite. Şi Mihai Viteazul... 

Chiar Mişcarea lui Codreanu! 

Da. Dar Codreanu n-a avut urmaşi. 

Da, aşa este. 

Nimeni nu a urmat ce-a vrut el. Nimeni, nimeni din 
Mişcarea Legionară nu l-a urmat pe Căpitan. 

Oameni ca dumneavoastră, totuşi, au continuat acel 
spirit, într-un fel, nu? 

Nu. Toţi ortodocşii au continuat, nu oameni ca mine. 
Toţi ortodocşii au continuat. Putem spune că cine-a fost 
mirean sau preot ortodox, acela l-a urmat. Pentru că şi 
Dumitru Stăniloae, şi toți care au ținut la dogma ortodoxă, 
sunt în aceeaşi idee cu cei care au luptat împotriva 
marxismului, leninismului, ateismului ş.a.m.d. 

Părinte, ce credeţi: România se mai vindecă? 

România? Nu! Mai curând se vor vindeca alte ţări. 
România, v-am spus mai înainte şi repet: nu se pot uni doi 
români între ei. Asta-i cea mai bună dovadă că suntem 
strănepoțţii geților, dacilor. Sfinții Părinţi din ultimul timp 
spun că, din cauză că ruşii au dat cei mai mulți mucenici, 
ei vor lupta împotriva şi a ecumenismului şi a papistaşilor 
şi a tuturor... 

Cine, ruşii? 

Ruşii! Vor lupta şi vor ajunge să conducă 
Constantinopolul ortodox. 

Este aşa şi o profeție a unui părinte din Sfântul 
Munte, la fel zice. 

Da, da. Păi, da, da, exact. 

Părinte, în ziua de astăzi, valorile s-au inversat. 
Adică, tot ce altădată era foarte clar că este bine să faci, 
deci toate, aproape toate valorile morale, nu chiar toate, 
aproape toate valorile morale s-au inversat. Acuma se 
zice că e bine să fii invers decăt trebuie, şi e foarte greu 
să te menții, mai ales dacă creşti într-aşa un mediu. Cum 
să faci față? Cum să mergi contra curentului? 

A reuşit şi diavolul şi toţi îndrăciţii ca tineretul să nu 
mai asculte nici de tata, nici de mama, nici de profesori, 
nici de Dumnezeu. Pentru că i-a dat, cum dă diavolul, 
[diferite] feluri de atracţii: televizorul cu tot ce arată el, 
violența, dorința de bani fără muncă, dorința de mărire 
fără merit. Or, Dumnezeu vrea să fii cât mai pregătit, ca să 
poți fi cât mai util altora. Deci, afaceri comerciale, fabrici 
ş.a.m.d., şi toți vor da faliment până la urmă. Pentru că 
aşa-s făcute legile de acum şi viitoare, ca românul să nu 
mai fie stăpân pe nimic al lui — nici țăranul pe țarina lui, 
nici nimeni pe ale lui. 


Despre prigoana împotriva monahismului 


Părinte, foarte multe dintre sfaturile duhovniceşti 
sunt pentru monahi. Dar eu aş vrea să vă întreb cum 
putem noi trăi duhovniceşte în lume fiind căsătoriți... 

Dumnezeu nu face nicio deosebire între monahi şi 
mireni şi, în calendarul nostru, sunt mai mulți sfinți mireni 
decât călugări, mult mai mulți. Adică soţ, soție, copii în 
familie. Or, rugăciunea de care vorbeşte Dumnezeu, asta 
în duh şi-n adevăr, se poate face chiar mai bine pe ascuns, 
în familie, decât în public, în mănăstire. A şi început 
vremea când mănăstirile vor fi prigonite. Aţi auzit ce 
spune Europa despre „ciorile negre din România”? 

Mănăstirile vor fi multe transformate în centre de turism 
conduse de păgâni, acolo vor primi străini, cu sarmale, cu 
cozonaci, cu plăcinte — nu cu cuvânt de la Dumnezeu. 

Da, în România sunt şase mii de monahi şi monahii. 

Statisticile niciodată nu redau adevărul. Fostul 
patriarh susținea că Biserica Ortodoxă e majoritară, are 
87%. Statisticile niciodată nu redau adevărul. Adevărul 
este că numai acei creştini sunt creştini, care se şi 
mărturisesc, care se roagă, adică ţin legătura zilnică cu 
Dumnezeu şi se roagă nu numai pentru ei, se roagă pentru 
toți creştinii. Mântuitorul a spus: Cine vrea numai 
mântuirea lui nu o va dobândi. Numai cine se roagă pentru 
toți se va mântui. 

Ce să facă călugării, că aţi zis că mănăstirile vor fi 
transformate, în timp, în centre turistice. Şi noi trăim 
vremurile astea. 

Veţi face sarmale, plăcinte moldoveneşti şi alte 
lucruri şi mănăstirile de maici vor fi stăpânite de 
Ministerul Turismului şi de jidovi. 

Și atunci credeţi că ne-ar fi mai de folos să ne 
întoarcem în lume şi să slujim lui Dumnezeu în lume, unde 
măcar nu eşti obligat să faci ascultare? 

Mi-e greu să vă răspund în două cuvinte, dar vă dau 
un sfat. Când Mântuitorul a vorbit cu o samarineancă, 
Fotini, la fântână... 

La puțul lui Iacob! 

Da. Întâi El i-a spus: „Cheamă-l pe bărbatul tău!”, ea 
i-a răspuns: „Nu am bărbat!” Mântuitorul i-a spus: „Cinci 
ai avut, fără binecuvântare de la Dumnezeu, şi ăsta pe 
care-l ai acum, tot fără binecuvântare de la Dumnezeu!” 
Ea şi-a dat seama că — ce a ținut ea secret, secret, nu ştia 
nicio rudă de-a ei, nici vecină, nici nimeni, că ea toată 
curvia o făcea în secret, şi i-a descoperit — e prooroc! Dar 

când Mântuitorul a început să-i vorbească despre apa cea 
vie, şi-a dat seama că nu-i numai prooroc, este Mesia! Şi 
atunci ea a îndrăznit să-L întrebe: „Unde trebuie să ne 
rugăm? Noi ne-am rugat numai aici, în Garizim. Voi, 
iudeii, spuneţi că în Ierusalim”. Ştiţi unde se strângeau 
românii când năvăleau perşii, hunii, tătarii, mahomedanii, 
care ucideau? În codrii, nu? Cunoşti mata care-i codrul cel 
mai des acuma, în țara noastră? 

Codrii Vlăsiei? 

Nu! Bucureşti, Cluj, Galaţi, Timişoara... pentru că 
vecinul tău din bloc habar n-are cine eşti. Poţi să mori. S-a 
întâmplat, chiar o fiică duhovnicească de-a mea, Varvara, 
care venea mereu la Antim, a dat drumul la apă fierbinte la 
baie, a ţâşnit abur foarte fierbinte, a ametit-o şi a murit. 
După două săptămâni, abia după ce mirosul prin bloc s-a 
răspândit, au spart uşa, să vadă ce-i acolo. Deci habar 
n-are vecinul cine eşti. 


Despre bravadă 


Părinte, ne puteți spune un cuvânt puternic pentru 
zilele noastre? Cum să ne păstrăm, cum să creştem în 
credință? 

Vă spun. Primul sfat pe care vi-l dau: să nu bravaţi! 
Să nu ţineţi crucile afară! Să nu faceți ca Sfântul Petru: 
„Dacă toți Te vor părăsi, eu nuuu!” 

Ce consider eu cel mai important: să vă dați seama 
care-i deosebirea între a brava şi a face ce vrea 
Dumnezeu. Asta aş vrea s-o înțelegeţi foarte bine, pentru 
că de asta depinde tot ce veţi face în viitor. Creştinii au 
luat numele de cristiani întâi în Antiohia Mare, deci în 
răsărit. După asta, în miazănoapte — miazănoapte sau nord, 

cum îi spuneți dumneavoastră. Pe urmă, v-am spus că în 
apus nu propovăduirea a sporit numărul creştinilor, ci 
sângele mucenicilor, sângele martirilor a fost sămânța 
creştinilor. Asta o ştiu toți creştinii. Sângele martirilor a 
fost sămânţa creştinismului, în apus. În sud, împărații 
romani cuceriseră de mult sudul, de mult, înainte de a 
cuceri răsăritul şi nu-i mai interesa ce se petrece acolo — în 
Africa şi-n tot sudul, nu al Europei, ci la sud de 
Mediterană. Şi atunci, creştinii acolo s-au înmulțit în 
număr foarte mare, dar orgoliul — la noi îi spune mai clar 
decât orgoliu, în creştinism noi spunem mândria — i-a 
făcut să gândească aşa: „Măi, suntem aşa de mulți, şi nu 
avem nici un singur martir, nici un singur mucenic! Asta-i 
ruşine, măi, să fim milioane de creştini şi n-avem niciun 
mucenic!” Şi atunci au bravat, s-au dus la Roma, au spus 
că-s creştini. Împărații i-au ucis. Biserica, atunci, nu era 
condusă de papii îndrăciţi, ci era condusă de Ierusalim. 
Biserica de Răsărit nu i-a considerat mucenici, ci i-a 
excomunicat din Biserică. I-a excomunicat! Nici măcar... 
nu mucenici, nici măcar cel mai păcătos membru al 
Bisericii, pentru că au bravat. S-au sinucis, s-au dus 
singuri la moarte, n-au fost ei nedreptățiți, adică să fie 
urmăriți şi prigoniți. Vreau să înțelegeți acest lucru clar de 
tot. E mare deosebire între a fi prigonit — urmărit, prigonit 
şi omorât, cum au fost atâţia în răsărit şi-n miazănoapte şi- 
n toate părțile — şi a te băga singur în gura lupului, fără să 
fii prigonit, fără să fu urmărit. Biserica răsăritului, 
conducerea Bisericii răsăritene a considerat că ei bravează, 
ŞI i-a excomunicat. 

Să nu facem nimeni dintre noi ca Petru, când a spus: 
„Dacă toţi Te vor părăsi, eu nu, Doamne!” Nu! Ci: 
Doamne, Tu învață-mă, Tu înţelepţeşte-mă, Tu luminează- 
mă, Tu întăreşte-mă, ca să nu Te părăsesc! Nu că eu nu Te 

voi părăsi! Adică: eu, eu, eu, eu, eu! Ăsta e orgoliu: eu! 
Ce se spune la tunderea în monahism — tăierea voii tale. 
Asta vrea Dumnezeu, nu numai de la monahi. Primul 
cuvânt pe care l-a spus Dumnezeu lui Adam şi Evei a fost 
tăierea voii: „Din toate roadele gustați, numai din cel care 
spun Eu, nu!” — deci: „Faceţi voia Mea, nu voia voastră!” 
Tăierea voii proprii. Înfrânare. Primul cuvânt pe care l-a 
spus oamenilor după ce i-a creat este înfrânare, şi pe urmă 
le-a spus: „Stăpâniţi toate şi nu vă lăsaţi înrobiți!” Or, 
madam Eva, din orgoliu, a devenit roaba lui satana. Când 
i-a spus: „Nu veţi muri, veţi fi dumnezeii”. „Vai, ce bine 
mi-ar sta mie ca dumnezeoaică!” 


Despre imaginație 


Când un copil are vocaţie spre artistic, faci ceva 
să-l întâmpini, sau îl laşi să meargă pe calea lui? 

E bine dacă-l ajuţi. 

Sfinții Părinţi spun că imaginaţia este de la 
diavolul. Aşa am auzit. Şi atunci toate artele... 

Stați puțin! Diavolul are mult mai mare putere de 
imaginație decât alte căi. Spune Scriptura că diavoli mii 
de-a stânga, adică cu păcate trupeşti, şi zeci de mii cu 
imaginația şi cu cele duhovniceşti. Aici diavolul are o 
putere extraordinară, pentru că oricui îi vine un gând să se 
compare cu altul, cum i-a venit fariseului să se compare cu 
vameşul, că el e mult mai bun ca vameşul: „„Mulţu- 
mescu-Ţi Ţie, Doamne!”, nu? Aia te duce la mândrie, pe 
când cele trupeşti... Mai greu te convinge diavolul să 
curveşti, nu? Or, cu gândul, vă spun, chiar mulți călugări, 
preoți, duhovnici care au venit la mine mi-au spus: 
„Părinte, n-am făcut păcate cu trupul, dar cu gândul, de 


93 


zeci de ori şi sute de ori pe zi!” Mai ales când te compari 
cu alţii. Or, când te împărtăşeşti, ce spui? „Cred, Doamne, 
şi mărturisesc, că Tu eşti cu adevărat Hristos, Fiul lui 
Dumnezeu celui Viu, care ai venit să-i mântuieşti pe cei 
păcătoşi, dintre care cel dintâi sunt eu”. Ce înseamnă cel 
dintâi sunt eu? Nu că eşti mai păcătos ca altul, ci tu, cu 
educaţia pe care o ai, n-ar fi trebuit să faci nici păcatele 
astea, şi să te compari, să judeci pe alţii. Şi Mântuitorul 
spune: „Nu, vezi-ţi bârna din tine, nu paiul din ochiul 
altuia”, nu? Nu te compara şi să acuzi pe alții. Iar 
Mântuitorul a spus: numai cine e fără păcat are dreptul să 
osândească. Or, nimeni nu-i fără de păcat, decât 
Dumnezeu. Şi atunci înseamnă că nici un om. lar Psaltirea 
spune mai clar: „Tot omul e mincinos!” Când spui: 
Doamne, Îţi făgăduiesc că am să mă rog, am să fac cutare, 
am să fac bine, am să fac nu ştiu ce, şi spui şi nu faci, nu 
eşti mincinos? 

Sfinții Părinţi spun Să ne ferim de imaginație. 

Da, pentru că imaginaţia te scoate din realitate şi tu 
îți formezi o lume a ta. Or, când tu faci, spune, mai ales, 
Sfântul Apostol Iacob, aşa de clar; chiar cel care spune: 
„Mâine am să plec în cutare loc, poimâine am să fac aşa”, 
deja înseamnă că nu spun: „Doamne, ajută-mi să fac!”, ci 
„Eu fac! Eu, eu, eu, eu, eu!” Deci, tu eşti dumnezeul tău, 
tu eşti idolul tău. 

Dar toată arta se bazează pe imaginaţie, totuşi. 

Da. Cu imaginaţia se fac mult mai multe păcate 
decât cu trupul. 

Și atunci, literatura, pictura, înseamnă că sunt... 

Nu! Vezi? Orice lucru, dacă-l foloseşti spre bine, nu 
poate fi considerat păcat. Mama mea îmi povesteşte 
următorul fapt: păştea vaca în grădina casei. Şi o ducea 
unde era iarba mai bună. Vaca, însă, a văzut că nişte 

tulpini sunt mai verzi lângă stupul de albine, mai verzi ca 
celelalte. Şi atunci a tras-o pe mama — pentru că ea, când 
porneşte într-o direcție cu coarnele înainte, trage pe 
oricine, nu? A tras-o, degeaba o ţinea ea de lanţ sau de ce 
o ţinea ea, de funie, a tras acolo şi, mergând în fugă spre 
stupină, a răsturnat un stup. Albinele au ieşit din stup, au 
înțepat şi pe vacă şi pe mama. Au înţepat-o vreo 60 de 
albine. Mama a leşinat, a fost dusă la medic. Înţepăturile 
de albină au un fel de toxină care e usturătoare, dureroasă. 
Dar înțepăturile de albină au salvat-o de reumatism. Au 
trebuit medicii s-o ţină în comprese şi să-i scoată veninul 
cela din sânge, prin lichide, prin... aşa că orice rău, dacă e 
folosit spre bine, face bine. V-am dat exemplul ăsta naiv. 


Despre reclame 


Acuma e o foarte puternică industrie a reclamei. 
Pentru un creştin este imoral să lucreze în lumea 
reclamei? 

Chiar în lumea asta unde suntem acuma, sunt părinți 
care au icoane cu Maica Domnului care a lăcrimat. Ei au 
făcut sute şi mii de fotografii, pentru că, dacă dă fiecăruia 
o fotografie din asta, acela se simte obligat, nu? 

Dar au şi preț, părinte! Nu-ţi lasă loc să fii obligat. 

Eu cred că vă ajunge atâta, că ar trebui să mă mai bat 
peste gură. 

Dar vorbesc de... nu ştiu, să faci reclamă la biscuiţi, 
la Coca-Cola, chiar şi la băutură, la maşini — e păcat să 
lucrezi în aşa ceva? 

Orice minciună e păcat. Când îşi fac reclama că e 
bună şi ea, în realitate, nu-i aşa. Şi acela, când a spus că 

vaca asta, dacă i-ai da mâncare, îți dă şi lapte, şi toate, aţi 
văzut ce-a păţit şvabul, nu? 

Părinte, dar care e soluţia? Să intri acolo şi să 
încerci să faci lucrurile bine, adică reclama care se face 
să fie bine sau să fugim de astfel de lucruri? 

Nu, să fugiți şi să nu cumpăraţi. Pentru că spune 
Mântuitorul: dacă unui credincios îi spui defectele, aşa 
cum îmi arată mie părintele meu, care de nouă ani este 
însoţitorul meu de orb, el îmi face observaţie de câte ori 
scrie aici, de câte ori văd lume, el îmi vrea mântuirea. Cel 
care mă laudă vrea să mă ducă în fundul iadului. Deci, 
care-i bună? lar Mântuitorul spune mai clar: dacă unui 
creştin adevărat îi spui defectele, îl îndrepţi, îl corijezi. 
Dacă el însă nu-i creştin adevărat, e duşmanul tău, că de ce 
i-ai făcut observaţie. Deci, te consideră duşman dacă-i spui 
defectele lui, nu? Numai acela care e creştin bun, acela îţi 
mulţumeşte că l-ai corectat, nu? 


Despre taina căsătoriei 


Părinte, vă rog să ne mai vorbiţi un pic despre 
aceasta. Care este legătura între cununia cu Hristos şi 
cununia între bărbat şi femeie? Cum le legăm în viaţa 
noastră duhovnicească? 

Nu ştiu, cuvintele pe care le-ai exprimat nu-s chiar 
clare. Spune-mi încă o dată puțin mai clar întrebarea. 

Cum să facem legătura între unirea cu Hristos şi 
unirea în cununie între bărbat şi femeie? 

Păi, e aceeaşi. Dacă eşti cununat la biserică... la 
primărie cunună ofițerul Stării civile. La biserică cine 
cunună? 

Preotul. 

Nu-i adevărat! Mata, când spui că cineva a fost 
operat, spui că bisturiul l-a operat? Sau doctorul? 

Dumnezeu cunună. 

Deci, preotul este numai un instrument al lui 
Dumnezeu. Dumnezeu — adică întreaga Sfântă Treime 
cunună, întreaga: şi Tatăl şi Fiul şi Duhul Sfânt. Pentru că 
preotul de trei ori cântă: „Doamne, Dumnezeul nostru, cu 
mărire şi cu cinste încununează-i pe dânşii”. Nu cineva îi 
încununcază în numele Sfintei Treimi, ci Tatăl, Fiul şi 
Duhul Sfânt îi încununează. Îţi spun matale o problemă 
acuma: dacă pe globul pământesc s-ar întâmpla odată să 
fie în aceeaşi zi, aceeaşi oră, acelaşi minut, o mie sau un 
milion de cununii, Dumnezeu poate să fie prezent la toate? 

Sigur că da! 

Da, pentru că e pretutindenea în aceeaşi clipă, nu? 
Bine, ai răspuns minunat, felicitări! Deci, nu există 
deosebire între cununiile de la biserică, pentru că toate 
sunt făcute de Dumnezeu. Numai cei care nu se cunună la 
biserică... Aceea nu mai este iubire, cea a păgânilor. Nu 
mai e iubire. E numai o încercare. Pentru că Dumnezeu nu 
Se pricepe să cunune pentru trei ani, El cunună pentru 
Veşnicie. 

Despre împărăția lui Dumnezeu ne mai puteți 
spune? 

Eu, când eram mic, o întrebam pe mama: „Mamă, ce 
înseamnă cer? Ce înseamnă împărăţia lui Dumnezeu?” Şi 
ea mi-a răspuns: „Măi, eu când te-am învăţat Tatăl nostru, 
nu ţi-am spus: unde se face voia lui Dumnezeu? Facă-se 
voia Ta, precum în cer, aşa să se facă şi pe pământ”. 
Acolo unde se face voia lui Dumnezeu, aceea-i împărăția 
lui Dumnezeu. Şi acolo e şi cerul. 

Deci chiar aici, pe pământ, se poate face. 

Cine vrea să facă pe pământ, poate să facă. Nu ştiu 
dacă v-am vorbit vreodată despre doi creştini, soț şi soție, 
Atanasie şi Achilina, care au făcut cunoştinţă, băiatul cu 
fetița, când amândoi aveau doi ani. Adică tatăl băiatului 
era vecin cu tatăl fetei. Numai gardul îi despărțea. Tatăl 
băiatului a plecat odată de acasă, băiatul a ieşit şi el cum a 
putut până la poartă, s-a uitat în dreapta, în stânga, dacă nu 
sunt câini, şi vede că la poarta din stânga iese o fetiță. S-a 
dus spre ea şi a întrebat-o: „Cum te cheamă?” „Achilina”. 
„Achilina, vrei să ne jucăm de-a alesea?” Ea s-a speriat: 
„Ce-o fi asta? Mie nu mi-a spus ce înseamnă alesea”. 
Dintre dumneavoastră cine ştie ce înseamnă? 

Nu ştim. 

Când un copil se ascunde după un copac şi celălalt îl 
caută. Când îl găseşte, spune: Cucu, te-am găsit! Şi-i 
bucurie mare că a găsit. 

V-aţi-ascunselea! 

Ea întâi n-a înţeles când i-a spus: „Vrei să ne 
jucăm?” El când i-a spus: „Te ascunzi după copac”, ea s-a 
ascuns. El, când a găsit-o, bucuria a fost aşa de mare, că ei 
i-a plăcut jocul. A doua zi, când a văzut ea că el nu vine, a 
venit ea la el. Şi aşa au venit, de la doi ani până la şapte 
ani, mereu, unul la altul. La şapte ani, învăţătoarea i-a pus 
în aceeaşi bancă, dacă a văzut şi ea că erau prieteni. După 
şcoala primară, au făcut şcoala profesională de croitorie, i- 
a pus la un loc. El când s-a dus la armată, ea a rămas la 
croitorie, la confecții. Când a venit din armată, a spus: 
„Tată, uite, am terminat stagiul militar, am venit acasă...”, 
dar taică-său, cam ironic: „Dar tu întâi ai venit la mine sau 
întâi te-ai dus la vecină?” „Cum să mă duc la vecină fără 
ştirea ta?” „Hai, du-te! Hai, nu mai umbla cu fofârlica!” S- 
a dus acolo şi ce-a văzut? Ea, în lipsa lui, i-a făcut 
costumul cel mai frumos, costum național cu cusături, 

costum național, dar cel mai frumos din comună, atât l-a 
îmbunătățit în fiecare zi... Şi el când i-a spus: „Frate, uite 
ce-a făcut Achilina ta, să ştii că n-a pus numai bumbac, a 
pus şi inima ei, să fie acolo”. S-a pomenit la Starea civilă, 
la cununie, au avut mai mulți copii, pe urmă, na! Au trăit 
amândoi până la 96 de ani — deci, cât au trăit împreună? 

94 de ani!!! 

Deci, la matematică văd că te pricepi! Să vedem 
dacă te pricepi mai departe. În viaţa lor de 94 de ani, 
niciodată nu s-au contrazis. Niciodată nu s-au contrazis! 
Ori el, ori ea, dacă spuneau: „Hai să facem aşa!”, zicea: 
„Dacă spui aşa, aşa facem!” N-a contrazis, să spună: „Nu, 
facem mai bine altfel!” Ea a murit la 96 de ani. Ea a venit 
— Învierea era foarte devreme — se întâmplă să fie şi-n 
aprilie, nu? Şi atunci încă nu se dezgheţase pământul, ea a 
stat la Înviere până dimineaţa, n-a plecat cum pleacă 
acuma toţi tinerii după Înviere acasă. A stat toată slujba, 
până dimineaţă. Când a venit acasă, era obosită, s-a aşezat 
pe pământ, care nu era încă dezgheţat, a adormit cu ceafa 
pe pământ, a avut o boală care dă dureri îngrozitoare — 
meningită, a murit. El a mai trăit încă două zile, până în 
ziua înmormântării. În viaţa lor nu s-au contrazis 
niciodată. Deci, omul dacă vrea, poate să facă rai sau iad 
pe pământ. 


Despre morți şi judecarea sufletelor 


Cum este sufletul judecat, părinte? La judecata 
particulară, cum este judecat sufletul? Sunt acele vămi ale 
văzduhului? 

Da... orice gândeşte, orice vorbeşte omul, orice face, 
în fiecare clipă, e scris în cartea vieţii. Totuşi, abia la 

Judecata de apoi, Mântuitorul va hotărî, adică va face 
bilanţul, cât e minus, cât e plus. V-am spus: şi la Ştefan 
Vodă, şi la ceilalți, aşa s-a făcut, câte a făcut păcate, cât 
bine. Deci, Dumnezeu hotărăşte dacă ai făcut mai mult 
bine decât rău. El hotărăşte locul, spune: „Mă duc înainte, 
să vă pregătesc loc la fiecare”, nu? De aceea, după moarte, 
încă trei zile, sufletul — aşa spune Biserica noastră — încă 
este în preajma trupului şi a celor ai lui, care sunt părinţi 
sau copii sau frați sau rude sau cine ce are, unde moare. 
Abia pe urmă sufletul merge în locul în care hotărăşte 
Dumnezeu, nu definitiv, ci până la Judecata de pe urmă, în 
locul provizoriu. Nu există ce spun catolicii, purgatoriu, ci 
Dumnezeu ştie fiecare unde trebuie să meargă. Sunt şi lo- 
curi necunoscute nici de Sfinţii Părinți, unde, de exemplu, 
sunt acuma Ilie, Enoh, nu? Spune Psalmistul David: Hotar 
a pus şi nu-l vor trece, nici se vor întoarce să acopere 
pământul, ci numai atunci când va vrea Dumnezeu, când 
va fi războiul între bine şi rău, adică între diavoli şi oa- 
menii îndrăciți împotriva ortodocşilor, iar de cealaltă parte 
vor fi îngerii lui Dumnezeu, şi Ilie şi Enoh şi toţi. Spune 
Scriptura că vor ucide şi pe Ilie...” Atâta ştim, atâta 
spunem. 

Părinte, cei bolnavi de cancer, cei cu defecte 
trupeşti... 

„... la înviere nu va mai fi niciun defect. La înviere, 
toți vor învia cu trupurile întregi, aşa cum a vrut 
Dumnezeu să-i nască. Nici măcar [probleme] genetice nu 
vor fi, nu numai accidente sau... Vor fi întregi, întregi, 
întregi! Şi nu numai atât. Spun Sfinţii Părinţi că vor fi ca 
un fel de tineri, deci în culmea puterii. 

Parastasul cum îi ajută pe morţi, părinte? Slujbele 
de pomenire? 

Păi, e clar, nu? Unde nu este durere, nici întristare, 
nici suspin, ci viață, fericire fără sfârşit. 

De ce mai au nevoie de parastas, atunci? 

Păi, rugăciunile rudelor şi ale prietenilor şi ale altora 
şi ale Bisericii ajută foarte mult, aşa cum, atunci când cei 
patru prieteni l-au dus pe paralizat cu pat cu tot, au spart 
acoperişul şi i-au dat drumul în faţa Mântuitorului. Pentru 
rugăciunile celorlalți, Dumnezeu l-a vindecat pe cel 
paralizat, că acela nu se ruga. Deci, rugăciunea... mult 
poate rugăciunea dreptului care se face pentru alții. De 
aceea, rugăciunea Maicii Domnului e cea mai primită. De 
aceea spune: „Ocrotitoare neînfricată, neînfruntată, ceea ce 
eşti bună”, nu? Să primească rugăciunile — „întăreşte viața 
de obşte a creştinilor, mântuieşte pe cei ce i-ai rânduit să 
conducă şi Biserica şi pe toți creştinii şi dă biruinţă din 
cer, ceea ce eşti una, unica, cea mai binecuvântată! Că 
mult poate rugăciunea dreptului, fiind cea mai dreaptă, 
rugăciunea ei este cu totul de ajutor. Orice cere ea, 
Dumnezeu împlineşte, că ea cere numai ceea ce e de folos 
pentru mântuire, nu altceva. 


Despre copiii avortaţi 


Părinte, în România s-au făcut 18 milioane de 
avorturi, în ultimii 17 ani. 

Am întrecut alte ţări ca proporție. 

Cum se poate ispăşi asta? 

Domnii medici sunt urmaşii moaşelor lui Faraon, 
care îi ucideau pe pruncii evrei de sex masculin, care 
puteau să devină preoți sau leviţi. Deci ei, pentru că au un 
bănuț mai mult la avort, fac ceea ce au făcut moaşele lui 
Faraon, care în Vechiul Testament era socotit cel mai bun 

executant al diavolului. Mântuitorul spune clar: femeia 
care avortează nu face numai păcatul uciderii, ci pentru cei 
avortaţi n-au voie să se roage nici preoții, nici tata, nici 
mama, nici nimeni, pentru ei, v-am spus: sunt în rezervația 
lui Dumnezeu. Deci, nu numai că l-a omorât, i-a tăiat şi 
posibilitatea de mântuire, că cine se va boteza se va 
mântui, cine nu, spune Mântuitorul, nu! Pentru copiii 
avortaţi nu are voie să se roage Biserica — nici pentru 
poliție, nici preoții, nici nimeni, nimeni nu are voie să se 
roage pentru ei, pentru că sunt în rezervația lui Dumnezeu. 
După cum pădurile noastre, pe timpul lui Dragoş Vodă, 
erau pline de zimbri, acuma zimbrii sunt numai într-o 
rezervaţie, nu? Aşa Dumnezeu şi-a rezolvat problema 
copiilor avortați, să rezolve El, nu vlădicii, nu patriarhii, 
nu preoții, nu părinţii, nu... numai El. 

Acuma, toţi creştinii trebuie să ne rugăm pentru 
viitorii creştini. Mântuitorul a spus aşa: /erusalime, 
Ierusalime! Cât am vrut Eu să-ţi adun fiii şi fiicele, cum 
îşi adună o cloşcă puii sub aripi. Una, că-i încălzeşte, a 
doua, că-i ocroteşte de ulii, sau de ţarcă, de coţofană, 
codobatură sau cum îi spune... care mănâncă puii, nu? A 
treia, nu numai că le asigură toate posibilităţile ca să 
ajungă la hrană, ea le spune din plisc că „E ora de 
mâncare, puilor”. N-aţi fost la ţară? Nu ştiţi? 


Da Vinci şi Cina cea de Taină 


Ce părere aveţi despre tabloul lui Leonardo da 
Vinci, Cina cea de taină? Mulţi spun — ştiţi acea teorie! - 
că acolo ar fi Magdalena, în loc de Ioan, şi că ar face un 
M din litere şi că Leonardo era de părere că Magdalena a 
fost soția lui Iisus... 

Asta nu-i părerea lui Leonardo, ci cei care sunt 
francmasoni transformă şi Sfânta Scriptură, şi Vechiul 
Testament şi Noul Testament... Şi credeți că ceea ce e 
propagat de ei, de către rabinii evrei, Talmudul, mai are 
ceva din Vechea Scriptură în el? Nimic! 


Despre reîncarnare, New Age şi evoluționism 


Învierea va fi şi în trup, nu? Va fi şi în trup, asta 
înseamnă că nu există reîncarnare, de exemplu, nu? 
Pentru că la înviere va fi fiecare cu trupul său. 

Chiar în Vechiul Testament, proorocul Ezechiel a 
avut o vedenie în care a văzut țarina plângerii, unde erau 
mii şi mii de cadavre. El vede că în oase vine Duhul Sfânt, 
le înveleşte în carne şi-n piele, pe urmă începe Duhul 
Sfânt să sufle asupra lor şi fiecare începe să se mişte, 
înviază şi încep să se roage, să-L laude pe Dumnezeu, să-L 
preamărească. Şi noi spunem, în biserică: „Pe Tine Te 
lăudăm, pe Tine Te binecuvântăm, Doamne, şi ne rugăm 
Ție, Dumnezeului nostru!”, nu? Deci, încă în Vechiul 
Testament, Ezechiel vede cum va fi învierea de apoi. Nu 
contează dacă ai ars într-un incendiu, dacă ai căzut din 
avion, te-ai înecat în mare, te-au mâncat fiarele sau... Nu 
contează nimic! Toate vor ajunge la înviere. 

Și atunci cum susțin ei teoria reincarnării? Există o 
teorie a reîncarnării, care este foarte la modă. 

Reîncarnarea e altceva. De exemplu, diavolul s-a 
încarnat în şarpe. Spune Biblia că şarpele era cel mai şiret 
dintre animale. El n-a fost creat de Dumnezeu şiret, a fost 
creat cel mai umil. Dintre toate vietățile, era singurul care 
se târa pe burtă, nu-şi ridica capul, cum îşi ridică leul sau 
vulturul capul sus. Dar când diavolul s-a întrupat în el, 

atunci i-a spus: „Tu eşti cel mai umil dintre toţi, dar tu, 
când vei înşela pe Eva, vei fi domn peste ea, ea îți va fi 
roabă”. Şi ce i-a spus diavolul? „E adevărat că Dumnezeu 
v-a oprit să mâncaţi din toți pomii?” Eva a spus: „Nu, 
numai din unul! Din cel al cunoaşterii binelui şi răului, şi 
în ziua în care vom mânca din el vom muri”. „Nu veţi 
muri, veţi fi dumnezei!” Când a auzit Eva că va fi 
dumnezeoaică — ăsta e specificul femeii, să fie 
orgolioasă... Nu numai împărăteasa care se uita zilnic în 
oglindă, să vadă dacă mai există alta mai frumoasă ca ea — 
deci nu credea că Albă ca Zăpada e mai frumoasă, nu? 
Orice femeie are acest orgoliu, că ea e mai ceva ca toate. 
Eu am fost duhovnic şi la călugări şi la maici. Dacă-i 
spuneam unui călugăr: „Părinte, te rog să nu mai vorbeşti 
în biserică!”, chiar dacă se uita urât la mine, peste juma’ 
de oră se împăca cu mine. Dar maica? Nici peste şapte ani! 
„Să spună la alţii, nu mie! Mie? Mie să-mi spună să tac?” 
Femeia să tacă în biserică? Deci, este specificul lor. Eu nu 
le acuz şi nu le osândesc, pentru că e specificul lor. Dar ați 
văzut că şi Maica Domnului şi toate muceniţele şi toate 
mărturisitoarele au renunţat la orgoliu. 

Ce e mai mare primejdie, părinte: materialismul sau 
mişcarea New Age? Care e mai periculos? 

Materialismul neagă pe Dumnezeu, pe când 
mişcările astea Îl schimonosese pe Dumnezeu mai rău 
decât materialismul şi înşală mai mult. De aceea eu mi-am 
permis să spun că Origen e mai mare eretic decât Arie. 
Dar profesorii de [la] Teologie din Bucureşti vor să-l 
reabiliteze. Şi nu numai pe el... 

Argumentaţi un pic! 

Păi, v-am spus mai înainte: Origen a scris peste trei 
mii de volume. 

Și unele sunt bune, nu, părinte? Unele dintre ele 
sunt bune. 

Da. Rele sunt numai trei capitole, trei fraze: 
apocastasis on panton, adică că la urmă Dumnezeu va 
trebui nu numai să-i ierte, dar să-i sfinţească în ceruri şi pe 
diavoli. 

Acum se vorbeşte şi e foarte la modă un film, 
Secretul. Eu nu l-am văzut, dar mi-au vorbit mai mulți 
despre el — nu ştiu dacă ştiţi şi dacă ştie cineva mai bine 
despre el —, în care se spune, e o doctrină din aceasta 
new-age-istă, în care se spune că trebuie să vrei. Dacă 
vrei ceva cu adevărat, atunci până la urmă, dorindu-ți 
lucrul ăsta foarte mult, lucrul ăsta se împlineşte — orice: şi 
să te vindeci, şi să ai avere, şi orice. Ce pot să le spun? 
Printre colegii mei sunt unii foarte pasionaţi de asta şi ce- 
aş putea să le spun? 

Eu mai înainte v-am spus ceva. Mântuitorul spune 
clar, are două atitudini: „Veniţi, binecuvântaţii Părintelui 
Meu!” şi: „Plecaţi, blestemaţilor, în focul de veci!” Cine 
preface altfel cuvintele Mântuitorului este şi el diavol. 
Pentru că acuma e modern să pui în seama Mântuitorului 
că a trăit cu Maria Magdalena, că are fiu pe Iuda, că face 
cutare — şi filme, şi scrieri şi toate —, deci, e modern pentru 
domnul diavol să publice altceva. 

Serafim Rose — un monah american ortodox — scrie 
că există un plan pentru a se înlocui Ortodoxia cu religiile 
orientale, un plan pus la punct mai demult. 

Da, e adevărat asta, ce spui mata. Constatarea lui e 
corectă. Pentru că n-am îndrăznit să vă spun mai înainte, 
când am vorbit de Andrei Scrima. Principele Indiei a venit 
în vizită [în România] şi l-a cerut să-l dea pe el ca bursier, 
adică pe Andrei Scrima, pentru că era cel mai bun student 
la filosofie la Anton Dumitriu — cel care a scris Logica 

matematică. El s-a dus acolo, s-a lăsat influențat, s-a 
schimbat şi fizionomia lui, ochii lui erau ca ai lui Buddha. 
De câte ori venea la Antim, îi spuneam: „Mata, care 
cunoşti şi creştinismul şi budismul, poți să scrii o carte, să 
arăţi diferența”. 

Să combată, din punct de vedere ortodox... 

Eu cred că am spus clar! Şi el niciodată n-a vrut să 
mă asculte, tot mă trimitea la alții. Şi n-a făcut asta. Dar 
avea nu îndrăzneala, ci obrăznicia să se împărtăşească 
singur, fără spovedanie, adică lua Sfânta Împărtășanie fără 
să se spovedească la duhovnic. Or, părintele Sofian era un 
duhovnic minunat. Dar el n-a vrut să se spovedească, ci 
direct să ia împărtăşania. Şi oricine face asta este al doilea 
Iuda. Deci, sunt mult mai răi ăştia care fac pe creştinii, 
sunt mai răi decât materialiştii, decât ateii. Pentru că şi 
românul spune că cel viclean e mai rău decât cel rău. 

Acum Suntem în Uniunea Europeană. E un lucru 
foarte grav? Sau... 

V-am spus că puteţi să ştiţi dumneavoastră mai bine 
ca mine informațiile externe, dar au poruncit: nici profe- 
sorii de religie, nici părinţii trupeşti, tata şi mama, n-au 
voie să le spună copiilor că Dumnezeu l-a creat pe om. 
Toţi suntem din maimuțe... 

Poate fi împăcat cumva evoluționismul cu creaţio- 
nismul? Se pot concilia cumva? 

Poate fi împăcat numai de Origen. Restul intră în 
păcat. 

Că există o teorie care spune că Dumnezeu a creat 
lumea după un plan al unei evoluţii, al unui progres. 

Mda... Dumnezeu a obosit, săracul, şi a spus: „De- 
acuma, faceţi ce ştiţi voi!” Or, Mântuitorul a fost clar când 
a spus: „Fără de Mine nu puteţi face nimic!” Deci, numai 

conlucrarea cu Dumnezeu. De aceea, Emanoil înseamnă 
cu Dumnezeu... 

Chiar profesori la facultate, de dogmatică... 

Acuma o să avem de ăştia câți vrei! A întrebat chiar 
Sfântul Antonie, odată, pe diavol: „În iad aveţi călugări?” 

Și a zis: Nu! 

„Cum să fie călugări?” „Măi, de ăştia, cum sunt eu, 
cum sunt alţii...” „Ohooo!...” Diavolul a înţeles întâi călu- 
gări adevăraţi. Cum să fie călugări adevărați în iad? Dar de 
ăştia, care au numai sutana sau numai titlul sau numai... 

Părinte, tot despre copii şi lumea de azi. Se întâm- 
plă din ce în ce mai des, în America, dar acum, mai nou, 
şi în Finlanda, ca un copil, adolescent sau chiar mai mic, 
să vină cu puşca şi să omoare colegi şi profesori. De ce se 
întâmplă asta şi cum să facem noi şi ce să facem? Că ne e 
şi nouă frică de ce se poate întâmpla în viitor şi la noi. Ce 
măsuri ar trebui să se ia ca să nu se ajungă la astfel de 
lucruri şi la noi? 

Nu se mai poate face nimic pe plan şcolar. Numai 
acasă, tata şi mama, să nu mai dea nici calculator, nici 
televizor de unde să înveţe violență, şi, în taină, educația 
creştină, cu catehismul. Acuma, catolicii au făcut un 
catehism în care spun că Darwin a avut dreptate. 
Catehism! Catehismul bisericii catolice! V-am spus că 
papii, şi actualul şi fostul, sunt din sinagoga satanei, şi îl 
admit pe Darwin, admit pe Marx, pe Engels, pe toți jidanii 
care i-au distrus pe creştini şi care au afirmat că Ortodoxia 
are numai vreo două crâmpeie din adevăr şi i-au dat 
anatemei pe ortodocşi... 


Despre ecumenism 

Acum ateismul a luat forma New Age-ului, de 
exemplu. 

Da, acuma ceea ce-a spus părintele Dumitru Stă- 
niloae văd că s-a împlinit. Erezia secolului spune că vrea 
să respecte tradiția ortodoxă şi să asculte de maimuţoii 
care conduc Europa. 

Ce diferenţă e între ecumenism şi dialog? 

Măi, omule, eu cred că mata ştii mai bine ca mine ce 
a spus părintele Stăniloae, nu? 

[Că e erezia tuturor ereziilor. ] 

Hai să vă spun de ce invoc numele lui. Nu zile, nu 
săptămâni, ci luni întregi, în ultima parte a vieții lui, eram 
mereu prezent la el. Nu numai pentru rugăciuni, Sfântul 
Maslu, ci spunea toate necazurile. Şi pe el l-au jignit mulți 
oameni, Şi călugări... Aţi auzit de Ghelasie de la Frăsinei? 
Am la mine ce mi-a dat părintele Dumitru Stăniloae, o 
scrisoare în care îl face în tot felul: „Cum îndrăzneşti 
dumneata să spui că eu nu scriu clar şi nu înţelegi ce spun 
eu despre Hristos? Hristos mă admiră şi dumneata nu mă 
admiri. Ai să vezi că Dumnezeu o să te pedepsească!” O 
am la mine scrisoarea. Deci, ca şi alţii, au făcut ceea ce nu 
era de acord părintele Dumitru. L-au atacat, l-au ponegrit, 
l-au duşmănit... 

Credeţi că vor impune aşa repede şi în celelalte 
biserici întâlniri cu co-slujire cu ereticii? 

Mântuitorul spune aici aşa: anul, luna şi ziua când 
antihriştii vor da ordine nu le ştiu nici îngerii, nici Fiul, 
numai Tatăl. Păi, atunci, de ce mă întrebi pe mine? Dar 
mata n-ai spirit de observaţie? Am observat că ai. Nu vezi 
că diavolul şi-a pierdut răbdarea şi schimbă toate lucrurile 
mai vertiginos ca înainte? 

Mă gândesc că, dacă va fi aşa, cei care cunosc 
pericolul nu vor mai accepta să se împărtăşească, că 
acolo... nu va mai fi Hristos! 

Măi, omule! Asta depinde de fiecare individual, nu 
depinde de patriarh, nici de mitropolit, nici de episcop, 
nici de duhovnic. Am spus, cine vrea, să fie ceea ce a spus 
Mântuitorul lui Fotini: în duh şi-n adevăr poate să facă, nu 
în public. 

Mântuitorul a spus că porţile iadului nu vor triumfa 
asupra Bisericii. Deci Biserica nu va fi biruită, totuşi. 

Păi nu va fi biruită. Mata ce înţelegi prin Biserică? 
87% creştini în România? Numai aceia care se spovedesc, 
care-s smeriți, care țin adevărul. Deci, în taină. 

Părinte, totuşi, Dumnezeu va ridica şi dintre 
membrii Bisericii un conducător... 

Nu, nu, nu! Nu-i duhovnic mare acela care dă 
interviuri, care-i filmat, ci acela care, ca părintele Macarie 
de la Pasărea, n-a dat niciodată interviuri, nu s-a lăsat 
fotografiat, smerit... Acela a fost duhovnic adevărat. 

Acela, într-adevăr. Oamenii au nevoie şi de un 
cuvânt de învăţătură, părinte. Oamenii au nevoie şi de un 
cuvânt de folos. 

Au nevoie... Eh, uşor de dat sfaturi! Mai bine ar fi să 
dau exemplu de viață smerită. 


Iudeii şi răstignirea lui Hristos 
V-am povestit mai multe faze din viaţa mea, când 
am fost nedreptăţit, persecutat, şi persecuția a venit mai 


ales din partea securiştilor comunişti. Cei care i-au inspirat 
pe comunişti au fost Marx şi Engels, amândoi de origine 

evrei. Cei care L-au persecutat pe Mântuitorul, la fel, erau 
arhierei, cărturari, farisei evrei. 

Dar şi apostolii tot evrei erau. 

Da, ai dreptate! Şi mă bucur că ai făcut această re- 
marcă. Deci, atunci când L-au condamnat pe Mântuitorul, 
poporul evreu s-a împărţit în două. În antichitate, toate 
popoarele erau idolatre. Toţi credeau în zeități, în idoli, în 
draci. Poporul de rând păgân nu făcea atâtea păcate câte 
făceau zeii. Jupiter trăia cu o viţică, nu? Făcea dragoste... 
Venera, cu toate... medicii de atunci au spus că toate bolile 
venerice vin de la Venera. Mercur înşela mai mult ca 
oricine. Numai oamenii săraci făceau mai puţine păcate. 
Trebuia să muncească pentru mâncare, pentru toate, şi-n 
timp ce munceşti nu faci atâtea păcate ca atunci când eşti 
bogat şi liber sau comandant şi zeu. Singurul popor care 
credea într-un Dumnezeu adevărat, unic, era poporul 
evreu. Această credință într-un singur Dumnezeu era 
simbolizată prin catapeteasma templului. Catapeteasma 
templului nu era cusută, nu era țesută din două bucăţi 
diferite. O singură țesătură — unicat, unicat, unicat! Vă rog 
să înțelegeți toți: catapeteasma templului simboliza 
credinţa într-un singur Dumnezeu! Nu în zeități, în idoli, 
în mai mulți! La răstignirea Mântuitorului ştiţi ce s-a 
petrecut, nu? Toţi creştinii ştiu că s-a întunecat soarele, 
pământul s-a cutremurat din temelii — nu ca la Vrancea, de 
gradul 7 sau ştiu eu care! —, pietrele s-au despicat, multe 
fenomene cosmice, nu? Dar cel mai important este că 
această catapeteasmă s-a sfâşiat, s-a rupt în două. 
Apostolii, femeile mironosițe şi, două mii de ani, toți 
mucenicii, toți mărturisitorii, toți drepții, şi cler şi ne-cler, 
au mers după Hristos, iar ceilalți au mers împotriva lui 
Hristos. E clar? 

Da! 

Şi dacă e împotriva lui Hristos, cu cine au mers? 

Cu diavolul! 

Cu diavolul. În limba latină, a lucra se cheamă ago, 
agere. Cei care lucrau împotriva lui Hristos au format 
sinagoga satanei. Această sinagogă a satanei a vrut nu 
numai — şi a reuşit! — să-L omoare pe Hristos, deşi toți 
spuneau: „Noi n-avem voie să omorâm pe nimeni! Dar tu, 
Pilate, dacă nu-L omori, noi te spunem Cezarului de la 
Roma că tu ţii cu Regele iudeilor — aşa-numit, pe cruce era 
INRI, nu? lisus Hristos, lisus, Regele iudeilor, nu? — şi, 
atunci, împăratul o să te omoare. Aşa că noi n-avem voie 
să omorâm, dar tu omoară-L!” Orice om logic, dacă vede 
că unu-1 spune: „Eu n-am dreptul să omor!”, dar instigă pe 
altul, ştie că are aceeaşi vină cel care instigă la omor, ca şi 
făptaşul, nu? Aşa am învăţat şi eu la drept. Are aceeaşi 
soartă, aceeaşi pedeapsă, aceeaşi vină cel care îndeamnă şi 
instigă şi sileşte — că l-au silit pe Pilat! Toţi creştinii vă 
aduceţi aminte că Dumnezeu, când a creat lumea, întâi a 
creat cerul cu îngerii şi pe urmă pământul şi, pe rând, 
plante, copaci, animale, păsări, peşti, şi pe urmă pe om, 
nu? Adam şi Eva. Toate cetele îngereşti erau de îngeri, nu? 
Dar unul din ei, care era şeful cetei a doua îngereşti, a 
spus: „Dumnezeu începe să dea porunci.” Îi spune lui 
Adam: „Stăpâniţi toate, faceţi toate, faceţi toate...”, şi lui 
nu i-a convenit. „Atunci unde-i libertatea mea, dacă 
Dumnezeu intervine în ce vreau eu să fac? Să fac eu ce 
vrea El, nu ce vreau eu?!” Şi atunci, dintr-un fel de revoltă 
şi invidie, pizmă şi răutate, şi mândrie — mai ales din 
mândrie vin toate! Din mândrie vin toate relele! Aţi văzut 
că s-au dus la templu să se roage doi oameni, nu? Un 
vameş şi un fariseu. Vameşul, ştiind că are păcate multe şi 
urâte, tot spunea: „Milostiv fii mie, păcătosului!” Nici 
n-avea curajul măcar să ridice ochii în sus, spre altar, spre 

cer, spre Dumnezeu. lar fariseul, mândru! Întâi a spus: 
„Mulţumesc, Doamne, că nu-s ca acest vameş! Eu sunt un 
sfânt, eu sunt drept, eu sunt mult superior lui, mult mai 
bun, mult mai drept, mult mai bun, mult, mult, mult!!! 
Dau zeciuială din chimen, postesc, dau zeciuială din 
chimen!”... Vameşului, pentru că s-a smerit, 1-a fost 
primită rugăciunea şi a intrat în rai. Cel mândru îl 
dispreţuia pe vameş, îl judeca. De aceea, în Postul 
Paştelui, Sfântul Efrem ne învață pe toţi: toți creştinii 
trebuie să spună împreună cu preotul: „Doamne, Stăpânul 
vieții mele, ajută-mă să-mi văd greşelile mele şi să nu 
osândesc pe fratele meu!” Mântuitorul a spus, când a fost 
prinsă femeia adulteră în flagrant delict de adulter, ce a 
spus? Când ei au spus: „Moise ne-a poruncit să o ucidem 
cu pietre!”, a spus: „Cine-i fără păcat să dea cu piatra!” Şi 
atunci ei şi-au dat seama că nimeni nu-i fără păcat. Toţi au 
plecat. Mântuitorul a spus acestea ca om, iar ca Dumnezeu 
a spus mai mult: „Femeie, unde sunt pârâşii tăi?” Pentru 
că Mântuitorul, ca Dumnezeu, ştia ce a gândit ea atunci 
când o duceau la El aceşti farisei. Ea atunci s-a hotărât: 
„Orice mi s-ar întâmpla, eu, nu numai că-mi pare rău că 
am făcut păcatele, dar mă rog la Dumnezeu să mă ierte şi, 
chiar dacă n-o să mă omoare, nu mai fac păcatul ăsta!” 
Dumnezeu ştiind aceasta, Mântuitorul zice: „Unde sunt 
pârâşii tăi? Nici Eu nu te mai osândesc!” E clar? Deci 
pocăinţa, smerenia — prin spovedanie ajungi la cer, la rai, 
ca şi cel care merge să se boteze. Pentru că tâlharul din 
dreapta era pironit şi el, nu? Cu piroane. Şi a spus către 
celălalt: „Acest Drept niciun rău n-a făcut şi uite că e 
chinuit mai rău ca noi! A fost şi bătut, şi răs-bătut, 
desfigurat. Noi numai atâta, răstigniți, n-am fost bătuți 
înainte de asta. A fost bătut mai rău ca noi, deşi n-a făcut 
niciun rău, a făcut numai bine. Noi, însă, pe dreptate 

suntem aici. Nu numai că am furat, ca hoţii: suntem 
tâlhari, înseamnă că am şi ucis!” După ce a mărturisit 
toate, s-a gândit că Mântuitorul e singurul care poate să-l 
ierte şi a spus: „Pomeneşte-mă, Doamne, când vei veni 
întru Împărăţia Ta!” Şi ce i-a spus Mântuitorul? „Azi vei fi 
cu Mine în rai!” — prin spovedanie, prin mărturisire, deci 
fără împărtăşanie. 


Despre intuiţia țărănească 


Eu aud aici ştiri, deşi n-am radio, nici televizor, aud 
ce-mi spun oamenii. Într-o zi a venit un ţăran, zice: 
„Părinte, văd că n-aveţi curent electric aici, n-aveţi 
televizor. Deşi sunt țăran, vă spun eu care-i realitatea: să 
ştiţi că ați scăpat de dracul”. Țăranii au mai bună intuiție 
decât aparatele de radio, nu? 

Au rețelele mai ascuţite. 

Nu! Au intuiţia lor. 


Lupta împotriva lui Dumnezeu 


La ruperea catapetesmei templului în două, apostolii, 
femeile mironosiţe, toți mucenicii, două mii de ani, toți 
mărturisitorii, toți drepţii, nu numai clericii, orice creştin 
care a dus o viață de... care a respectat poruncile lui 
Dumnezeu — din Vechiul Testament, vorbesc — s-au 
mântuit, nu? Toţi ceilalți au format sinagoga satanei. 

Prima dată a pornit Lucifer peste tronul lui 
Dumnezeu, împotriva lui Dumnezeu, numai în fruntea 
cetei a doua de draci. A doua oară, însă, a pornit, s-a unit 
cu domnii zidari — zidari, ăia care fac ziduri — care au făcut 

turnul Babel. Au pus piatră peste piatră, iar pe urmă au pus 
cărămidă peste cărămidă, împotriva lui Dumnezeu şi peste 
tronul lui Dumnezeu. Şi piatra şi cărămida nu e numai cea 
materială. Deci, tot ce făceau şi gândeau şi vorbeau cu alții 
şi tot, era totul împotriva lui Dumnezeu. Adică şi 
împotriva lui Dumnezeu, şi peste tronul lui Dumnezeu. 
Zidar, în limba franceză, înseamnă mason. La revoluția 
franceză, francezii de rând au strigat: Égalité! Fraternite!, 
iar urmaşii celor de la Turnul Babel au strigat: Écrasez! 
Striviţi-L, distrugeți-L pe infamul Dumnezeu, Care nu ne 
lasă o libertate absolută! „Dacă eu, cel mai bun român 
votat de dumneavoastră, vreau să fac parada 
homosexualilor, să nu vie Dumnezeu şi nici Biserica 
Ortodoxă să mă amenințe cu Sodoma!” Cine a înțeles să 
tacă. Cine nu, să întrebe. Deci, nu toți francezii au strigat 
la fel. Numai inițiații, urmaşii celor care au făcut turnul 
Babel, au strigat: „Striviți-L, distrugeți-L pe infamul 
Dumnezeu, Care nu ne lasă să avem o libertate absolută, 
adică libertinaj!” 

Deci ei ÎI ştiau pe Dumnezeu. 

Ştiu că dintre dumneavoastră, chiar cei care sunteți 
la un metru de mine, mă socotiți duşman al lor. Pentru că 
v-am spus ieri că Dumnezeu spune: Iubeşte pe vrăjmaşul 
tău! Şi eu am spus: „Eu înţeleg să iubesc pe vrăjmaşul 
meu, nu pe vrăjmaşul lui Dumnezeu”. Astăzi, însă, am să 
vă vorbesc ce simt şi cred eu, mai mult decât am spus ieri. 
La Liturghia de astăzi, şi toate Liturghiile care se fac de 
ortodocşi, pe tot globul pământesc, se spune aşa: Pentru 
cei chemați [să intre în Biserica lui Hristos], trebuie să ne 
rugăm noi, creştinii. Şi ce să ne rugăm? Întâi, ca 
Dumnezeu să-i înveţe cuvântul adevărului. Înţelegeţi? Să 
le descopere Dumnezeu Evanghelia dreptăţii. Evanghelia 
dreptăţii înseamnă a credinței, a nădejdii şi a dragostei. 

Deci, şi dragostea. Dumneavoastră sunteți mult mai 
informaţi ca mine, că eu, fiind şi orb, şi noi aici nu avem 
nici televiziune, nici ce aveți dumneavoastră, aparate de 
informație, sunteți mai informaţi ca mine. Dumnezeu le-a 
spus evreilor: „Vă scot din pământul ăsta, vă dau pământ 
mai bun, unde va fi lapte şi miere”, nu? Dar ei, faptul că 
Dumnezeu le-a spus „vă dau”, l-au transformat în „îl luăm 
noi!” Dumnezeu le-a dat tot ce a promis, dar ei continuă 
să-şi ia. Şi cel mai bine poți să iei când privatizezi tu. Nu 
spun numai cuvântul „privatizat”, dar înțelegeţi prin el 
totul. Şi, în curând, oricine va fi numit „fundamentalist”, 
evreii au dreptul să-l distrugă şi pe el şi averea sa. Aţi 
auzit despre fundamentalism, nu? Ştiţi definiția voi. Cine 
nu acceptă ce spun acuma e fundamentalist, nu? Nu-i fun- 
damentalist? Păi, nu vrei să renunti la... Cei trei tineri din 
Babilon, Anania, Azaria, Misail, când au fost puşi să se în- 
chine la idoli, au spus: „Nu! Noi ne închinăm numai la 
Dumnezeul părinților noştri, strămoşilor noştri! Doamne, 
Părinte al părinţilor şi al nostru, Tu să fii binecuvântat, nu 
idolii!” Deci, aşa cum au făcut cei trei. „Cât am vrut Eu 
să-ți adun fiii şi fiicele, cum îşi adună cloşca puii sub aripi, 
să-i încălzească, să-i ferească de ulii şi de orice, să-i apere, 
să-i ocrotească, nu? Şi tu n-ai vrut!” La ai Săi a venit şi ai 
Săi nu L-au primit. ŞI atunci l-a pus pe Saul să predice la 
neamuri, la păgâni. Şi Pavel, din păgâni, i-a făcut creştini. 
Dar tot Sfântul Pavel ştii ce spune? Un lucru minunat, cu 
care-mi permiteți să vă obosesc şi eu. Spune: după ce 
antihriştii (franecmasonii) vor omorî milioane, milioane de 
creştini — pentru că scrie în Talmud: „Pe cel mai bun 
dintre goimi, ucide-l!” —, deci, cei săraci ascultă ce le 
spune Talmudul, nu? Nu-s vinovaţi ei. După ce vor ucide 
mulți... Câţi evrei au fost ucişi la Holocaust? Cât se ştie 
sau cât se spune? 

Opt sute de mii. Alţii zic milioane. Până la şase 
milioane. 

Nu, nu! Cât se spune despre asta, nu cât a fost. 

Se spune că şase milioane. 

Şase milioane. Câţi creştini au omorât evreii în 
Holocaustul roşu din Rusia? 

Treizeci de milioane. 

Nu-i adevărat. Văd că n-aveţi, nu ştiţi numărul 
adevărat. 

Nu se ştie numărul. 

Un fiu de-al unui coleg de-al meu de liceu — se 
cheamă Motrescu, medic — a fost în URSS şi s-a făcut o 
statistică nouă. Rudele au dat toţi date [despre] cum au 
fost ucişi bunicii lor în timpul celălalt, în Rusia. Evreii, 
care aveau cel mai mare cuvânt în guvernul comunist, şi 
Marx şi Engels au fost tot evrei, şi urmaşii lor, adică evreii 
care erau la conducere în Rusia, au ucis nu numai pe 
călugări, pe preoți, pe ţar şi pe ăştia; atâția au ucis, încât a 
trecut de şaizeci de milioane. Acesta a scris o carte, cu 
datele prezente. O găsiţi, este de vânzare cartea. Pe mine, 
însă, nu asta mă interesează. Mă interesează ce a spus 
Sfântul Apostol Pavel: după ce evreii îi vor măcelări pe 
creştini, pe ortodocşi — pentru că în capitolul XXIV de la 
Matei... ia citiți titlurile! 

Dărâmarea Ierusalimului. A doua venire a lui 
Hristos şi sfârşitul lumii. Când va veni ceasul acela? 

Mântuitorul spune aşa: „Cerurile acestea se vor 
schimba, pământul se va schimba, va fi cer nou, dar 
cuvintele Mele, nu!” Spune: „Vor fi strâmtorări, chinuri 
mai mari de când a fost lumea, de când e începutul lumii şi 
până acuma”, vor fi mult mai mari chinurile împotriva 
ortodocşilor, numai pentru că au numele de creştin 
ortodox, nu pentru alt motiv. Nu pentru că vor călca o lege 

a statului vor fi ucişi. Dar e mai important ce spune 
altceva: după ce vor ucide, vor ucide, vor ucide, ei vor 
conduce şi nimeni nu se va putea opune. Dar şi ei îşi vor 
pune întrebarea: ăştia au crezut în Hristos, au fost 
fundamentalişti, noi în ce credem??? Se vor interesa: în ce 
credem noi? Acuma am să vă spun adevărul, ce spune 
Sfântul Apostol Pavel. Dacă Mântuitorul la ai Săi a venit 
şi nu L-au primit, El a pus un apostol nou pentru păgâni. 
Şi asta au făcut Saul şi Pavel, nu? Adică nu şi Pavel, Saul 
a fost pe urmă Pavel. Şi ce spune Sfântul Apostol Pavel? 
Atunci când Dumnezeu le va descoperi adevărul din 
Testamentul Vechi, se vor întoarce la Dumnezeul vechi. 

Amin! 

Dar, citind proorocii şi văzând că şi proorocul cutare 
şi cutare vorbesc că la plinirea vremii Se va naşte Hristos 
dintr-o fecioară... Stai puţin, măi! Noi ce-am prigonit? Şi 
atunci spune Sfântul Apostol Pavel aşa de simplu: Domnul 
lisus Hristos, după ce a înviat pe Lazăr, a intrat în 
Ierusalim aşezat pe mânzul asinei, nu? Asta simbolizează 
— n-a intrat pe bătrâna asină. În Ierusalimul de sus, 
Mântuitorul două mii de ani a intrat pe mânzul asinei, nu 
pe evrei, pe credincioşii evrei, în ceruri. Asina bătrână însă 
a intrat în Ierusalim după mânz. Evreii se interesează unde 
e adevărul vechi. Şi Dumnezeu o să le dea, o să le 
descopere. Şi atunci ei se vor întoarce la prooroci, de la 
prooroci vor ajunge şi la Mesia şi la Fecioară şi la tot. Şi 
spune Sfântul Apostol Pavel foarte frumos, foarte 
frumos... fiți atenți, că n-a spus nimeni aşa de frumos: 
„Moise a spus: Dacă eu nu sunt vrednic să intru în ţara 
sfântă, Doamne, măcar poporul meu să intre!” Deci, 
iubirea de credință şi de neam, de popor, de strămoşi 
Dumnezeu o iubeşteeeeee!!! Pentru că toți m-au acuzat, 
toată viața mea: De ce-ţi iubeşti neamul? lar Sfântul Apos- 

tol Pavel spune şi mai frumos. Mult mai frumos: Atunci ei 
vor crede şi în Mesia şi în Sfânta Fecioară şi în apostoli 
şi-i vor pune pe apostoli în acelaşi rând cu proorocii. Şi 
atunci, cei care s-au rupt de la rădăcina veche, de la rupe- 
rea catapetesmei în două, au mers pe altă cale, împotriva 
lui Hristos, vor reveni la Hristos şi se vor altoi mult mai 
puternic decât s-au altoit domnii creştini prin botez, şi vor 
fi mult mai buni creştini decât creştinii — şi asta eu cred cu 
toată inima, cu tot sufletul, cu toată conştiinţa, că vor fi 
mult mai buni decât domnii noştri care-s botezați şi habar 
n-au de Hristos! Statistica veche de 87% vedeți că e falsă, 
pentru că eu am vorbit asta cu mulți preoți şi i-am întrebat: 
La dumneata în parohie câţi vin la spovadă? 5%, la unii 
4%, n-a trecut de 5% la nimeni. Or, atunci, evreii vor trece 
sută la sută! Şi altoiul va fi mult mai puternic decât au fost 
altoiți păgânii, la rădăcina veche, şi atunci, dacă Dumne- 
zeu îi iubeşte şi-i aşteaptă ca pe fiul pierdut, eu cine sunt 
să nu mă rog: „Doamne, ajută-le, înțelepţeşte-i, luminează-i 
pe fiii celor care au prigonit pe creştini, ca să fie mai buni 
ca noi, să fie creştini adevăraţi, să se mântuiască, să se 
altoiască mult mai bine decât s-au altoit prin botez!” 

De aceea s-a numit poporul ales. 

Da! Aşa că, vreţi sau nu vreţi, vă place sau nu vă 
place, ăsta e adevărul! Odată ce Dumnezeu îi iubeşte mai 
mult, odată ce Pavel îi iubeşte mai mult, odată ce 
Evanghelia îi iubeşte mai mult, noi nu putem să fim de altă 
părere. 


Un prooroc mincinos 


Un eretic a venit la mine şi a spus că e ieromonah — 
într-adevăr, avea barbă şi plete de ieromonah şi ținuta, 

haina. El fusese profesor la seminarul de la Mănăstirea 
Neamţ, a fost preot la Iaşi. Într-o zi, l-a enervat soţia, l-a 
părăsit soția — natural, cu mijloace puţin mai violente, l-au 
prins ăştia şi l-au dus la spitalul de nebuni, la Socola. La 
Socola, întâi l-au închis şi l-au pus în cămaşă de forță. 
Dacă au văzut că nu mai e violent cu cei de acolo, l-au 
scos de acolo şi, dacă au văzut că e liniştit şi se roagă, i-au 
dat drumul. El a venit la Cluj, a spus la arhiepiscopul de 
acolo că-i ieromonah — el era numai preot de mir, nu era 
ieromonah — şi acela s-a bucurat, pentru că la Piatra 
Fântânele tocmai murise starețul — un stareț care a fost şi 
la Sfântul Munte, român şi creştin foarte bun, a murit, şi el 
n-avea cu cine să-l înlocuiască. El a spus: „Dumnezeu mi 
l-a trimis acuma, tocmai în ziua în care a murit acela, să-l 
pun pe el!” El a venit la Piatra Fântânele, a intrat în 
biserică. Oamenii erau adunaţi în biserică că murise 
starețul de acolo şi țineau toţi la el, ţineau la el mai mult ca 
la oricare altul, pentru că el, când au ocupat ungurii două 
sau câte judeţe din Ardeal — ăla comunist, ştiţi asta, nu? 
Armata comunistă a Ungariei a ocupat două sau câte 
judeţe din Ardeal — când au ajuns la el, au spus că ele 
spion pentru apărarea României. L-au condamnat la 
moarte, l-au silit să-şi sape groapa. După ce a terminat 
să-şi sape groapa, se înserase, de-acuma se întunecase bine 
soarele. Au tras în el, el a căzut în groapa făcută de el. Ei 
s-au gândit: „Gata! L-am nimerit ori în cap, ori în inimă, 
nu? Dacă a căzut în groapă... Acuma e seara, târziu. 
Mergem dimineaţă să astupăm groapa.” El nu murise, era 
împuşcat numai în picior. Noaptea, s-a zbătut până ce a 
putut să iasă din groapă, s-a dus la un pădurar care era 
prieten cu el, acela l-a dosit într-o şură cu fân, şi acolo îl 
hrănea, mult timp: cât au stat ungurii, au ocupat ţara, el l-a 
hrănit. Când a ieşit de acolo, ungurii plecaseră. El a 

revenit la biserica pe care el a clădit-o — nu era acolo 
biserică în sat, el a clădit-o cu ajutorul oamenilor 
credincioşi. Dar oamenii credincioşi au pus numai temelia, 
pentru că acolo era piatră multă, şi au făcut din bârne de 
lemn biserica, cum fac ardelenii. Dar, la acoperiş, unii au 
spus: „Să nu mai punem şindrilă sau șiță, să punem tablă!” 
Dar bani n-avea nimeni. Nu înţeleg de ce n-au bani ăştia 
din Piatra Fântânele dacă vând casă, miel poţi [să dai] cam 
cât e valoarea mielului... N-aveau bani. Şi atunci el a scris 
tatălui, care era într-un sat din regiunea Bacăului: „Iată, 
când eram eu elev la seminar, mi-ai spus că o să-mi dai 
două hectare. Te rog, dă-mi două hectare!” El le-a vândut 
şi a cumpărat tablă pentru biserică. Aşa că nu numai 
munca şi tot ce a făcut, ci şi banii de acoperiş i-a dat el. Şi, 
când venea la el un pelerin, atât de mult se ocupa de el, 
încât un profesor universitar, care a părăsit Bucureştii 
pentru câteva luni, a spus: „Eu nu mai vreau să am nici 
ziare, nici radio, nici nimic, vreau să mă reculeg aici, la 
dumneata!” L-a primit acolo şi l-a hrănit. Şi acela, când a 
văzut ce a făcut — nu numai biserica, a făcut şi o şcoală... 
Până la facerea şcolii, el îi chema pe toţi copiii din comună 
— toţi! — şi-i făcea să înveţe să citească, să scrie, să înveţe 
matematica, fizica, igiena şi toate. Şi ăla, când a văzut — că 
era profesor universitar, prieten cu ministrul 
învățământului —, a scris ministrului învățământului ce 
face ăsta, pe profesorul, pe învățătorul, şi acela i-a dat 
ordin scris că poate să dea şi diplome de absolvire. 

Aproape ireal pentru noi!... 

Da. Şi multe lucruri care ni se par ireale, dar sunt şi 
oameni pe care Dumnezeu îi ştie. Eu nu l-am cunoscut 
niciodată, dar ştiu toate astea pentru că am fost numit 
acolo după moartea lui — nu imediat după moartea lui, ci 
după ce m-a chemat vlădicul să-l combat pe ereticul cela 

care s-a dat drept ieromonah. Acela spunea că e mai mare 
decât loan Botezătorul, ca prooroc; în fața lui, merge 
evanghelistul Ioan; în spate, Matei; lateral, ceilalți doi 
evanghelişti, şi atuncea, având şi nişte bănuţi, a pus şi 
nişte cântăreți să-i cânte nişte osanale. Or, ciobanii de la 
Piatra Fântânele zic: „Dacă ăsta-i sfânt, ne bucurăm că a 
venit la noi”, că dacă celălalt a murit, a venit un sfânt, nu? 
Şi ăsta a început să le predice de sfârşitul lumii, aşa cum 
v-a predicat şi un handicapat, aici, şi, el fiind prooroc 
mare, trebuie să-l cinstească pe el toţi. Deci, avea de toate, 
afară de smerenie, nu? Când am intrat în biserică, au venit 
chiar babele la mine: „Te pupă mă-ta rece! Te ling iepurii 
mâine de dimineaţă rece” — era iarnă —, „dacă vii să ne 
alungi pe sfântul ăsta, pe proorocul ăsta, înseamnă că 
dracul te-a trimis!” 

Poporul e naiv... 

Or, eu ce m-am gândit? Măi, ăştia-s dârji, urmaşii 
dacilor. Şi atunci, ce-am făcut? Dacă mă duc între dânşii şi 
nu mă primesc în biserică, m-am dus de la casă la casă cu 
Noul Testament şi le-am arătat la toți că a spus 
Mântuitorul că loan Botezătorul e cel mai mare prooroc, 
după el nu mai poate să mai vină nimeni ca prooroc, 
degeaba am făcut asta. Ştiţi ce mi-au spus oamenii? „E 
falsă Scriptura ta!!” M-am dus la Bucureşti, am luat şase 
ediții de Biblii din vechime, chirilice, şi aşa, cu timpul, am 
început să-i conving. Foarte greu, dar i-am convins. Şi 
atunci, vlădicul a avut curajul să vie cu un mic vicleşug. A 
zis: „Părinte Zamislicu — aşa se chema, Zamislicu —, uite 
ce e: aici e o biserică de lemn, cu oameni puţini, săraci. Eu 
te pun stareţ la o mănăstire mare, mare, mare, cu mulți 
credincioşi, care să te cânte, să te osaneze...” Şi el a 
acceptat. L-a dus la o moşie mare. Între timp, episcopul a 
anunţat autoritățile că ăsta nu-i ieromonah, ci fost popă 

răspopit, că soția l-a pârât că a bătut-o şi a fost la spitalul 
de nebuni, şi atunci autoritățile — era o lege că dacă 
săvârşeşti slujbă la biserică şi tu nu eşti preot, intri sub 
cadrul acestei legi, nu? — l-au arestat, dar nu l-au ținut 
mult, că i-au dat drumul, pe urmă. Ca şi ceilalți, care au 
văzut că nu-i violent, nu face alte rele. Şi atunci am intrat 
eu slujitor aici şi i-am dumirit pe oameni cum trebuie... 


Despre apostazia contemporană 


Trăim în vremuri în care... Ştiţi mai bine! 

Trăim în vremurile tiraniei lui antihrist. N-a început 
de-acuma. A început în faze mici. Prima dată, când 
Lucifer s-a răsculat împotriva lui Dumnezeu din mândrie, 
nu din alte motive. A vrut să fie nu ca Dumnezeu, ci mai 
sus ca Dumnezeu. A vrut să fie mai liber decât a dat 
Dumnezeu libertatea. Dumnezeu a spus că cine cunoaşte 
adevărul va fi liber. El a vrut libertate absolută, să nu 
restrângă Dumnezeu nici din ce pom să mănânce. Că 
Dumnezeu, înainte de a da cele zece porunci, a dat şi 
porunca restrângerii unei libertăți absolute. Or, Lucifer a 
vrut libertate absolută, să nu asculte de Dumnezeu. 
Dumnezeu de la început a spus [omului]: „Din toate 
roadele pomilor gustaţi, numai din cel al cunoaşterii 
binelui şi răului — şi răului! —, nu!” Or, el nu poate suporta 
asta, antihristul, să fie restrânsă libertatea absolută. Un 
contemporan de-al nostru, pe care-l iubiți foarte mult — el 
spune că-l iubiţi, eu nu ştiu! El spune că-l iubiți, dovadă că 
l-ați votat, spune: „Eu vreau libertate absolută! Când fac 
parada homosexualilor, să nu vie nici Dumnezeu, nici 
Biserica, nici nimeni să mă oprească să fac parada 
homosexualilor!” 

Prima dată, v-am spus şi repet, Lucifer s-a sculat 
numai cu ceata lui, a doua ceată, împotriva lui Dumnezeu. 
A doua oară, s-a aliat cu oamenii care au făcut turnul 
Babel. Turnul Babel: împotriva lui Dumnezeu, peste 
tronul lui Dumnezeu! Întâi au pus piatră peste piatră, pe 
urmă cărămizi peste cărămizi, să treacă mai sus de tronul 
lui Dumnezeu! Şi ei au dorit acelaşi lucru: libertate 
absolută. Urmaşii lor, în revoluţia franceză, au strigat: Noi 
vrem libertate absolută — deci, ecrasez! Striviţi-L, 
distrugeți-L pe infamul Dumnezeu, Care spune: Nu minți! 
Nu desfrâna! Nu ucide! Nu! Nu! Nu! 

Poruncile, da... 

Asta nu e libertate absolută: „Nu desfrâna, nu ucide, 
nu minţi...” Dumnezeu vrea ca tot ce dobândim să 
dobândim prin muncă: „În sudoarea feţei veţi mânca şi 
pâinea” şi orice... 


Despre vindecările înşelătoare 


Părinte, revenind la problemele lumii de astăzi, 
poate să lipsească Dumnezeu dintr-o vindecare? Poate să 
se facă o vindecare unde să nu fie Dumnezeu? 

Dumneata ce profesiune ai? 

Profesor de religie. 

De religie... Dintre dumneavoastră cine ştie să 
conducă maşina? 

Dumnealui. Și maica. 

De ce, dacă vrei să cumperi de la farmacie ceva, ai 
voie să opreşti la farmacie un minut, cât intri şi ieşi, să 
cumperi medicamentul? 

Păi, dacă e interzis, n-ai voie. 

Păi, acuma, pentru un minut... 

Nu, după noul cod rutier, n-ai voie. Dacă pe strada 
aia e interzis, nu se mai poate. Dacă pe strada aia e voie, 
poți să opreşti. 

Dar sunt atâtea maşini lângă farmacie, nu? 

Da, da. 

Şi intri într-un loc unde nu e altă maşină, nu? 

Da. 

Dumnezeu face la fel. Dacă o inimă sau maşină, un 
suflet nu-i ocupat de diavolul, El intră. Dacă-i ocupat, nu 
poate să intre. 

Sunt atâtea terapii complementare, părinte. 

Sunt. Dar şi diavolul face minuni. Şi spune 
Mântuitorul, Domnul nostru lisus Hristos, în Matei 24, că 
antihriştii vor veni în epoca modernă, unde tehnica a ajuns 
la o perfecțiune neobişnuită, se fac numai convorbirile 
telefonice prin satelit, se vor face proiecții şi alte minuni 
care vor păcăli toți gură-cască, chiar din cei aleşi. De 
aceea, trebuie să fim atenţi, că vor veni mulți prooroci 
mincinoşi şi hristoşi mincinoşi şi vor face minuni. Vă dau 
un exemplu naiv şi o să mă înțelegeți mai bine. Un sectar 
spune unui bolnav: „Vezi că tu ai fost la biserica ortodoxă 
şi nu te-au vindecat popii. Vino la noi, că noi ne rugăm 
toată comunitatea, şi-ai să vezi că te faci bine”. Deci, 
diavolul îi ajută dacă îşi părăseşte credinţa. Însă aparent! 
Nu mai simte durere, nu mai simte amețeli, nu mai simte 
cutare, dar cade în altă stare şi dă vina pe necazuri şi 
ajunge la deznădejde, la sinucidere. Şi dă vina şi pe 
Dumnezeu. 

Aţi scris o carte despre semne, minuni şi vindecări 
paranormale, împreună cu ieromonahul Mihail. 

Da, am scris. 

Despre yoga ce ne puteţi spune, părinte? 

Acelaşi lucru pe care vi-l spun şi alții. 

Și radiestezia? 

Este tot, tot, tot, numai de la diavol. Şi yoga, şi 
radiestezia... 

Și homeopatia? Şi acupunctura? 

Nu, eu am încredere în medicina clasică, şi 
Dumnezeu la fel. Dumnezeu îndeamnă să mergi la medic, 
când eşti bolnav, dar nu la ăla care vindecă cu formule şi 
cu ştiu eu ce pase şi cu ştiu eu ce medicamente, nici măcar 
astea naturiste. 

Dar nu erau tot din plante, la început? 

Nu, astea naturiste nu pot să-ți facă rău, dar ideea că 
numai acestea te salvează nu e de la Dumnezeu. 

O formă de vrăjitorie este bioenergia, radiestezia. 

Da, da. Şi toate influenţele din Extremul Orient, şi 
yoga, şi toate astea. 

Dar ei se pretind ortodocşi. Claudian Dimitriu, 
dacă-l ştiţi... Aţi auzit de Claudian Dimitriu? 

Nu numai de ăsta. 

Ei zic că sunt ortodocşi. 

Prima dată am auzit de Bivolaru. S-a dat drept 
Dumnezeu şi a spus unor tineri — erau la etajul LX, undeva 
în Bucureşti —, zice: „Uitaţi-vă, eu, ca să vă dovedesc că-s 
Dumnezeu, dacă vă aruncaţi pe fereastră, eu poruncesc la 
îngeri să vă păzească, să nu se lovească de piatră piciorul 
vostru. Voi aruncaţi-vă pe fereastră!” Noroc că nu s-au 
aruncat. Dar el a spus: „Eu sunt Dumnezeu şi eu le dictez 
la îngeri să vă păzească”. 

Acolo înşelăciunea e mai limpede. Dar la radieste- 
zie ei pretind că sunt chiar ortodocşi. Acolo e mai greu de 
sesizat. 

Da. Adică sunt mai camuflați, mai... Şi înşală mai 
uşor, spunând că sunt ortodocşi. 

Da, da, da! Fac vindecări în numele Sfintei Treimi. 

Da... şi unii sectari spun: „Uite, vezi că Biserica ta 
nu-ți ajută? Vino la noi, că ne rugăm noi toți, toți din sectă 
ne rugăm, şi ai să vezi că te vindeci!” ŞI, într-adevăr, acela 
are senzaţia că nu-l mai doare. Pentru că dacă unui om îi 
spui: „Nu te mai doare, nu te mai doare, nu te mai doare!”, 
îl influenţezi, în sensul că nu mai simte. 

Psihic! 

Psihic, da. Ăştia care hipnotizează: „Ai să adormi... 
ai să adormi... ai să adormi...”, până ce asculti. 

Dar, părinte, cum îi convingi că greşesc? Că ei nu 
ascultă! Cum îi convingi că sunt în erezie? 

La mine au venit mulți, chiar mulţi, care mi-au spus 
ce-a făcut Bivolaru. Şi mi-au spus că multe lucruri au 
ascultat. După ce s-au lepădat, i-am primit ca fii duhovni- 
ceşti, însă le-am pus condiţii grele, foarte grele. Că e mai 
mare păcatul ăsta, când crezi că altul e dumnezeu, nu? 

O persoană care a făcut yoga poate fi hirotonită, 
Chiar dacă se întoarce? 

Da... oricine se leapădă... aşa cum la botez spui: Mă 
lepăd de satana şi mă unesc cu Hristos, aşa oricine se 
leapădă de diavol — nu? —, şi se uneşte pentru veşnicie cu 
Hristos, şi nu numai că nu mai crede, nu mai face nicio 
practică şi nu mai... 

Da, tocmai asta este problema, că voiam să vă 
întreb, că poate... Am văzut la cineva, am văzut un caz aşa 
şi... Cum să zic eu? Încă manipulează, încă... cum să zic? 
Se foloseşte, practic, de taina Sfintei Spovedanii pentru a 
manipula, ca nimeni să nu... să nu iasă... 

Atunci, nu. Dacă el numai teoretic s-a lepădat şi 
practic nu, atunci nu. Cunosc şi eu un preot care are lipsă 
ceva la degete, care deschide cartea... Nu s-a lepădat decât 
spunând că s-a lepădat, dar, în practică, el face tot ce-i 
spune diavolul. 

A recidivat. Combină. Anumite reminiscențe de 
acolo, cu spovedanie şi cu... De aceea şi interzice celor 
care se spovedesc la el să meargă la alți duhovnici. 

Da, e adevărat ce spuneți. V-am spus şi de ăsta care 
are ceva lipsă la degete... Deschide cartea, spune viitorul şi 
interzice să mergi la alți duhovnici. 


Despre smerenie 


Înainte de răstignirea Mântuitorului, a venit la El 
soţia lui Zevedeu, Maria, fiica lui Cleopa, mama lui Iacov 
şi loan. Mântuitorul, când Se retrăgea să Se roage în taină 
în grădina Ghetsimani, lua numai trei persoane cu El: pe 
Petru, pe Iacov şi pe loan. Iacov şi Ioan erau feciorelnici 
nu numai cu fapta sau cu vorba: nici măcar cu gândul n-au 
greşit. De aceea, mama lor, care i-a observat că ei sunt 
feciorelnici, curaţi, curaţi, de mici copii şi până la vârsta 
aceea mare, a îndrăznit să spună Mântuitorului: „Vreau ca 
în Împărăţia Cerurilor să fie cei mai apropiaţi de Tine, în 
dreapta şi în stânga Ta!” — în Împărăţia Cerurilor, da? 
Mântuitorul i-a întrebat: „Ei, de ce vă certaţi pe cale?” Şi 
ei au spus sincer: „Cine să fie mai mare în Împărăţia 
Cerurilor”. Ei se bazau pe faptul că sunt feciorelnici. Şi 
erau. Erau! Dar cea mai mare virtute pentru Împărăția 
Cerurilor nu este curăţia, ci este smerenia. Or, când tu te 
socoți mai vrednic decât toţi pentru Împărăția Cerurilor, 
nu-i smerenie. Există o mândrie care-i cu dispreţ şi alta 
care-i fără dispreţ. Ei nu îi dispreţuiau pe alţii, numai pe ei 
se socoteau mai curaţi, mai feciorelnici. La crucea 
Mântuitorului erau trei Marii: Maria Magdalena, Maria lui 
Cleopa, adică soția lui Zevedeu, mama lui Iacov şi loan, şi 
Maica Domnului. Maica Domnului nu se supără niciodată 

dacă o pui ultima — atât e de smerită! Şi Maica Domnului 
plângea, cu cea mai mare durere posibilă pe lume, că ea va 
fi despărțită de Mântuitorul, prin răstignirea Lui şi moartea 
Lui, nu? Şi se ruga să nu o lase fără fiu. Şi Mântuitorul i-a 
spus mamei Sale: „lată fiul tău”, [arătând] pe loan 
feciorelnicul, şi lui i-a spus: „lată mama ta”, deşi mama lui 
era lângă el. Pentru că mămica lui l-a apreciat foarte bine 
că-i feciorelnic, dar nu l-a învăţat smerenie. Şi atunci, 
Maica Domnului l-a învăţat smerenie, smerenie, smerenie, 
încât, după 40 de zile de la Învierea Mântuitorului, când 
Mântuitorul S-a înălţat la cer, a ales alt apostol, pentru 
neamuri — pe Saul, care a devenit Pavel, care era atât de 
bun apostol, încât Petru le-a spus la ceilalți: „Să-l ascultați 
toți pe Pavel. El e mai luminat decât noi!” Din ce cauză e 
mai luminat? Pentru faptul că a prigonit pe Hristos şi pe 
creştini, s-a smerit, s-a smerit, s-a smerit, încât el singur 
spune: „Nu ştiu, în trup sau fără trup, Dumnezeu m-a 
înălțat până la al treilea cer”. Din cauza smereniei, l-a 
înălțat până la al treilea cer. Dar Maica Domnului atât de 
mult l-a învăţat smerenie pe loan, încât loan a fost ridicat 
de Dumnezeu mult mai sus de al treilea cer, în cerul cel 
mai de sus, de unde a văzut vremurile de acum, în 
apocalipsă. Dar aceste vremuri vor fi înțelese abia după ce 
se vor realiza. Până atunci, cei mai mari teologi nu 
îndrăznesc să spună exact tâlcuirea. E sigilat, e acoperit, e 
pecetluit. Noi nu e bine să discutăm acuma despre 
Apocalipsă, numai v-am spus cum a ajuns el în cerul cel 
mai de sus, pentru că Maica Domnului l-a învăţat mai 
multă smerenie decât a avut Pavel. 

Era şi cel mai iubit de Mântuitorul. 

Da. Nu alintat! Merita iubirea, pentru că era curat şi 
sincer, ca un copil. 

Despre ocrotirea dumnezeiască 


Cum trebuie să ne rugăm pentru lume? Doamne, 
mântuieşte-i pe toți cei din lume — simplu, aşa? 

Simplu! Uitaţi, pe front am avut un soldat care se 
ruga aşa: „Dă, Doamne, bine la toată lumea, dă-mi şi 
mie!” Da, nu-i simplu? 

Da, din inimă! 

Din inimă! 

Și a scăpat? 

Da. Chiar am un caz foarte interesant, uite, vi-l spun 
şi pe ăsta, că e interesant. Între voluntarii de război — eu 
am fost voluntar, am plecat pe front nu chemat —, a fost un 
învăţător din Borşa, comuna Borşa, de lângă Deva. El era 
învățător, s-a căsătorit cu fata morarului — morarul era cel 
mai bogat din sat — şi avea şi un băieţel el, când a cerut să 
fie voluntar pe front. Am plecat un detaşament de 
voluntari, separat de alte regimente. Am luptat sub 
comanda directă a lui Dragalina fiul, fiul eroului. Şi el a 
fost un erou. Şi el ne-a folosit în probleme mai grele, mai 
riscante ale vieții. Chendreanu lon, aşa era numele lui. 
Ungurii comunişti, când au intrat în Ardeal, au cucerit 
două judeţe, nu? L-au prins pe tatăl lui, care a declarat că 
nu-i de acord cu intrarea lor în România, l-au băgat în 
coteţe de porci şi l-au împuşcat acolo, în cotețe. El, când 
i-a spus mamei că vrea să plece voluntar, mama a căzut în 
genunchi înaintea lui şi a spus: „Pe taică-tău l-am pierdut, 
pe frate-tău l-am pierdut, acuma vrei şi tu să mergi pe 
front? Nu! Dacă nu mă omori, eu, cât sunt vie, nu te las!” 
Şi i-a cuprins picioarele, nici n-a putut să desprindă 
mâinile. Eh, în genunchi, înaintea lui, l-a prins de picioare 
şi l-a ținut. „Nu pleci de lângă mine cât sunt în viață!” Şi 


129 


el atunci i-a făgăduit mamei că nu va trage cu arma în ruşi, 
dar trebuie să plece pe front, că aşa-i dictează inima, să 
plece împotriva comuniştilor. Nu împotriva ruşilor! Aşa a 
dictat şi cel pe care nu-l iubim sau unii nu-l iubesc — 
Antonescu, nu? Război sfânt împotriva marxismului, nu 
împotriva ruşilor! Şi dacă vom câştiga războiul, vom redo- 
bândi Ardealul, aşa a fost condiţia. Şi a trebuit să plecăm 
toți voluntarii, să redobândim Ardealul — doar nu pentru 
decoraţii! Şi atunci el s-a ţinut de cuvânt, şi acolo mergea 
în fruntea plutonului: „După mine, băieţi!”, mergea înain- 
te, înainta, dar n-a tras cu arma în nimeni. Din tot regi- 
mentul, numai el s-a întors fără o zgârietură în ţară. 

Fantastic! 

Ați înțeles ce spun? El s-a întors fără nicio zgârie- 
tură, măcar. 

Minune! 

Da. El mergea în frunte. Nu puteau să-i facă nimic. 
Legea marțială spunea: „Dacă nu lupţi, eşti dezertor, se 
aplică pedeapsa cu moartea”. Or lui, cum să-i spună 
dezertor, dacă el mergea în frunte? Asta-i adevărul, ce v- 
am spus. Ion Chendreanu, din Borşa. 


Despre iubirea lui Dumnezeu 


Părinte, dacă nu-L putem iubi pe Dumnezeu, din 
cauza împietririi inimii, sau a păcatelor, ce facem? 

Îi cerem tot Lui. Pentru fiul pierdut — mort a fost și- 
a înviat, pierdut a fost şi s-a aflat —, când a primit iubirea 
adevărată de la Dumnezeu, iertarea păcatelor, aceasta a 
fost mai mare decât averea pe care a primit-o când a cerut 
el de la tatăl: „Tată, dă-mi partea mea de avere!”, când el 
era ca domnu” Goe şi a cerut să-i dea Dumnezeu averea 

lui, a lui! Şi Dumnezeu, după ce a spus: „Daţi inel în 
dreapta lui!”, a spus: „Jertfim viţelul cel gras, să ne 
veselim!” Dumnezeu de aceea îți dă mai mult decât meriti, 
ca să trezească în tine o recunoştinţă, să-L iubeşti şi tu. Că 
n-a fost vrednicie ceea ce i-a dat Dumnezeu la fiul cel 
pierdut. 

Părinte, totuşi, pe Dumnezeu dacă nu-L vedem, e 
mai greu Să-L iubim, pentru că nu L-am văzut şi... dacă 
nu-L simțim... 

Da, dar orice copil, când întreabă pe tăticul şi pe 
mămica: „Mămicule, e adevărat că nu barza m-a adus?”, şi 
mama ce-i spune? „Dumnezeu te-a dăruit nouă, şi lui 
tăticul, şi lui mămica, şi lui bunicul şi la toți. Şi Bisericii şi 
omenirii întregi”. Deci, copilul este un dar al lui 
Dumnezeu nu numai pentru el, ci şi pentru părinți, pentru 
rude, pentru Biserică, pentru toată omenirea. Afară de 
maimuţoii lui Darwin, toți spun că Dumnezeu i-a creat pe 
oameni, nu? Şi i-a creat pentru dăinuirea neamului 
omenesc. Din iubire de oameni. Adică din două motive. 
Dumnezeu are două braţe. Pentru că pe noi ne-a creat după 
chipul şi asemănarea Sa, noi avem două braţe şi el tot două 
braţe. Braţul drept al lui Dumnezeu se cheamă iubire — 
Dumnezeu pe cei drepţi îi iubeşte, pe cei păcătoşi îi 
miluieşte. Dintre toți câţi sunteți prezenţi aici, de ce avem 
noi mai mare nevoie: de iubire sau de milă? 

De milă. 

De milă, pentru că nu suntem drepţi, ca să avem 
pretenţii la iubire. Dar, din milă, Dumnezeu ajunge la 
iubire. Nu numai atât, şi cei drepți, pe care-i iubeşte, ajung 
la fericirea veşnică, şi cei păcătoşi, pe care-i miluieşte şi 
cărora le iartă păcatele, ajung tot la mântuire şi la fericirea 
veşnică. Deci, ambele mâini ale lui Dumnezeu au aceeaşi 
putere. Însă e adevărat, El din milă ne-a făcut. Nu putea să 

iubească ceea ce nu exista. Deci, pentru că El era existența 
cea mai evidentă din veşnicie, şi-n timp şi-n spațiu, din 
milă ne-a creat şi pe noi, să ne bucurăm şi noi de existența 
Lui şi de tot, de fericire. 

E o poruncă grea aceasta, părinte, să-L iubeşti pe 
Dumnezeu. Și nu e la îndemână pentru oricine. 

Da, e greu. Dar când simţi că Lui Îi datorezi 
existența, nu numai prezentul, ci şi viitorul, atunci încerci 
să te interesezi: cine e El? Şi dacă spune chiar 
Evanghelistul cel mai iubit de Dumnezeu că Dumnezeu e 
Iubire, nu? La iubire trebuie să răspunzi cu iubire. 
Românul spune: cum e bună ziua, aşa e şi mulţumita, nu? 
Eu, ca elev, ca student, duceam o viață de Heidelberg. 
Cântec, băutură, distracție. Abia când am fost rănit de 
moarte pe front şi Dumnezeu mi-a salvat viața când era 
imposibil, adică niciun medic nu mai spunea că e posibil 
să mai trăiesc, toți şi-au exprimat părerea, ca medici, că 
cel mult două ceasuri mai am de viaţă. Două ore. Cam cât 
se scurge sângele de la un curcan mare. Şi Dumnezeu m-a 
salvat. În două ore, în loc să mor, eram dus de un avion la 
şase sute şi ceva de kilometri, la un spital militar. Şi erau 
medicii anunțați, medicii spitalului, erau toţi în costum de 
operație. Nici nu m-au identificat măcar, m-au pus imediat 
pe masa de operaţie, doar m-au şters puţin cu spirt, aşa, ca 
să... Nici nu mi-au luat identificarea pe care o avea orice 
militar, aceea de metal, cu numele, contingentul, 
regimentul şi toate astea. Ei ştiau că-i urgent. „Las” că 
vedem noi cine-i, dacă-l salvăm!” Şi atunci, aşa cum un 
om păcătos s-a gândit încă în avion, dacă Dumnezeu m-a 
salvat, să-mi închin şi eu viața la ceea ce vrea Dumnezeu, 
nu ce vreau eu. După operaţie, când am primit nu 
concediu, ci un fel de învoire cu revenire la spital, m-am 

dus la mănăstirea Putna şi mi-am închinat viaţa lui 
Dumnezeu... 


Incheiere 


Ştiţi că lumea vă spune apostolul Bucureştilor? 
Împreună cu părintele Sofian, când aţi fost la Antim, şi 
foarte multă lume se spovedea la Sfinţia voastră, mulți ani 
ați fost... 

Vă spun ceva. Eu le-am făcut observaţie telefonică 
celor care mă numesc apostol sau patriarh sau ştiu eu ce. 
Şi ei mi-au spus: „Cum vreţi să vindem noi ziarul nostru?” 
Nimeni nu vrea să-l cumpere, numai dacă nu sunt eu 
fantastic, extraterestru. Deci trebuia să născocim ceva. Aşa 
mi-au răspuns ei. Vreţi să spun adevărul? Vă spun. Eu 
odată am fost numit ghid la mănăstirea Cheia. Dacă ați 
auzit vreodată de o localitate climaterică din judeţul 
Prahova, treci de Braşov şi mergi spre munte, încolo. 
Cheia! Şi am fost numit ghid acolo, nu preot. Şi era uşor. 
Pentru că ghidul repetă în fiecare zi şi la toţi acelaşi lucru, 
nu? Dacă vrea să exagereze, n-are decât. Ca să vie turişti 
mai mulți, cum se face aici, la Lainici. Şi, deodată, aud că 
muzeul de acolo face apel la toți vânătorii din România, 
face un apel cam dramatic. Aici, la noi, la Cheia, este un 
munte, Zăganul. Din ce cauză? Pe stâncile de pe muntele 
Zăganul erau cei mai frumoşi vulturi din Europa, nu din 
țara noastră. Şi atunci, vânătorii din Europa, când au auzit 
că aici e cel mai frumos vultur, sigur că au venit, au 
împuşcat şi au luat trofeul împăiat, nu? Şi s-a trezit muzeul 
din Cheia că au decimat, nu mai există vulturi pe muntele 
Zăganul, pe stânci, şi ei n-au niciun exemplar împăiat din 
vulturul cel frumos, cel mai frumos. Au făcut apel la 

vânătorii din ţară: „Cine are un vultur să ni-l vândă nouă, 
că vin turiştii şi întreabă: Voi, cum, în localitatea asta, 
n-aveţi un exemplar măcar?” Şi atunci, din ţară, s-a spus 
că n-are nimeni, dar, din Cheia, unul a spus: „Un vultur 
n-a fost lovit nici în cap, nici în inimă, ci în picior, când a 
fost împuşcat. A căzut, n-a mai putut nici să umble, nici să 
zboare, a căzut la mine în curte. Eu l-am găsit pe gunoi. 
Întâi am vrut, când oi arunca gunoiul din curte, să-l pun şi 
pe el la... să-l duc la câmp, cu gunoiul. Pe urmă am zis: 
Măi, dacă n-avem unul din ţară frumos, măcar să-l 
împăiez eu pe ăsta!” Şi l-a dat la muzeu. Acuma, pentru că 
toți vulturii frumoşi de la Rugul Aprins sunt morți, lumea 
vine să-l vadă pe cel împăiat. 

Iertaţi-ne că v-am obosit, că v-am oprit de la 
rugăciune... lertaţi-ne! 

V-am iertat, înainte... 

Dar ne-am folosit. Şi va fi de folos. 

Mă bucur că v-aţi folosit. Dumnezeu să vă 
lămurească mai bine decât mine şi să povăţuiți mai ales pe 
copii să înveţe, să fie cât mai pregătiți! Cu cât vor fi mai 
pregătiți, cu atât vor fi mai utili altora, şi asta vrea 
Dumnezeu! Din toate profesiunile, recomand pentru copii 
să fie medici, atunci vor fi cei mai utili pentru aproapele. 
Că directorii de spital vor fi străinii, dar habar nu vor avea 
de medicină, cum o vor conduce. Ei, am să spun şi eu 
două, trei rugăciuni. 

„Întru naştere, fecioria ai păzit, întru adormire, 
lumea n-ai părăsit, Născătoare de Dumnezeu. Mutatu-te-ai 
la viață, fiind Maica Vieţii, şi cu rugăciunile tale izbăveşti 
din moarte sufletele noastre. Născătoare de Dumnezeu, 
cea întru rugăciuni neadormită, întru folosință nădejdea 
cea neschimbată, mormântul şi moartea nu au ţinut pe 

Maica Vieţii, la viaţă s-a mutat, Cel ce S-a sălăşluit în 
pântecele ei cel pururea fecioresc.” 

Amin! 

Hai să spunem şi asta: „Ceea ce eşti ocrotitoare 
neînfricată, neînfruntată, ceea ce eşti bună, primeşte 
rugăciunile noastre, întăreşte viața cea de obşte a drept- 
măritorilor creştini ortodocşi, mântuieşte pe cei ce i-ai 
rânduit să conducă şi le dă biruință din cer, pentru că tu ai 
născut pe Dumnezeu, ceea ce eşti una, unica, cea mai 
binecuvântată! 

Amin! 

Dumnezeu şi Maica Domnului să vă ocrotească şi să 
vă ducă numai spre cele de folos pentru mântuire. 
Doamne, ajută! 

Amin! 

Postfaţa editorului: 
Un părinte „politically incorrect” 


Trăim vremuri în care din ce în ce mai puţini oameni 
au dreaptă socoteală în alegerea reperelor. Din păcate, ne 
facem false modele, punând pe un pat al lui Procust 
realitatea duhovnicească şi modificând-o după bunul plac. 

Părintele Justin Pârvu constata cu tristeţe: „Suntem 
aşa de ofiliți şi oprimaţi, încât nu mai deschidem mintea, 
nu mai deschidem nici ochii, nici gura. Stăm într-o 
cumințenie, să-mi fie cu iertare, prostească. Faima 
cuminţeniei noastre s-a dus peste tot în lume, încât a ajuns 
străinul să facă glume pe seama acestei cumințenii a 
românilor. Părintele Adrian a fost aşa de puternic încât şi 
diavolul s-a temut de rezistența sa, prigonitorii înşişi 
obosind în a-l înfrunta”. 

Da, părintele Adrian Făgeţeanu a fost un duhovnic 
de oţel, cum puţini mai sunt în vremea noastră... Deşi nu 
m-am spovedit la sfinția sa, am avut marea bucurie de a 
primi de mai multe ori sfaturile şi îndrumările sale. Şi ceea 
ce îi era propriu era curajul de a spune lucrurilor pe nume. 
Chiar dacă o astfel de atitudine este riscantă, întrucât 
adevărul spus direct doare, părintele Adrian a făcut parte 
din acea generație care a avut curajul de a spune ce 
gândeşte şi ce crede. De la o astfel de generaţie avem de 
învăţat noi, şi mai ales cei ce vin după noi, în special cei 
modelaţi şi reeducaţi de mass-media după normele idolatre 
ale curentului politically correct. Curent care face ravagii, 
din ce în ce mai mult, chiar şi în segmentele aşa-zis elitiste 
ale lumii ortodoxe... 

Danion Vasile 

